ފާތުމަތު ނީނާ (ލާރާ) 11 March 2016, 21:55\n(8 މާރޗް 2016 އާ ގުޅޭ)\n"ރީން... ދަރިފުޅާ... ރީން..." ރޮމުންދިޔަ ޝަމްޢާނު ނަގާ އުރާލައިގެން އެކުއްޖާ މަސަލަސްކުރަމުން ޒޫރިންއަށް ރޭޝްމާ ގޮވާލީ އިންތިހާއަށް ކަންބޮޑުވެފައި ހުރެއެވެ.\nހާސްވެފައި ހުރެ ޝަމްޢާނު އުރާލައިގެން ރޭޝްމާ އައިސް އޭނާގެ ކޮޓަރިއަށް ވަދެ ތަހުސީނަށް ގޮވިއެވެ. ޒޫރިން އަނގައިން ނުބުނުމުން އޭނާއަށް ކަމެއްވެއްޖެކަމުގައި ތަހުސީނުގެ ގާތުގައި ރޭޝްމާ ބުނެލީ ނުހަނު ކަންބޮޑުވެފައި ހުރެއެވެ. އެއާއެކު ތަހުސީނު ނިކަން އަވަހަށް އައިސް ޒޫރިންގެ ކޮޓަރިއަށް ވަނެވެ. އޭރު ހިލައިގެ ބުދެއްހެން އެނދުގައި އިށީދެގެން ޒޫރިން އިނެވެ.\n"ރީން... ދަރިފުޅާ... ބަލާބަލަ މިކޮޅަށް..." ހާސްވެފައި ހުރި ތަހުސީނު ވާހަކަދައްކަމުން ޒޫރިންގެ ކުރިމަތީ ހުރެ އޭނާގެ މޫނުގައި ދެއަތުން ހިފައި ތަހުސީނާ ދިމާއަށް އުފުލާލިއެވެ. އެއްވެސް އަސަރެއް ޒޫރިންގެ މޫނުމައްޗަކުން ނުފެނުނެވެ. އެންމެ ކުޑަމިނުން ނަޒަރު ސީދާކޮށްލުމަށް ޒޫރިންގެ ކަޅި ވެސް ހިންގާނުލިއެވެ. ޝޮކެއްޖެހި އެކަމުގައި ގަބުވެފައި އިން ކަހަލައެވެ.\n"ބަލަ ރީން! އަނގައިން ބުނެބަލަ..." ތަހުސީނުގެ ވާހަކައަށް ޒޫރިންގެ ފަރާތުން އެއްވެސް އިޝާރާތެއްނުވުމުން ދަރިފުޅުގެ ގައިގާ ހިފައި ތަޅުވައިގަތެވެ. ހަމަ އެހިނދު ބަލަން ނުހުރެ އެނދުގެ އަރިމަތީ ކަބަޑުމަތީގައި ހުރި ފެންޖަގުން ފެންތަށްޓެއް އަޅާލުމާއެކު ތަހުސީނު އައިސް އެ ފެންތަށިން އަތަށް އަޅާލި ފެންފޮދު ޒޫރިންގެ މޫނުގައި ހާކާލިއެވެ. އެވަގުތު ޒޫރިން ދެ ލޯ މަރާލިއެވެ. އެ ކުޑަކުޑަ ހަރަކާތް ވެސް ތަހުސީނުގެ ހިތަށް ހަމަޖެހުން ގެނެސްދިނެވެ. އަވަހަށް ފެންތަށި ޒޫރިންގެ ތުނބުގައި ޖައްސާލާފާއި އެ ބޯން ދިނުމަށް ތަހުސީނު އުޅުނެވެ.\nއެތައް އިރަކު ތަހުސީނު މަސައްކަތް ކުރިފަހުން ޒޫރިން ވާހަކަދެއްކިއެވެ. އޭނާގެ ފުރަތަމަ ސުވާލަކަށް ވެސް ވީ ހައްދު ޖެހުމަކީ ވޭން ހުރި ކަމެއްތޯއެވެ. އަދި ހައްދު ޖަހަނީ ކިހިނެއްކަމެވެ. އެވަގުތު ތަހުސީނު ދަރިފުޅު ގެނެސް ގަޔާ ކައިރިކޮށްލިއެވެ. އޭނާއަށް އެނގިފައިވާ މިންވަރުން ޒޫރިންއަށް ކަންކަން އޮޅުން ފިލުވައިދޭން ފެށިއެވެ. ހިތަށް ކޮށްފައިވާ އަސަރަކާއެކު ވެސް ޒޫރިންއަށް ހަޤީޤަތް އޮޅުން ފިލުވައިދޭން ތަހުސީން ބޭނުންވީއެވެ. ހަމައެއާއެކު ތަހުސީނު އިނީ އީތަންދެކެ އިންތިހާއަށް ފޫހިވެ ރުޅި އައިސްފައެވެ. މިއަދު ޒޫރިންއަށް ކުރިމަތިވަމުން އެދާ ހިތްދަތިކަމާއި ވޭނުގައި ޚިއްޞާވާން ޖެހޭ މީހަކީ އީތަންއެވެ. ނަމަވެސް އޭނާ އެ ވަނީ އަނދިރިކަމުގެ ތެރެއަށް ޒޫރިން ގެނބިގެންދާން ދޫކޮށްލާފައެވެ. މި ހުރިހާ ކަމަކާހުރެ ޒޫރިންއަށް ތަހުސީނު ވިސްނައިދެމުން ދިޔައީ ކޯޓަށް ހާޟިރުކޮށް ދަރިފުޅުގެ ބައްޕައާ މެދު ސުވާލުކުރުމުން އެމީހުންނަށް އެއްވެސް ކަމެއް ސިއްރު ނުކުރުމަށެވެ. އީތަންގެ ވާހަކަތައް ކިޔައިދިނުމަށެވެ. އެ ވާހަކަތައް އަޑުއަހަން ހުރި ރޭޝްމާއަށް ތަހުސީނުގެ ވާހަކަތަކަށް އެއްބާރުލުން ދޭކަށް ނުކެރުނެވެ. ޒޫރިންގެ ވިސްނުން ހުރި ގޮތް މާކުރިން ވެސް ރޭޝްމާއަށް އެނގޭތީއެވެ. އޭރު ތަހުސީނުގެ ވާހަކަތައް އަޑުއަހަން ޒޫރިން އެއްވެސް އެއްޗެއް ނުބުނެ ހިމޭނުން އިނެވެ.\nރޭޝްމާ އާއި ތަހުސީނަށް އެހީތެރިކަން ފޯރުކޮށްދެވެން އޮތް ގޮތަކަށް ޒޫރިންއަށް އެހީތެރިވަމުން އޭނާއަށް ހިތްވަރު ދެމުން ދިޔައެވެ. ކޯޓުގެ މަރުހަލާތައް ނިމިގެން ދިޔައީ ޒޫރިންގެ ހިމޭންކަމާއެކުއެވެ. ޤާޟީގެ ހުކުމް އިއްވި ވަގުތު ރޭޝްމާ އާއި ތަހުސީނުގެ ދެ ލޯ ކަރުނުން ތެމިގެން ދިޔައެވެ. ދަރިފުޅުގެ މައްޗަށް ސަތޭކެ އެތިފަހަރުން ހައްދު ޖެހުމާއެކު އެއް އަހަރު ދުވަހުގެ މުއްދަތަށް ގޭގައި ބަންދުކުރުމުގެ ހުކުމް ޒޫރިންގެ މައްޗަށް ތަންފީޒު ކުރަން ފަށާނޭ ދުވަސް ކަނޑައަޅައި ޤާޟީ އިއްވިއެވެ. ހުރިހާ ކަމެއް ނިމެގެން ދިޔައިރު ޒޫރިން ހުރީ އިސްޖަހާލި ގޮތަށެވެ. ދަރިފުޅުގެ ކޮނޑުގައި ހިފަހައްޓާލައިގެން ހުރެ ރޭޝްމާ ކޯޓުން ނުކުތެވެ.\nއެރޭގެ އެންމެ ވަގުތުކޮޅަކަށް ވެސް ޒޫރިން ލޮލުފިޔަ ޖެހޭ ގޮތެއް ނުވިއެވެ. ލޯ މެރިލާ ނިދީގެ ތެރެއަށް ވަދެވޭހާއިރަށް މީހާ ސިއްސައިގެން ގޮސް ތެދުވެވެނީ ނުބައި ހުވަފެނެއް ފެނިގެންނެވެ. ހިތާއި ސިކުނޑި ވަނީ ބިރުވެރިކަމެއްގެ ތެރޭގައެވެ. ވީއިރު ޒޫރިންއަށް ހަމަޖެހިލައިގެން ނިދޭނީ ކިހިނެއް ހެއްޔެވެ. އެރޭ ޒޫރިންގެ ހާލާ މެދު ކަންބޮޑުވެފައި އިން ރޭޝްމާ ނިދީ ޒޫރިންގެ ކޮޓަރީގައެވެ. އޭނާއަށް ވެސް ނިދިޖެހުނީ އެތައް އިރަކު ހޭލާ އޮތުމަށްފަހުއެވެ. ޒޫރިންއަށް ހިތްހަމަޖެހުމެއް ލިބިދާނޭ ކަމަށް ޝަމްޢާނު އޮތީ ބޮޑުއެނދުގައި ޒޫރިންގެ ގާތުގައި ބާއްވަފައެވެ. އެ ދަރިފުޅަށް ބަލަހައްޓައިގެން ޒޫރިން އޮތްއިރު އެ ހިތުގައި އީތަންއަށްޓަކައި އެތައް ޝަކުވާއެއް ވިއެވެ.\n"ކީއްވެ އެއްޗެއް ނުބުނީ..." ފޯނު ކަންފަތުގައި ޖައްސާލައިގެން ކޮޓަރި ތެރޭ ދެކޮޅަށް ހިނގަމުން ދިޔަ ޖަޒްލާގެ މޫނުމަތީގައިވަނީ ހާސްކަމެވެ.\n"މާދަމާ އޮފީސް ބްރޭކް ގަޑީގައި ދާނަން. ފިހާރައިގަ ދޯ އުޅޭނީ" ޖަޒްލާގެ ކަންފަތުގައި އީތަންގެ އަޑުޖެހުނެވެ. އަވަސް އަވަހަށް އޭނާ އެއްބަސްވެލިއެވެ.\nއީތަންއަށް ގުޅީ ޖަޒްލާއެވެ. އީތަންއާ ބައްދަލުކުރަން ބޭނުންވެގެންނެވެ. ވާހަކަނުދައްކާ އެތައް ދުވަހަކު ތިބުމަށްފަހު ދެ މީހުން ވާހަކަދެއްކި އިރު ހީވެސް ނުކުރާ ވަރުގެ ދުރުކަމެއް ދެމީހުންގެ ދެމެދަށް ވަނީ އައިސްފައެވެ. ހިތަށް އަރާ ފައިބަމުން ދިޔަ ހުރިހާ ވާހަކައެއް ފޯނުން ބުނަން ޖަޒްލާ ހުރީ ޖެހިލުންވެފައެވެ. އީތަންގެ ވާހަކަދެއްކުމުގައި ހުރި ދުރުކަން އޭނާއަށް ވަރަށް ރަނގަޅަށް ނަގައިގަނެވުނެވެ. އެކަމުން ޖަޒްލާގެ ހިތަށް ބަޔާންކުރަން ދަތި ގޮތްތަކެއް ވެގެން ދިޔަކަން ގައިމެވެ. ނަމަވެސް އޭނާގެ މޫނުމައްޗަށް އަރާފައިބާ ކުލަތަކާއި ގެންނަ ކުއްލި ހަރަކާތްތަކެއް ފޯނުގެ އަނެއްކޮޅުން ވާހަކަދައްކަމުން ދިޔަ އީތަންއަށް އެއްގޮތަކަށް ވެސް ނޭނގެއެވެ.\n"ބޭރުންތަ ވާހަކަދައްކާނީ. އެކަމަކު ފިހާރަ ދޮށުގައެއްނޫން..." ޖަޒްލާ ބުނެލިއެވެ.\n"އެހެންވީރު ޖޭޒް ބޭނުން ތަނެއް ހަމަޖައްސާ، އަހަރެން އެތަނަކަށް ހިނގައިދާނަން، އެކަމަކު ގެއަކަށް ނުދެވޭނެ" އީތަން މިހެން ބުނުމާއެކު ޖަޒްލާ ހަމަޖެއްސީ އާންމުކޮށް އީތަންއާއެކު އެންމެ ގިނައިން ދާ ރެސްޓޯރެންޓުން ދެ މީހުން ބައްދަލުވުމަށެވެ. އަދި އީތަން ބޭނުންވިހެން މެންދުރުގެ ވަގުތަށެވެ.\n"އިތުރުވާހަކައެއް ބުނަން ނެތިއްޔާ ދެން ބާއްވަނީ... އޮފީހުގައި މި އިނީ" ޖަޒްލާގެ ފަރާތުން ހިމޭންކަމެއް އައުމާއެކު އީތަން ބުނެލިއެވެ.\nފޯނުކޯލު ކެނޑުމާއެކު ފުންނޭވާއެއް ޖަޒްލާ ލިއެވެ. އަދި އަތުގައި އޮތް މޯބައިލް ފޯނަށް ބަލާލަމުން ތިރީ ތުންފަތުގައި ދަތްއަޅާލިއެވެ. އެ ސިކުނޑީގައި ނޭނގޭ ޚިޔާލުތަކެއް އެނބުރެމުން ދަނީއެވެ. އީތަންއާ ބައްދަލުވުމުން އޭނާއާ ދައްކާނެ ވާހަކައެއް މިހާރުއްސުރެން ޖަޒްލާ ރާވަނީ ކަހަލައެވެ. ވަކިވާން ބޭނުންވެ އެގޮތަށް ކަންތައް ކުރުމަކުން ވަކި ޖަޒްލާގެ ހިތަކަށް ހަމަޖެހުމެއް ނުލިބުނެވެ. އީތަންގެ ހަނދާންތަކާ ދުރަކަށް ވެސް ނުދެވުނެވެ. އަލުން އީތަންއާ ގުޅެން އޭނާ ވިސްނަނީ އެހެންވެއެވެ. ދެ މީހުން ބައްދަލުވެ ވާހަކަދައްކާލަނިކޮށް މިހާރު އެ ދެމެދަށް އައިސްފައިވާ ދުރުކަން ނެތިގެން ހިނގައިދާނޭކަމުގައި ޖަޒްލާއަށް ޤަބޫލުކުރެވެއެވެ. އެ ދެމެދަށް އައިސްފައިވާ ދުރުކަމަކީ ޖަޒްލާގެ ސަބަބުން އައިސްފައިވާ ދުރުކަމެއްކަން ވެސް ޚުދު ޖަޒްލާއަށް ޤަބޫލުކުރެވެއެވެ. އީތަންގެ ޚިޔާލު ހުރި ގޮތެއް އެނގުމުން ލަސްނުކޮށް ހުއްޓިފައިވާ ކައިވެންޏާއިގެން ކުރިއަށް ދިއުމަށް ޖަޒްލާ ބޭނުންވެއެވެ. ނަމަވެސް ޖަޒްލާގެ ހިތަށް ނޭނގޭ އުނދަގޫތަކެއް ވަމުން ދިޔައެވެ. އީތަންގެ ވާހަކަ ހުންނާނޭ ގޮތެއް އެއްގޮތަކަށް ވެސް ނޭނގޭތީއެވެ. އޭނާއަށް އީތަންގެ ގޮތް އެނގޭ ކަމުގައި މީގެ ކުރިން ހީކުރެވުނަސް މިހާރު އެއީ ކުށްހީއެއްކަން ޖަޒްލާއަށް ވަރަށް ރަނގަޅަށް އެނގިއްޖެއެވެ. ލޯތްބަކީ ފާޑެއްގެ އެއްޗެކެވެ. ޖަޒްލާގެ ހިތުގައިވާ ލޯބި އީތަންގެ ކުށަށް މާފުދޭން ބޭނުންވެއެވެ. ދުރުގައި ހުރުމަށްވުރެ އީތަންއާ ގާތުގައިވުން ޖަޒްލާގެ ހިތް އެދޭތީއެވެ.\nމަސައްކަތަށް އެނބުރި ދިއުމުގެ ބަދަލުގައި ކޮމްޕިއުޓަރުގެ އިސްކުރީނަށް ނަޒަރު ހުއްޓާލައިގެން ކީބޯޑުގައި އިނގިލިތައް ޖައްސާލައިގެން އީތަންއަށް އިނދެވުނެވެ. ޖަޒްލާއާ ބައްދަލުކުރަން އޭނާ ވެސް ނިންމައިގެން ހުންނަތާ ދުވަސްކޮޅެއް ވެއްޖެއެވެ. އެހެންނަމަވެސް ބައްދަލުވެފައި ދައްކަން ނިންމައިގެން ހުރި ވާހަކައިގެ ގޮތުން ފަސްޖެހެވިފައި ހުރީއެވެ.\n"އީތަން، އެއްކަލަ ލިޔުން ހޯދާލައިފިންތަ؟ އިރުކޮޅަކުން ދާންޖެހޭނެއެއްނު" ކެބިންއިން ނުކުން ނުފެއިލު ބުނެލިއެވެ. އެއާއެކު ޚިޔާލަށް ގެއްލިފައި އިންނާނޭ ވަގުތެއް އީތަންއަކަށް ނުލިބުނެވެ. ނުފައިލްއަށް ޖަވާބުދީފައި އަވަހަށް ކުރަން އިން މަސައްކަތަށް ސަމާލުވެވޭތޯ އީތަން ބެލިއެވެ.\nއިރުއޮއްސި ހަތެއްޖެހިފަހުން ނުފައިލްއާއެކު ބައްދަލުވުން ނިންމާފައި އީތަން އައިސް އޭނާގެ ގެއަށް ވަނެވެ. ދެ ނަމާދު ދޭތެރެއަށްވާތީ ސިޓިންރޫމުގައި މީހަކު ފެންނާކަށް ނެތެވެ. ކޮޓަރިއާ ދިމާއަށް ދަމުން ފަޓުލޫނު ޖީބުގައި އޮތް ފޯނު ނަގާ ޝައުންއަށް އީތަން ގުޅާލިއެވެ.\n"ޝޯން... ކަލޭ ކޮބާތަ؟ ޚަބަރެއް ވެސް ނުވަމެއްނު..." ޝައުންއާ ވާހަކަދައްކަމުން އީތަން އައިސް ކޮޓަރިއަށް ވަނެވެ.\n"ބޭރަށް ނުނިކުންނާތީ ޚަބަރެއް ނުވެވުނީ"\n"ކިހިނެއްވީ؟ ބަލީތަ؟" ޝައުންގެ އަޑުގައި އެއްވެސް ޖޯޝެއް ނެތުމުން އީތަން ސުވާލު އުފެދުނެވެ. އޭރު އޭނާގެ ކޮޓަރިއަށް ވަދެ ދޮރުލައްޕާލައިފިއެވެ.\n"ކަމެއްނުވޭ... މިރެއަކު ނޫން ދޯ ދިމާވާނީ" ފަރުވާކުޑަގޮތަކަށް ޝައުން ބުނެލިއެވެ.\n"ކަމެއްނުވެޔޭ ބުންޏަސް ހާދަ ޤަބޫލުކުރަން ދައްޗޭ. އަހަރެން އެބައޮތް ވާހަކައެއް ބުނަންވެފައި. އަދި ތަހުސީނު ދޮންބެގެ ކައިވެނީގެ ވާހަކަ ވެސް ކިޔައި ނުދެމެއްނު. އެރެއަށްފަހު ތިއުޅެނީ ފިލައިގެން..." އީތަން ކޮނޑާއި ކަންފަތާ ދޭތެރޭ ފޯނު ހިފަހައްޓާލައިގެން ހުރެ އޮފީސް ހެދުން ބަދަލު ކުރަން ފެށިއެވެ.\n"ނިދަން މިއޮތީ... އަހަރެން ހޭލާފައި ގުޅަންތަ؟" ޝައުންގެ އަޑުގައި ހުރި ފޫހިކަން އީތަން ހައިރާންކުރުވިއެވެ. އެހެންނަމަވެސް އެކުވެރިޔާގެ ނިންމުމަށް އިޙުތިރާމް ކުރިއެވެ.\nރޭގަނޑުގެ ކެއުމުގައި ކައިލަންގެ ދަޢުވަތަށް ޖަޒްލާ އިނީ އެގެއަށް އައިހެވެ. އޭރު ކައިލަންގެ ބައްޕަ ވެސް ކާމޭޒު ދޮށުގައި އިންނެވިއެވެ. ޖަޒްލާ އާއި ކައިލަން އެކުގައި އެގެއިން އެ ފެނުނީ ވަރަށް ދުވަސް ފަހުންނެވެ. އެކަމާ އަފީފު އިންނެވީ ނުހަނު އުފާވެފައެވެ. އޭނާގެ ސިކުނޑީގައި ޚިޔާލެއް އެނބުރޭތާ ދުވަސްކޮޅެއް ވެއްޖެއެވެ. ޚާއްޞަކޮށް ކައިލަންގެ ހިތުގެ ތެޅުން އަފީފަށް އެނގެން ފެށި ދުވަހުން ފެށިގެންނެވެ. ނަމަވެސް އޭނާގެ ޚިޔާލު ތަކަށް ޢަމަލީ ސިފައެއް ނައީ ކުއްލިއަކަށް ޖަޒްލާގެ ކައިވެނީގެ ވާހަކަ އިވުމުންނެވެ. އެ ކައިވެނި ކުރެވުމުގެ ކުރިން ހުއްޓުމަކަށް އައިސްފައިވާކަން ވެސް އެނގުނީ ކައިލަންގެ ފަރާތުންނެވެ. ފަހިވެފައި އޮތް ރަނުގެ ފުރުޞަތު ގެއްލިދާނޭތީ އެކަމާ އަފީފު ވަރަށް ވިސްނައެވެ. ކާމިލުގެ ގާތަށް އޭނާގެ ސިކުނޑީގައިވާ ޚިޔާލު ހުށަހެޅުމަށް ދާނޭ ދުވަހަކާއި ވަގުތެއް އަމިއްލަ ސިކުނޑީގެ ތަވާލުގައި ނޯޓުކޮށްލީ ކާމޭޒު ދޮށުގައި އިނދެފައެވެ. ކައިލަން އާއި ޖަޒްލާގެ ގާތްކަން ފެނި އިތުރު ހިތްވަރެއް އޭނާއަށް ލިބުނީއެވެ.\n"ޖޭޒް، ދަރިފުޅު މާ މަދީއޭ މިގެއަށް އަންނަލެއް" އަފީފު ގާތްކަމާއެކު ބުނެލިއެވެ. އަފީފުގެ ހިތުގައި ޖަޒްލާއަށް ދަރިއެއްގެ މަޤާމު ދެވިފައިވާތީ "ދަރިފުޅު" ކިޔައިގެން ވާހަކަދެއްކުމަކީ އޭނާގެ އާދައެކެވެ. އަފީފުގެ ގާތްކަން ކައިލަންގެ ހިތަށް ހަމަޖެހުން ލިއްބައިދެއެވެ. އޭނާ ނުބުނި ކަމުގައި ވިޔަސް ބައްޕައަށް އޭނާގެ ހިތުގައިވާ އެއްޗެއް އެނގޭ ކަމުގައި ޚުދު ކައިލަންއަށް ހީވާތާ ދުވަސްތަކެއް ވެއްޖެއެވެ. އެއީ ވެސް އޭނާއަށް ލިބޭ ވަރަށް ބޮޑު ހިތްވަރެކެވެ.\n"ކައިލަން، ބައްޕަ މިއުޅެނީ މާދަމާ މެންދުރު މާހިރުމެންގެ ރިސޯޓަށް ދާންވެގެން. ޖޭޒް ގޮވައިގެން ދަރިފުޅު އެކޮޅަށް ޖައްސާލަންވީނު. އެ ރަށް ވަރަށް ރީތިވާނެ. ދަރިފުޅުމެން ބޭނުމިއްޔާ މޫދުކޮޓަރިއަށް ވެސް ހަމަޖައްސައިދީފާނަން. ވަރަށް ހިތްފަސޭހަވާނެ" އަފީފު މިހެން ބުނެލިއިރު އޭނާގެ ހިތާއި ސިކުނޑީގައި އެހެން ބޭނުމެއް ވެސް ފޮރުވިފައި އޮތް ކަހަލައެވެ.\n"އާނއެކޭ ބުނާނީ އަޅުގަނޑެއް ނޫނެއްނެއްނޫންތޯ" ޖަޒްލާއަށް ކަތި ނަޒަރަކުން ބަލާލާފައި ހިނިތުންވެލަމުން ކައިލަން ބުނެލިއެވެ.\n"މިހާރު ވަރަށް ދުވަސްވެއްޖެ ރިސޯޓަކަށް ނުދާތާ... އެކަމަކު ވަރަށް ދެރަ. މާދަމާ މެންދުރު މީހަކާ ބައްދަލުކޮށްލަން ބުނެފައި އޮންނާނީ. މާދަމާ ނޫންނަމަ ތިކަމާ ވިސްނާލެވުނީސް" މޭޒު ދަށުން ޖެހިގެން އިން ކައިލަންގެ އަތުގައި ވިކައިގަންނަމުން އަފީފަށް ބަލަން އިނދެ ޖަޒްލާ ބުނެލިއެވެ.\n"ބައްޕަ އެކޮޅުގައި ދެ ދުވަހު ހުރެފައޭ އަންނަނީ. ޖޭޒް ތިބުނާ މީހަކާ ބައްދަލުކޮށްލާފައި އަންނަންވީނު. މާހިރު ގާތު ބުނެގެން ދަރިފުޅުމެން ބަލާ އަންނަން ލާންޗު ހަމަޖައްސަ ފާނަން" އަފީފު ބާރު އެޅިއެވެ. އެހެންވެ ނޫނެކޭ ބުނާކަށް ޖަޒްލާއަކަށް ނުކެރުނެވެ. އެހެން އިނދެ އަފީފަށް ބޯޖަހާލާފައި ކައިލަންއަށް ބަލާލިއެވެ. އޭރު އޭނާ ހިނިތުންވެފައި އިންވަރުން ދަތްތައް ވެސް ފެންނަން ހުއްޓެވެ.\nކާމޭޒު ދޮށުން އަފީފު ތެދުވެގެން ދިއުމާއެކު ކައިލަން އާއި ޖަޒްލާ ވެސް ތެދުވެގެން ނުކުތީ ބެލްކަންޏަށެވެ. ރެއިލިންގައި ދެއަތް އަޅުވާލައިގެން ޖަޒްލާ މަޑުކޮށްލުމުން އޭނާ ފެންނާނޭހެން ކައިލަން މަޑުކޮށްލައިގެން ހުއްޓެވެ. އެއްޗެއް ބުނަން ބޭނުންވެފައި އެހެންނަމަވެސް މަޑުކޮށްލައިގެން ހުރި ފަދަ ގޮތަކަށެވެ. އެހެން ހުންނަތާ އިރުކޮޅެއް ވީއިރު ޖަޒްލާއަށް ވެސް ކައިލަން ބަލާކަން ފާހަގަކުރެވިއްޖެއެވެ. އެންމެ ފަހުން ނުހުރެވިގެން ކައިލަންއާ ދިމާއަށް ޖަޒްލާ އެނބުރިލިއެވެ.\n"ކިހިނެއްތަވީ؟ ކީއްވެތަ ތިހާ ވަރަށް ތި ބަލަނީ؟"\n"ޖޭޒް، މިރޭ ހާދަ ތަފާތުހެން ހީވެޔޭ" އިރުކޮޅަކު ހުރެލާފައި ކައިލަން ބުނެލިއެވެ.\n"އަހަރެން ވާހަކައެއް ބުނިއްޔާ ރުޅި އަންނާނަންތަ؟" ޖެހިލުންވެފައި ހުރެ ދުރުބަލަމުން ޖަޒްލާ ބުނެލިއެވެ.\n"ބުނެބަލަ... އޭރުންތާ އެނގޭނީ ރުޅި ނާންނަން ވެސް"\n"ކައިލް ޕްލީޒް... އިހަށް ބުނޭ ރުޅި ނާންނާނަމޭ. އޭރުން ބުނާނީ" ތުންފަތަށް ގޮތެއް ހަދާލަމުން ޖަޒްލާ ލޯ ހިމަކޮށްލިއެވެ.\n"އޯކޭ... ނާންނާނަން... އެހެންނޫނަސް ކޮންއިރަކުތަ އަހަރެން ޖޭޒްދެކެ ރުޅި އައިސްފައި ހުރީ" ޖަޒްލާއާ ކައިރިއަށް ކައިލަން ޖެހިލިއެވެ.\n"އަހަރެން... އަހަރެން މިއަދު އީތަންއަށް ގުޅިން..." ކައިލަންގެ މޫނަށް ބަލަމުން ޖަޒްލާ ބުނެލިއެވެ. ކައިލަންގެ މޫނަށް އަރާ ފައިބާ އަސަރުތައް ދެނެގަންނަން ޖަޒްލާ ބޭނުންވިޔަސް ކައިލަން އިސްޖަހާލުމުން އޭނާގެ މޫނު ފެންނަގޮތެއް ނުވިއެވެ. މަޑުކޮށްލައިގެން ހުރީ ކައިލަން އެއްޗެއް ބުނޭތޯއެވެ.\n"އޭނާއާ ދޯ ބައްދަލު ކުރަންވެފައި އޮތީ" މިހެން ބުނިއިރު ކައިލަންގެ އަޑު ބަދަލުވެއްޖެއެވެ. ކުރިން ހުރި ގާތްކަމާއި ސަމާސާ ގޮތް މުޅިން ކެނޑިއްޖެއެވެ.\n"ހޫމް! ކައިލް... އަހަރެން ބޭނުން އީތަންއާ ވާހަކަދައްކަން. އަހަރުމެން ދެމީހުންގެ ދެމެދުގައި އޮތް ގުޅުން އަދިވެސް މުޅިން ކެނޑިގެނެއްނުދޭ. ދެ މީހުން ވާހަކަދައްކައިގެން ނޫނީ ވަކިގޮތެއް ނުނިންމޭނެ"\nޖަޒްލާގެ ވާހަކައަށް ކައިލަން އިތުރަށް އެއްވެސް އެއްޗެއް ނުބުންޏެވެ. ޖަޒްލާ އެކިއެކި ސުވާލު ކުރުމުން ވެސް ޖަވާބު ދޭން ކައިލަން ބޭނުންނުވާތީ އޭނާ ފަށަނީ މުޅިން އެހެން ވާހަކައެކެވެ. އެހެންވެ ޖަޒްލާއަށް ޖެހުނީ ދައްކަމުން ދިޔަ ވާހަކަ ހުއްޓާލާށެވެ. އީތަންގެ ވާހަކައަކީ އެއްގޮތަކަށް ވެސް ކައިލަން މިހާރު އަޑުއަހަން ބޭނުންވާ ވާހަކައެއް ނޫނެވެ. އެ ނޫން ކޮންމެ ވާހަކައެއް ދެއްކި ނަމަވެސް ކައިލަންގެ ފުރިހަމަ ސަމާލުކަން ޖަޒްލާއަށް އޭނާ ދޭނެއެވެ.\nހެނދުނުގެ ވަގުތެވެ. ދުއްވާ އެއްޗެހިންނާއި ހެނދުނު އޮފީހަށްދާ މީހުންނާއި ސުކޫލުތަކަށް ދާ ދަރިވަރުންނާއި ބެލެނިވެރިންނާއިގެން މަގުތައް ފެންނަނީ ވަރަށް ހަލަބޮލިކޮށެވެ. ޓްރެފިކު ލައިޓުގައި ޖެހިފައި ސައިކަލުގައި އިން އީތަން އެހާ ހެނދުނާ ވެސް އިނީ ޚިޔާލަކަށް ގެއްލިފައެވެ. މިއަދަކީ ޖަޒްލާއާ ބައްދަލުކުރަން އެއްބަސްވެފައި އޮތް ދުވަސްކަން އޭނާގެ ޟަމީރު އިރުއިރުކޮޅާ ހަނދާންކޮށްދެމުން ދިޔައެވެ. ޚިޔާލަށް ގެއްލިފައި އިންދާ އީތަން ސިހުނީ ބަރުގޮނުތަކުގެ އަޑުންނެވެ. ކުރިއަށް ދުއްވާލުމާއެކު ސައިކަލުގެ މިސްރާބު ހުރީ އީތަން މަސައްކަތް ކުރާ އޮފީހާ ދިމާއަށެވެ.\nހެނދުނު އެގާރަޖަހާ ދިޔަފަހުން އީތަންއަށް ޝައުން ގުޅިއެވެ. ރޭގައި ގުޅާނަމޭ ޝައުން ބުނެފައި ވެސް އީތަންއަށް ނުގުޅުނީތީ އޭނާ ފުރަތަމަ ވެސް ދެއްކީ އެވާހަކައެވެ. އެއަށްފަހު ވަރަށް މުހިންމު ވާހަކައެއް ބުނަންވެފައި އޮތީތީ އޭނާއާ ބައްދަލުކުރަން އީތަންގެ ގާތުގައި އެދުނެވެ.\n"ވަރަށް އެހެންކަހަލަ ކަމެއްވެގެން މިއުޅެނީ... ބްރަދަރ ޕްލީޒް... ފޯނުން ކިޔައެއް ނުދެވޭނެ. ނުކުމެބަލަ... ބްރޭކެއް ނުލިބޭނެތަ" ޝައުން އާދޭސްކޮށްލިއެވެ.\nނުފައިލު ގާތުގައި ބުނެލާފައި އީތަން އޮފީހުން ނުކުންއިރު ކާރުގައި ޝައުން އައިސް އިނެވެ. މަޑުކޮށްލުމެއްނެތި އީތަން ކާރަށް އެރިއެވެ. ދެމީހުން ވާހަކަދައްކާލުމަށް އެންމެ ކައިރިން ޖެހުނު ރެސްޓޯރެންޓުގެ މަތީފަންގިފިލާއަށް އެރިއެވެ.\n"އީތަން. އެނގޭތަ ތަހުސީނު ދޮންބެ މެރީ ކުރީ ކާކާކަން" ޝައުން މިހެން ބުނުމާއެކު އީތަން ދެފަރާތަށް ބޫހޯރާލީ ނޭނގެއޭ ބުނާފަދައިންނެވެ.\n"އީތަންއަށް ހަނދާންނައްތާނުލެވިގެން ތިއުޅޭ ރީންގެ މަންމައާ"\n"އާން! އަޑުތިއިވުނީ ހަމަ ރަނގަޅަށް. ތަހުސީނު ދޮންބެ މެރީ ކުރީ ރީންގެ މަންމަ ރޭޝްމާއާ"\n"އޭނާއަށް ޝޯން ފެނުނުތަ؟"\n"އާން! ފެނުނު.... މަ ވަރަށް އަނގަސަކަރާތްވި... ވަރަށް ރުޅި ވެސް އައި"\n"ދެން ޝޯން ކިހިނެއް ހެދީ... ކީކޭ އޭނަ ބުނީ. ރީން ދުށިންތަ؟" ކުއްލިއަކަށް އީތަންގެ ކެތްތެރިކަން ކުޑަވެގެން ދިޔައެވެ.\n"ނޭނގެ. ފެނިފައި ހުންނާނީ... ރީންއަށްވުރެ އޭނާގެ މަންމަ ފެނުނީމާ އަހަރެން ހުރީ މާ ހާސްވެފައި. ވަރަށް ތަފާތު އޭނަ. އަހަރެން އެއްޗެއް ބުނާނީ ކިހިނެއް.. އޭނާ ބުނެފި ތަހުސީނު ދޮންބެއަށް އެއްވެސް ކަމެއް ސިއްރެއްނުކުރަމޭ. އެހެންނޫނަސް މަށަކަށް ނުކެރޭނެ އަހަރެން ކުރި ކަންތަކުގެ ވާހަކަ ތަހުސީނު ދޮންބެ ގާތު ދައްކާކަށް. މަންމަމެންނަށް އެނގިއްޖެއްޔާ ކިހިނެއްވާނީ...."\n"ދެނޯ... ދެން ކިހިނެއް ހަދަނީ... އޭރު ވެސް މަ ބުނީމެއްނު ޝޯން ގާތުގައި ކުރަން ތިއުޅެނީ ރަނގަޅުކަމެއް ނޫނޭ. މަށަށް ލާހިކެއްނޫން ބޭބެގެ އަނތްބަކަށް އަހަރެން ގާތްވި މީހަކު ވާތަން ދުށުމަކަށް"\n"ސީރިއަސްކޮށް މަށަށް ހެދުނު ވަރަށް ބޮޑު ގޯހެއް އެއީ. އެކަން މިހާރު ޤަބޫލުކުރެވޭ... އެކަމާ ހެދި ގެއިން ނުކުންނަ ހިތް ވެސް ނުވެފައި މިހުންނަނީ. ރޭޝްމާ ވަރަށް ދެރަވެ އޭނާ ރޮއެފައި ބުނީ އެއީ ހެދުނު ވަރަށް ބޮޑު ގޯހެއްކަމުގައި. އެކަމާ އޭނާ ވަރަށް ލަދުގަންނަކަމުގައި އަދި އޭނާ އެދުނީ އެކަމުގެ މަތިން ހަނދާންނައްތާލުމަށް... އަހަރެން ވެސް މިހާރު ބޭނުންވަނީ އެގޮތް..."\n"ލައިފްގައި ސީރިއަސްވާކަށް އަދިވެސް ނުވޭތަ؟" އީތަން އިރުކޮޅަކު އިނދެފައި ބުނެލިއެވެ.\n"ތެދުވާހަކައެއް ރޭޝްމާ ބުނީ... އަސްލު މަ ވެސް ލަދުގަތް. އަޙުލާޤީ ގޮތުން ހައްދުފަހަނައަޅައި ގޮސްފައިކަން އެނގޭ އަހަރެންގެ ޢަމަލުތައް ހުރީ... އެކަމާ ވަރަށް ވިސްނޭ. ރަނގަޅުވާން ބޭނުން... އީތަންގެ އެންމެ ގާތް ރަޙުމަތްތެރިޔާއަށް އަހަރެން ވާއިރު މިހާތަނަށް ދެވިފައި ހުރީ ރަނގަޅު ޚިޔާލުތަކެއް ނޫން..."\n"ޝޯން... އައި އެމް ސޮރީ. މިހެން އިނދެވޭކަށްނެތް. ޖޭޒް މަށަށް ގުޅި. މިއަދު އޭނައާ ބައްދަލުކުރަން ބުނެފައި އޮތީ. މިހާރު ބާރަޖަހަނީ އެއޮތް" އީތަން އަތުކުރީ އޮތް ގަޑިއަށް ބަލާލާފައި ކަމެއް ހަނދާންވެގެން ބުނެލިއެވެ.\n"ޖޭޒް ގުޅީއޭ... އަނެއްކާ ތި ދެ މީހުން އަލުން ގުޅެނީތަ؟" ޝައުން ސުވާލުކޮށްލީ ޤަބޫލުކުރަން ދަތިވެގެންނެވެ.\n"ނޫން! އެކަމަކު އޭނާ ބުނަނީ ކީކޭތޯ އަޑުއަހަންވާނެއެއްނު. އެހެންނޫނަސް އަހަރެން ވެސް އޭނާއާ ބައްދަލުކުރަން ބޭނުންވެފައި ހުއްޓާ އެ ގުޅީ... ޝޯން... އަހަންނަށް ވެސް ކަންތައްކުރެވުނީ ވަރަށް ގޯސްކޮށް. ތެދަށް ބުނަންޏާ އަހަންނަށް ރީންގެ ޚިޔާލުތަކާ ވަތްކެއްނުވެވުނު... އަހަންނަށް... އަހަންނަށް ރީން ދެކެ ލޯބިވެވިއްޖެ... ވަރަށް ބޮޑަށް އޭނާދެކެ ލޯބިވޭ... ދަރިފުޅު ދުށުމަށް ވަރަށް ބޭނުންވެފައި މި ހުންނަނީ. އެގޭ ދޮށުން ކިތައް ފަހަރުކަމެއް ނޭނގެ ދެވުނީ... ޝޯން... އަހަރެން ބޭނުންވަނީ ޖޭޒްއަށް ހުރިހާ ވާހަކައެއް ކިޔައިދޭން. އެތައް އަހަރެއް ޖޭޒްއާއެކު ހޭދަވެގެން ދިޔައިރު އަހަންނަށް ޖޭޒްދެކެ ލޯތްބެއް ނުވެވުނު... ރީންގެ ހުންނަ ޚާއްޞަގޮތެއް ޖޭޒްގެއެއް ނުހުރޭ... ރީން ފެންނަ ކޮންމެ ފަހަރަކު އަހަންނަށް އެވާ ގޮތްތައް ޚުދު އަހަންނަށް ވެސް ނޭނގޭ... އަހަރެން ވަރަށް ދެރަވޭ ރީންއާ މެދު ކަންތައްކުރެވުނު ގޮތުން... ޖޭޒްއަށް ވެސް އޮޅުވާލުމަށްވުރެ ހަޤީޤަތް ކިޔައިދިނުން މާ ރަނގަޅުވާނެ. ޝޯން... އަހަންނަށް މިކަމުގައި އެހީވެދީބަލަ"\n"ރީންއާ މެދު އީތަންއަށް ކަންތައްކުރެވުނީ ވަރަށް ނާއިންސާފުން. އޭނާ މިއަދު އެވަނީ ވަރަށް ބޮޑަށް ބަދުނާމުވެފައި. މަށަށް ފެންނަނީ ތަހުސީނު ދޮންބެ ގާތުގައި ހުރިހާ ވާހަކައެއް އީތަން ކިޔައިދޭން... ނޫނީ ރީން ހޯދަން އެގެއަށް ދާންވީނު"\nއީތަން އާއި ޝައުން ވާހަކައިގައި ތިއްބާ އީތަންގެ ފޯނަށް ޖަޒްލާ ގުޅިއެވެ. ދެ އެކުވެރިންގެ ވާހަކަ މެދުކަނޑާލަން ޖެހުނީ އެހިސާބުންނެވެ.\n"ހިނގާ ތިބުނާ ހިސާބަކަށް ގެންގޮސްދޭނަން، ނިމުނީމަ ގުޅާލާ... އޭރުން އަންނާނަން އޮފީހަށް ވައްޓާލަން" މޭޒު ދޮށުން ތެދުވެގެން އީތަންއާއެކު ހިނގައިގަންނަމުން ޝައުން ބުނެލިއެވެ. އީތަން ފޯނަށް ބަލަން ހުރެ ބޯޖަހާލިއެވެ.\nކާރުގައި ދިޔަ ޝައުން އާއި އީތަންއަށް ޖަސްޓިސް އިމާރާތް ކައިރިއަށް މީހުން އެއްވެފައި ތިބިތަން ފެނިފައި ވެގެން އުޅޭގޮތެއް އޮޅުން ފިލުވާލަން ކާރު މަޑުކޮށްލާ އެ ހިސާބުން މީހެއްގެ ގާތުގައި އަހާލިއެވެ. ސިޔާސީ ހަލަބޮލިކަމެއް އައިސްގެން އުޅެނީކަމުގައި ހީވެގެންނެވެ.\n"ޒިނޭކޮށްގެން ހައްދުޖަހަނީނު... އަންހެނުންގެ ނުބައިކަން..." އުމުރުން ދުވަސްވީ މީހަކު ނުރުހިފައި ބުނެލިއެވެ.\n"ހިނގާބަލަ ބަލާލަން... މަށެއް ދުވަހަކު ވެސް ނުދެކެން ހައްދުޖަހަނިކޮށް، ނުވާނެ ގިނައިރެއް. ހަމަ ބަލާލާފައި ދާނީ" ޝައުން ކުއްލިއަކަށް ބުނެލިއެވެ.\n"އެކަމަކު މަށަށް ވަރަށް ލަސްވޭ... އެ މަންޒަރު ބަލާހިތެއް ވެސް އަސްލުނުވޭ. އަހަންނަކީ ވެސް އެ ފަދަ ކުށްވެރިއެއް ނޫންތަ؟" އީތަންގެ ހިތަށް އުނދަގޫވިއެވެ. ނަމަވެސް ޝައުން ކާރު އެއްފަރާތުގައި ޕާކުކޮށްލާފައި ކާރުން ފައިބައިގެން މީހުންގެ ގަނޑުގެ ތެރެއަށް ހިނގައިގަތެވެ. އެހިނދު އެތަން ބަލަން އިނދެފައި އީތަން ވެސް ކާރުން ފައިބައިގެން އައެވެ.\nމީހުންގަނޑުގެ ތެރެއިން ޝައުން އާއި އީތަން ކުރިއަށް ޖެހިލާ އިމާރާތުގެ އެއްފަރާތުގައި އޮތް ހުސްބިމުގައި ހުރި އަންހެންކުއްޖާއަށް ދެ މީހުން ބަލާލިއެވެ. ކަކުލަށްވުރެ ދިގުކޮށް ހުރި ކަޅު ހެދުން ގަޔަށް ކިތަންމެ ދޫކަމުގައި ވިޔަސް އޭނާގެ ހަށިގަނޑުގެ އަނަރޫފަކަން ފާޅުވެއެވެ. ދެ ކޯތާފަތް އަޑިވެފައި ހުއްޓެއްކަމަކު ހަމުގެ ކުލަ އަލިވެފައި ކަޅުކަން ގަދަ ދިގު އިސްތަށިގަނޑު ގަތާލާފައި އެއްފަރާތުން ކުރިމައްޗަށް ގެނެސްފައި އޮތެވެ. އިސްއޮބާލައިގެން ހުރިލެއް ބޮޑުކަމުން މޫނުވަކިވާގޮތެއް ނުވެއެވެ. އެހެންނަމަވެސް އީތަން އާއި ޝައުންއަށް ކުއްލި ސިހުމެއް ގެނުވީ އެތަނުގައި ހުރި އަންހެންކުއްޖާގެ އެއްފަރާތުގައި މަޑުކޮށްލައިގެން ތިބި ތަހުސީނާއި ރޭޝްމާ ފެނިފައެވެ. އޭރު ރޭޝްމާގެ އަތުގައި ތުއްތު ކުއްޖަކު އޮތެވެ. ވަގުތުން އީތަންއަށް ބަލާލެވުނީ ޝައުންއަށެވެ. އޭނާއަށް ވެސް އެވަގުތު ބަލާލެވުނީ އީތަންގެ މޫނަށެވެ. އެނބުރި ދެ މީހުންގެ ނަޒަރު ވެސް އަމާޒުވީ ރޭޝްމާ އާއި ތަހުސީނަށެވެ. ދުރުގައި ތިއްބެއް ކަމަކު އެމީހުންގެ ނަޒަރު ހުއްޓިފައިވަނީ ޒޫރިންއަށެވެ.\nދުއްރައިގެ އެތިފަހަރު ޒޫރިންގެ ބުޑާދިމާއަށް އެރި ވަގުތު އީތަންގެ ދެ ލޯ ބޮޑުވެ ދެއަތްތިލަ މުއްކެވިގެން ދިޔައެވެ. ހަމައެއާއެކު ސިހުމުގެ އަޑުކަމެއް ނޫނީ ހިތަށް ލިބިގެން ދިޔަ ވޭނު އަޑުކަމެއް ނޭނގެއެވެ. ޔަޤީނުން ވެސް އޭނާގެ އަނގައިން އެވަގުތު އާހެއްގެ އަޑު ބޭރުވެގެން ދިޔައެވެ. ޒޫރިންގެ ގައިގާ ތަޅާ މަންޒަރު ދުށުންވީ އީތަންއަށް ކެތްކުރެވޭ ވަރު މަންޒަރަކަށް ނޫނެވެ. އޭރު ރޭޝްމާއަށް ރޮވެނީއެވެ. އޭނާ އިރުއިރުކޮޅާ ދެ ލޯ ފުހެލައެވެ. ޒޫރިންގެ ހާލު ފެނި އީތަންގެ ހިތް ނޭނގޭ ބާރަކުން އެއްވެސް ރަޙުމަތްނެތި އިރާލި ކަހަލައެވެ. ދެފަޅިއަކަށް ނޫނެވެ. އެތިކޮޅުކޮޅަށް ވީދާ ކުދިކުރަމުން ދިޔަ ފަދައެވެ. ލިބެމުންދިޔަ ވޭނަށް ކެތްކުރަމަށްޓަކައި ދެ ދަތްޕިލާ ޖައްސާ ބާރުކޮށްލައިގެން އީތަންއަށް ހުރެވުނެވެ. އެހެން ހުއްޓާ ދުއްރައިގެ އެތިފަހަރަކާއެކު ކުއްލިއަކަށް ޒޫރިން ކުރިއަށް ދާގޮތްވިއެވެ. އެހިނދު ބޭއިޚްތިޔާރުގައި ޒޫރިންގެ އިސް އުފުލިގެން ދިޔައެވެ. އަދި މީހުން ގަނޑުގެ ތެރެއިން ފުރޭނިގެން ކަހަލަ ގޮތަކަށް ޒޫރިންގެ ނަޒަރު ސީދާ ވެގެން ދިޔައީ އީތަންއާއެވެ.\nވަޅުވަދެ އަޅިކުލަ ވެރިވެފައިވާ ބޮޑު ދެ ލޮލުން އެސްފިޔަ ޖަހަން ވެސް ހަނދާންނެތިފައި ޒޫރިން ބަލަން ހުރި އިރު އެ ދެލޮލަށް ބޮނޑިވެފައިވާ ކަރުނަތައް ނުހިފެއްޓިގެން ބަންޑުން ވެދާނޭހެން ހީވާ ކަހަލައެވެ. އެހެންމީހުންނަށް ނުފެންނާނޭ ފަދަ ގޮތަކަށް ޒޫރިންގެ ތޫނުކަޅިރަވައިން އީތަންގެ މުޅި ނަފްސުގެ ލޭ ކޮށާލައިފިއެވެ. ޔަޤީނުން ވެސް އެއީ ދުނިޔެ އެ ދެ މީހުންނަށް ވެސް ކުރިމަތި ކުރުވި އަނިޔާވެރި ވަގުތުކޮޅެކެވެ. އެހާލުގައި ޒޫރިން ވަނިކޮށް އީތަންއަށް ފެންނާކަށް އޭނާ ބޭނުމެއްނޫނެވެ. ހަމައެއާއެކު ޒޫރިން އެހާލުގައި ހުއްޓާ ދުށުމަކަށް ވެސް އީތަންގެ ހިތާއި ފުރާނަ ނޭދެއެވެ. ނަމަވެސް ނުދެނެތިއްބާ ކުއްލިއަކަށް މި ދިމާވި ދިމާވުމެއްގެ ސަބަބުން ދެ މީހުންގެ ހަށިގަނޑާއި ފުރާނަ ވެސް ގަޑުވެއްޖެއެވެ. ހީވަނީ މަރާއި ހަނގުރާމަކޮށްކޮށް ތިބި ދެ ޒުވާނުންހެންނެވެ. ޒޫރިންގެ މޫނުމަތިން ފާޅުވޭވޭ ހުރި ވޭނީ އަސަރުތައް އީތަންއަށް ސިއްރެނުވިއެވެ. ނޭނގުހުއްޓާ އެރި ދުއްރައިގެ އެތިފަހަރާއެކު އަނގަވަތަށް ޒޫރިން ވެއްޓުނު ވަގުތު އީތަންގެ މުޅި ހަށިގަނޑަށް ވެސް ލޮޅުން އަރައިގެން ދިޔައެވެ. އީތަންގެ ވުޖޫތައް ވޭނުގެ އެތިފަހަރެއް އެރިއެވެ. މުޅި މީހާ ތުރުތުރު އަޅައިގެން ދިޔައެވެ. އެވަގުތު އޭނާގެ އަތުގައި ޝައުން ނުހިފޭއްޓިނަމަ ވާނޭ ގޮތެއް ވެސް ނޭނގެއެވެ. އެ ދިމާއަށް ރޭޝްމާ ދުއްވައިގަތުމާއެކު އޭނާ ހިފެހެއްޓީ ތަހުސީނެވެ. މަޑުމަޑުން ޒޫރިން ތެދުވެ ކޮޅަށް ހުއްޓުނެވެ. އެތަން ފެނި ބޭއިޚްތިޔާރުގައި ކުރިމަތީ ހުރި ފާރުގައި އީތަންގެ މުއްކަވާލި އަތުން ޖެހިއެވެ. ނަމަވެސް އެ އަތަށް ވީ ތަދުވެސް ހިތަށް ލިބެމުންދިޔަ ވޭނަށްވުރެ އެންމެ ތަންކޮޅެއް ވެސް ބޮޑެއްނޫނެވެ. ދެން ވެސް ޒޫރިން ބަލަން ހުރި ގޮތުން އެ ނަޒަރުގެ ތޫނުކަމުން އީތަންގެ ހިތާއިމޭ ތޮރުފާލިއެވެ. ބޭވަފާތެރިކަމުގެ ސާލަކަށް އީތަންލާ އޮޅާލި ކަހަލައެވެ. އެއާއެކު ނޭފަތުގެ ހިނދުރީގައި ނޭވާތާށިވެ ހާސްވާގޮތްވިއެވެ. (ނުނިމޭ)


ލަންކާގައި ބޮޑެތި ހަމަނުޖެހުންތަކެއް، ތެލާއި ގޭސް ގަންނަން ފައިސާ ހަމަޖެހިއްޖެ ލަންކާގައި ބޮޑެތި ހަމަނުޖެހުންތަކެއް، ތެލާއި ގޭސް ގަންނަން ފައިސާ ހަމަޖެހިއްޖެ\nސުރީ ލަންކާގެ ކޮލޮންބޯގައި މުޒާހަރާކުރަމުންދާ މީހުންނާ ދެކޮޅަށް ބާރުގެ ބޭނުންކުރަނީ / ފޮޓޯ: ރޮއިޓަރސް\nނާޒުކު އިޤްތިޞާދީ ޙާލަތެއްގައި އޮތް ސުރީ ލަންކާއަށް ބޭނުންވާ ތެލާއި ގޭސް ގަތުމަށް އެންމެ ފަހުން ފައިސާ ހަމަޖެހިއްޖެއެވެ.\nސުރީ ލަންކާގެ މަރުކަޒީ ބޭންކުގެ ގަވަރުނަރު ޕީ ނަންދަލާލް ވީރަސިންހަ ވިދާޅުވީ އެ ޤައުމުން ތެލާއި ގޭސް އެއްކޮށް ހުސްވެފައިވަނިކޮށް ވޯލްޑު ބޭންކުން 130 މިލިޔަން އެމެރިކާ ޑޮލަރު ހަމަޖައްސާދީފައިވާކަމަށެވެ. އަދި އެ ފައިސާގެ އިތުރުން ބޭރު ޤައުމުތަކުގައި ދިރިއުޅޭ ސުރީ ލަންކާގެ ރައްޔިތުން ބޭންކުތަކަށް ޖަމާކުރަމުންދާ ބޭރު ފައިސާ ބޭނުންކޮށްގެން އެ ޤައުމަށް ބޭނުންވާ ތެލާއި ގޭސް ގަނެވޭނެ މަގު ތަނަވެސްވެފައިވާކަމަށް އޭނާ ވިދާޅުވިއެވެ.\nސުރީ ލަންކާގެ ބޮޑުވަޒީރު ރަނިލް ވިކްރަމަސިންހަ މީގެ ކުރިން ވިދާޅުވެފައިވަނީ ތެޔޮ ހިފައިގެން އައިސް އޮތް ތިން ބޯޓު އެ ޤައުމުގެ ކަނޑުގެ ސަރަޙައްދުގައި އެބައޮތްކަމަށާއި ކުރިޔަށް އޮތް ދެތިން ދުވަހުގެ ތެރޭގައި 75 މިލިޔަން އެމެރިކާ ޑޮލަރު ބޭނުންވާކަމަށެވެ. އޭނާވަނީ ފާއިތުވި ދުވަސްތަކުގައި އިންޑިޔާއާއެކު ސޮއިކޮށްފައިވާ އެއްބަސްވުމެއްގެ ދަށުން ޕެޓުރޯލާއި ޑީސަލް އިންޑިޔާއިން ފޯރުކޮށްދީފައިވާކަން ފާހަގަކުރައްވައިފައެވެ.\nސުރީ ލަންކާގެ މަރުކަޒީ ބޭންކުން މީގެ ކުރިން ބުނެފައިވަނީ ދަރަނީގެ ގޮތުގައި ބޭރުގެ އެކި ފަރާތްތަކަށް ދައްކަން ޖެހޭ 51 ބިލިޔަން އެމެރިކާ ޑޮލަރު އެބައޮތްކަމަށެވެ. ވީރަސިންހަ ވިދާޅުވެފައިވަނީ ދަރަނި ނުދެއްކިގެން ގެއްލުންތަކެއް ކުރިމަތިވި ނަމަވެސް ދަރަނި ދައްކަން އަލުން ފަށާނީ ބައިބަޔަށް ދިގު މުއްދަތަކަށް ބަހާލައިގެން ދަރަނި ދެއްކުމުގެ މަގުޗާޓެއް އެކުލަވާލައި ސަރުކާރުން ޙުއްދަދިނުމުންކަމަށެވެ.\nސުރީ ލަންކާގައި އައު ސަރުކާރެއް ޤާއިމުކޮށް ޢާއްމުންނަށް ބޭނުންވާ ތެލާއި ގޭސް ފޯރުކޮށްދިނުމުގެ މަސައްކަތް ފެށި ނަމަވެސް އެ ޤައުމުގައި ކުރަމުންދާ މުޒާހަރާތަކަށް ހުއްޓުމެއް އައިސްފައެއް ނުވެއެވެ. އެ ގޮތުން ވެރިރަށް ކޮލޮންބޯގައި އަނެއްކާވެސް ވަރުގަދަ މުޒާހަރާތަކެއް ކުރަން ފެށުމުން ސަލާމަތީ ބާރުތަކުންވަނީ ބާރުގެ ބޭނުންކޮށްފައެވެ.


Abdurraheem Green: islaamvee ufaa hoadhan hinganikoh\nއަބުދުއް ރަހީމް ގްރީން: އިސްލާމްވީ އުފާ ހޯދަން ހިނގަނިކޮށް\nޢަބުދުއް ރަޙީމް ގްރީން ( ވ) މީހަކަށް އިސްލާމްދީނުގެ ދައުވަތު ދެއްވަނީ. ފޮޓޯ: ޢަބުދުއް ރަޙީމް ގްރީން ފޭސްބުކް ޕޭޖް\nޓެންޒޭނިއާގެ ދާރުއް ސަލާމްގައި 1962 ވަނަ އަހަރު އުފަންވި ޢަބުދުއް ރަޙީމް ގްރީންގެ ބައްޕަ އަކީ އިނގިރޭސި އިސްތިޢުމާރުގެ އިދާރީ މަސައްކަތްތެރިއެކެވެ. އޭނާގެ މަންމައަކީ ޕޮލެންޑަށް އުފަން ކެތަލިކް މަޒްހަބުގެ ނަސާރާއެކެވެ.\nއޭނާގެ މައިންބަފައިން އޭނާއަށް ދިން ނަމަކީ އެންތަނީ ވަޓްސްވާފް ގަލްވިން ގްރީންއެވެ. ގްރީން ކިޔައިދެއްވާފައިވާ ގޮތުގައި އޭނާގެ ފުރާވަރުގެ އުމުރުން ފެށިގެން ދިރިއުޅުއްވީ ވަރަށް ފަސޭހައިގައެވެ. އެގޮތުން އާއިލާއާއި އެކު މިސްރުގައި ހޭދަކުރެއްވި ދުވަސްތަކުގައި ގޭގައި ހާދިމުން ތިއްބެވެ. އާއިލާގެ ޑްރައިވަރަކާއި ކައްކާ މީހަކު ހުއްޓެވެ.\nނަމަވެސް މިސްރުގެ ދިރިއުޅުއްވުމަށް އޭނާ ފުރަތަމަ ނުރުހިވަޑައިގެންނެވި އެވެ. ޕީސްޓީވީން ބޮޑު މަޝްހޫރުކަމެއް ލިބިފައިވާ ދާޢީ ޢަބުދުއް ރަޙީމް ގްރީން އަކީ އޭނާގެ ޒުވާން އުމުރުގައި ނަޞާރާ އެކެވެ. އޭނާ ވިދާޅުވެފައިވާ ގޮތުގައި އޭނާ އަކީ މަސްތުވާތަކެތީގެ އަޅަކަށް ވެސް ވީ ޒުވާނެކެވެ.\nދީނާއި މެދު ސުވާލުތައް ގިނަވުން\nގްރީން ވިދާޅުވެފައިވާ ގޮތުގައި އޭނާ ތަފާތު އެކިއެކި ދީންތަކާ ބެހޭ ގޮތުން ދިރާސާ ކުރައްވަން ޖެހިވަޑައިގެންނެވި އެވެ. ހިތުގެ ހަމަޖެހުން ގެއްލޭ ގިނަ ސުވާލުތަކަކާއި ހެދި އެވެ. ފުރަތަމަ ސުވާލުތައް އުފެދެން ފެށީ އޭނާ އޭރު ތަބާވެވަޑައިގެން ހުންނެވި ނަސާރާ ދީނުގެ ރޯމަން ކެތަލިކް މަޒްހަބުގައި ހުރި ފޫނުބެދޭ ގިނަ ކަންތައްތަކަކާއި މެދުގައެވެ. ގަބޫލުކުރައްވަން އެންމެ ދަތި ކަމަކަށްވީ ތިން ފަރާތަށް އަޅުކަން ކުރަން ޖެހޭ ޖެހުމެވެ. އޭނާއަށް ގަބޫލު ކުރެއްވުނީ ތިން ފަރާތް ހިމެނޭ އެ އުސޫލަކީ ކަލަކާ އެކަށޭނެ ގޮތެއް ނޫން ކަމަށެވެ. ދެން އޭނާ ބުދު ދީނުގެ ބައެއް ކަންތައްތައް ދަސްކުރެއްވި އެވެ. އެކަމުން ވެސް އެނގި ވަޑައިގެންނެވީ އެއީ އެއްވެސް ހިތްހަމަޖެހުމެއް ނެތް ދީނެއް ކަމެވެ.\nދެން ވެދެވަޑައިގެންނެވީ ރަސްތާފަރީ ނަމަކަށް ކިޔާ ދީނެއްގެ ތެރެއަށެވެ. މަސްތުވާތަކެތީގެ ބާވަތެއް ކަމަށްވާ މަރުވާނާ ބޭނުން ކުރައްވަން ފެށުނީ އެކަމުގެ ސަބަބުންނެވެ. އެކަމުން ވެސް ހިތްޕުޅަށް ހަމަޖެހުމެއް ލިބިވަޑައި ނުގެންނެވުމުން ދެން އޭނާއަށް ހީކުރެއްވުނީ ހިތްހަމަ ޖެހުމަކީ ފައިސާއިން ލިބޭ އެއްޗެއް ކަމަށެވެ.\n"... އަހަރެން ހިތަށް އަރަމުން ދިޔައީ ވަރަށް ގިނަ ފައިސާ ވަރަށް ކުޑަ މަސައްކަތަކުން ލިބިގެންނޭ އުފާ ވާނީ. އާދައިގެ މުއްސަނދި ކަމެއް ނޫން ބޭނުންވާން ފެށީ. އަމިއްލަ މަތިންދާބޯޓްތަކާއި އަމިއްލަ ރަށްތައް،" އޭނާ ވިދާޅުވެފައި ވެއެވެ.\nއެހުރިހާ ވިސްނުން ތަކަކަށް ފަހު އޭނާ ވިސްނަވަން ފެށްޓެވީ ހަޔާތުގެ މަގުސަދަކީ ކޮބައިތޯއެވެ. އިނގިރޭސި މެދު ފަންތީގެ އާއިލާއެއްގެ ދިރިއުޅުމުގެ ބުރު ހުންނަ ގޮތް އެއީ ދިރިއުޅުމުގެ މަގުސަދު ކަމަކަށް އޭނާއަކަށް ގަބޫލެއް ނުކުރެއްވުނެވެ.\n"...މަސައްކަތްކޮށް، ފައިސާ ހޯދައި ދަރިންނަށް ކިޔަވައި ދިނުން. ދެން އެދަރިން އަނެއްކައި މަސައްކަތްކޮށް، ފައިސާ ހޯދައި އެދަރިންގެ ދަރިންނަށް ކިޔަވައި ދިނުން. އަހަރެންނަށް ވިސްނެން ފެށީ ދުނިޔޭގައި ދިރިއުޅުމުގެ މިއަށް ވުރެ މާނަ ހުރި މަގުސަދެއް ވާން ޖެހޭނޭ،" އޭނާ ވިދާޅުވެފައި ވެއެވެ.\nނަޞާރާއިން އަޅުކަމުގެ ގޮތުން ކޮށް އުޅޭ ކަންތައްތަކާއި މެދުގައި ގްރީންއަށް ދެކެވަޑައިގެންނެވުނީ ވަރަށް ކޫސަނި ކަންތައްތަކެއްގެ ގޮތުގައެވެ. އެ ވިސްނުމުގަައި ހުންނަވާތާ ދުވަސްތަކެއް ވީ ފަހުން އޭނާއަށް ފެނިވަޑައިގަންނަވަން ފެއްޓެވީ ގޭގައި ކައްކަން އުޅޭ އިބުރާހީމް ނަމަކަށް ކިޔާ މިސްރު މީހާ ނަމާދު ކުރާ މަންޒަރެވެ.\n"... އޭނާ ނަމާދު ކުރާނެ ބަދިގެ ތެރޭގައި މުސައްލަ ފަތުރާލައިގެން ވަރަށް ސާދާ ގޮތަކަށް. ވަރަށް ހިމޭން ކަމާއެކު. އަހަރެން ހިތަށް އެރި ހެއްދެވި އިލާހަށް މީހަކު އަޅުކަން ކުރާނީ މިފަދައިންނޭ،" އެ މަންޒަރު ސިފަ ކުރައްވަމުން ގްރީން ވިދާޅުވެފައި ވެއެވެ.\nއިސްލާމް ދީނުގެ ހިދާޔަތު ލިބިވަޑައިގަންނަވަން މެދުވެރި އެންމެ މުހިއްމު ސަބަބެއް ކަމަށް އޭނާ ވިދާޅުވެފައި ވަނީ ޤުރުއާނުގެ އިނގިރޭސި ތަރުޖަމާއެއް ކިޔަވައިވިދާޅުވާން ލިބިވަޑައިގެންނެވުމެވެ.\n"... އަހަރެންނަކީ ވަރަށް އަވަހަށް ފޮތް ކިޔާ މީހެއް. އެކަމަކު ޤުރުއާނުގެ ތަރުޖަމާ މުރާޖައާ ކުރަން ވަރަށް ވަގުތު ހޭދަވި. ވަރަށް ބޮޑަށް ވިސްނަން ޖެހުނު. ކުރިން ކީ ބައިތައް އަނެއްކާ ކިޔައި، އެކަހަލަ ގޮތަކަށް،" އޭނާ ވިދާޅުވެފައި ވެއެވެ.\nޤުރުއާނުގެ ބޮޑު ބައެއް ދިރާސާ ކުރެއްވުމުން ގްރީންއަށް ވިސްނި ވަޑައިގެންނެވީ އެއްވެސް އިލާހެއްގެ ބަސްފުޅު ފޮތެއްގައި ވާނަމަ އެފޮތަކީ ޤުރުއާން ކަމަށެވެ. އެހެންވެ، އެފޮތުގައި އަންގަވާފައިވާ ގޮތަށް ނަމާދު ކުރަން އޭނާ އެދިވަޑައިގެންނެވި އެވެ.\nނަމަވެސް ނަމާދު ކުރާނެ ގޮތުގެ ތަފުސީލެއް އޭނާއަށް ޤުރުއާނުން އެނގިވަޑައެއް ނުގެންނެވި އެވެ.\n"... އިސްލާމްދީނުގެ މައުލޫމާތު ހިމެނޭ ފޮތް ވިއްކާ ތަނަކަށް ވަނިން އެހެންވެ. އެތަނަށް ވަދެ ފޮތްތައް ބަލަމުން ދަނިކޮށް، މީހަކު އައިސް އެހި ކަލޭ ތީ މުސްލިމެއް ހޭ. އަހަރެން ބުނިން ތިއެއް އަހަރެންނަކަށް ނޭނގެއޭ. އެކަމަކު ކަލަކީ ﷲ ކަމާއި ރަސޫލަކީ މުޙައްމަދު ޞައްލަﷲ ޢަލައިހި ވަސައްލަމް ކަމަށޭ ގަބޫލު ކުރަނީ،" އިސްލާމް ދީނާ ބެހޭ ގޮތުން މުސްލިމަކާ ކުރި ފުރަތަމަ މުއާމަލާތް ކިޔައި ދެއްވަމުން އޭނާ ވިދާޅުވެފައި ވެއެވެ.\nއެދުވަހު ބައްދަލުވި މުސްލިމުން އޭނާއަށް ނަމާދު ކުރާނެ ގޮތް ކިޔައި ދިނެވެ. ނަމަވެސް އޭނާ ވިދާޅުވެފައިވާ ގޮތުގައި ރަނގަޅު މުސްލިމަކަށް ވެވަޑައިގެންނެވުނީ އޭގެ އެތައް ދުވަހެއް ފަހުންނެވެ.\n"... ފަސް ވަގުތު ނާޅައި ނަމާދު ކުރަން ފެށުމުން، ދީނުގައި ހުރި އެހެން ކަންތައްތަކަށް އަމަލު ކުރެވެން ފެށުނީ. އިސްލާމް ދީނާއި އެދީނުން ބޭރާ ދެމެދު ހުރި ހުރަހަކީ އެއީ. ނަމާދު ރަނގަޅަށް ޚުޝޫއަތް ތެރި ކަމާއި އެކު ކުރަން ފެށުމުން އެހެން ކަންތަކަށް ފެތެވިއްޖެ،" ގްރީން ވިދާޅުވެފައި ވެއެވެ.\nއިސްލާމްދީނުގެ ހިދާޔަތު ލިބިވަޑައިގެންނެވުމުން ކުރެއްވުނު އިހުސާސް ކިޔުއްވައި ދެއްވަމުން ގްރީން ވިދާޅުވެފައި ވަނީ އައު ދިރުމަކުން ދިރުނު ފަދަ އިހުސާސެއް ކުރެއްވުނު ކަމަށެވެ.\n"އަނދިރި ގަނޑަކުން އަލި ކަމަކަށް، މުޅިން އައު ދިރުމަކަށް އާދެވުނު ހެން ހީވީ،" އޭނާ ވިދާޅުވެފައި ވެއެވެ.


PPM Campaigngai Ulhunu Anhenakah Jinsee Goanaa Kuri Massalaeh fenmathi Vejje\nކެމްޕޭނަށް ބޭނުން ކުރަމުންދާ ޕްރީ ސުކޫލުގެ އިމާރާތް---\n11 އޯގަސްޓު 2018 12 ކޮމެންޓް\nރައީސް އަބްދުﷲ ޔާމީނަށް ކުރިއަށް އޮތް އިންތިހާބު ކާމިޔާބުކޮށް ދިނުމަށް ވެރިކަން ކުރާ ޕީޕީއެމުން ކުރަމުން ގެންދާ ކެމްޕޭންގައި ހުޅުމާލޭގައި ހަރަކާތްތެރިވީ އަންހެނަކަށް ޖިންސީ ގޯނާ ކުރި މައްސަލައެއް ފެންމަތިވެއްޖެއެވެ.\nހުޅުމާލޭގައި ޕީޕީއެމްގެ ކެމްޕޭންގައި ހަރަކާތްތެރިވާ ބައެއް ފަރާތްތަކުން ވީއެފްޕީއަށް ބުނި ގޮތުގައި އެ އަންހެން މީހާއަށް ޖިންސީ ގޯނާ ކޮށްފައި ވަނީ މިދިޔަ ހަފުތާގެ ތެރޭގައި ޕީޕީއެމްގެ ކެމްޕޭން ހަރަކާތްތައް ހިންގަމުން ގެންދާ ޕްރީ ސުކޫލު އިމާރާތުގެ ތެރޭގައެވެ. ވީއެފްޕީއާއި ވާހަކަ ދެއްކި މީހުން ބުނި ގޮތުގައި އެ އަންހެން މީހާއަށް ޖިންސީ ގޯނާ ކޮށްފައިވަނީ އެޗްޑީސީގެ އިސް މުވައްޒަފެކެވެ.\nއެ މައްސަލައާއި ގުޅިގެން އެ މުވައްޒަފު ގޭގައި މަޑު ކުރަން އަންގާފައިވާ ކަމަށް އެޗްޑީސީގައި މަސައްކަތް ކުރާ ބައެއް މީހުން ބުނެއެވެ. ނަމަވެސް އެކަން ކަށަވަރު ކުރެވޭ ގޮތް ވަނީ ނުވެފައެވެ.\nވީއެފްޕީއަށް މައުލޫމާތު ދިން މީހުން ބުނި ގޮތުގައި އެ އަންހެން މީހާއަށް ޕްރީ ސުކޫލު ތެރޭގައި ޖިންސީ ގޯނާ ކުރުމުން އެ އަންހެން މީހާގެ ފިރިމީހާ އެތަނަށް ގޮސް އަޑުގަދަކޮށް ހިތްހަމަ ނުޖެހުން ފާޅުކޮށްފައިވެއެވެ. އެނގިފައިވާ ގޮތުގައި އެ މައްސަލަ ފުލުހަށް ހުށަހަޅާފައެއް ނުވެއެވެ.\nކެމްޕޭން ބައެއް ހަރަކާތްތަކަށް އެޗްޑީސަީގެ ވަސީލަތްތަކާއި ބިދޭސީ މުވައްޒަފުން ބޭނުން ކުރަމުންދާ އިރު ހުޅުމާލޭގައި ރައީސް ޔާމީންގެ ކެމްޕޭން ހަރަކާތްތަކުގައި އެޗްޑީސީގެ މުވައްޒަފުން އިސް ދައުރެއް އަދާ ކުރަމުންނެވެ.\nޖިންސީ ގޯނާ އެޗްޑީސީ ޕީޕީއެމް ރައީސް ޔާމީން\nޢިންޑިޔާގަވެސް ފުރީކޮއްފަ އޮތް ކަމެއް\nއަންހެނުންގެ ހިމާޔަތުގަ މަސައްކަތް ކުރެވޭނީ ދުނިޔެވީ ފާހިސް ކަންކަމުން ދުރުވެ ތިބެވޭ ބަޔަކަށް ދެއްތޯ\nތިގެން ޔަގީން އެވެސް ކަމެއްނެތް.. ގޯނާ ކުރިކަންވެސް ޔަގީނެއްނޫން.. ހީވަނީ ކެންޕޭނު ބަޔެއްހެން\nދެން މީވަރު ބަޔަކައް ކީހީނެތް އަންހެނުންގެ ހީމާޔަތުގަ މަސައްކަތް ކޮއްދެވޭނީ\nޢެއީ އެއްވެސް ހަޤީޤަތެއްނެތް އިލްޡާމެއް. ވަރަށް މޮޅަށް ރޭވިގެން ބަޔަކު އެތަނުގެ ބޮޑުކަން ބޭނުންވެގެން އެމީހަކު އެތަނުން ދުއްވާލަންވެގެން ހިނގި ޖަރީމާއެއް އެ ކަމަކީ.\nހިލޭ އަންހެނެއްގެ އަތްމޮޑެ، އަތަށްދަމާ، ކޮޓރިއަށް ގެންދިއުން ވެސް ހަލާލު ކޮށްފި. ތިޔަ ކަން ހަލާލުވެދާނެ ސޮއި ކޮށްލަނިކޮށް!\nނޫހުގަ ތިވާހަކަ ޖެހީމަ ހައިރާނެއް ނުވޭ. ގިނަ އަންހެނުންނާއި ފިރިހެނުން ކެމްޕޭންއޮފީހަށް ދަނީވެސް އެކަމަށް. ކެމްޕޭން ޖަގަހަތަކަކީ ޖިންސީހާލިތަކެއް. ނުހިނގާކަމެއް ނޯންނާނެ.\nރާވައިގެން ހިންގި ޑްރާމާއެއް، މީގެ ކުރިންވެސް ރާވައިގެން ތިގޮތަށް އެޗް.ޑީ.ސީގެ އެޗް.އޭރު ހެޑެއްވެސް ވުއްވާލި. ހަމައެއްބައެއް އެއްޑުރާމާއެއް. އެކަމަކު މިފަހަރު ތިސޮރު ކަނޑާލާކަށް ނުކެރޭނެ. ބިތުފަންގި ނެގިދާނެތީ. މީބަރަށް ވާހަކަ.\nދެން ޝަހީމް ބުނެފާނެ ޕޕޕ ގެ އެކްޓިވްސްޓުން ކުރާ އެފަދަކަންކަން ހަލާލުވާނޭ\nމިގައުމުގެ ދީނާ ގައުމިއްޔަތުގެ ހައްގުގައި މަސައްކަތްކުރާ ޕާޓީގެ އިންތިޙާބީ ރަނިންމޭޓާ ތިޔަސުވާލު ކުރައްވާ...\nއަންހެންވެރިން ތި ތަނަށް ނުފޮނުވާ


Suarez mahehaa dhuvahha kulhumaa dhurrah | Mihaaru\nސުއަރޭޒް (ވ) އާއި މެސީ ބާސެލޯނާގެ ޕްރެކްޓިހުގައި: ސުއަރޭޒް ނެތުމަކީ ބާސެލޯނާ އަށް ލިބޭނެ ގެއްލުމެއް. --ފޮޓޯ: އޭއެފްޕީ\n18 އޯގަސްޓް 2017 - 07:56 1 comment\nސުއަރޭޒުގެ ކަކުލަށް އަނިޔާވީ ސްޕެނިޝް ސުޕަ ކަޕުގެ ދެ ވަނަ ލެގުގައި ރެއާލް މެޑްރިޑާ ދެކޮޅަށް ބުދަ ދުވަހުގެރޭ ކުޅުނު މެޗުގެ ދެ ވަނަ ހާފުގަ އެވެ. ބާސެލޯނާ 2-0 އިން ބަލިވި ތަށި ގެއްލުނު މި މެޗު އެއްކޮށް ސުއަރޭޒް ފުރިހަމަކުރި އެވެ.\nސުއަރޭޒަށް ގެއްލޭނީ ސްޕެނިޝް ލީގުގައި އަމިއްލަ ދަނޑުގައި ރެއާލް ބެޓިސްއާ ދެކޮޅަށް ކުޅޭ މެޗާއި ރަށުން ބޭރުގައި އަލަވޭސްއާ ދެކޮޅަށް ކުޅޭ މެޗު އަދި އަމިއްލަ ދަނޑުގައި އެސްޕަންޔޯލާ ދެކޮޅަށް ކުޅޭ މެޗެވެ. މީގެ އިތުރުން ޗެމްޕިއަންސް ލީގުގައި ބާސެލޯނާ ކުޅޭ ފުރަތަމަ މެޗުގައި ވެސް ނުކުޅެވުމުގެ ފުރުސަތު އެބައޮތެވެ.\nއެންމެ މުހިއްމު އެއް ކުޅުންތެރިޔާ ނޭމާ ޕީއެސްޖީ އަށް ބަދަލުވެފައިވާއިރު ބާސެލޯނާގެ ކޯޗު އާނެސްޓޯ ވަލްވޭޑާ ވަނީ ސުއަރޭޒާއި ލިއޮނަލް މެސީ އަށް ބަރޯސާވާން ޖެހިފަ އެވެ. އެހެންވެ މި ދަނޑިވަޅުގައި އަމުދުން، ވާދަވެރި މެޑްރިޑް އަތުން ބަލިވި ބަލިވުމުން އަރައިގަންނަން ޖެހިފައިވަނިކޮށް ސުއަރޭޒް ކުޅުމާ ދުރަށް ދާން ޖެހުމަކީ އެ ޓީމަށް ކުރިމަތިވި ބޮޑު މައްސަލައެކެވެ.\nސުއަރޭޒަށް އަނިޔާވުމަކީ އުރުގުއޭ އަށް ވެސް ކުރިމަތި ގެއްލުމެކެވެ. އެގޮތުން ވޯލްޑް ކަޕް ކޮލިފައިންގައި މި މަހުގެ 31 ގައި އާޖެންޓީނާއާ ދެކޮޅަށް އަދި ސެޕްޓެމްބަރު5ގައި ޕެރެގުއޭއާ ދެކޮޅަށް ވެސް އޭނާ އަށް ނުކުޅެވޭނެ އެވެ.


72 ކިލޯ މަސްތުވާތަކެތި އެތެރެ ކުރި ބަޔަކަށް ދައުވާ ކުރަން ފޮނުވައިފި | Sangu News\n15 ފެބްރުއަރީ 2021 - 12:37\nރާއްޖެއަށް 72 ކިލޯގެ މަސްތުވާތެކެތި އެތެރެކުރި މައްސަލާގައި ހައްޔަރުކުރި މީހުންގެ މައްޗައް ދައުވާކޮށްފިއެވެ.\nދިވެހިރާއްޖެއަށް ކަނޑުމަގުން ގިނަ އަދަދެއްގެ މަސްތުވާތަކެތި އެތެރެކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން ހިންގި އޮޕަރޭޝަނުގައި މިތަކެތި އަތުލައިގެންފައިވަނީ މިދިޔަ އަހަރުގެ ޑިސެމްބަރު މަހުގެ 8 ވަނަދުވަހުުއެވެ. މި ތަކެތި އަތުލައިގަތުމަށްފަހު މަސްތުވާތަކެތި އެތެރެކުރި ދޯނީގައި ހަރަކާތްތެރިވަމުންދިޔަ މީހުންނާއި ލޯންޗުގައި މާލެއަށް މަސްތުވާތަކެތި އެތެރެކުރި މީހުންނާއި ކާރަށް މަސްތުވާތަކެތި އަރުވައިގެން ކާރުގައި ދިޔަ މީހުންކަމަށްވެސް ފުލުހުން ވަނީ އަތުލައިގެންފައެވެ.\nމި އޮޕަރޭޝަނުގައި މާލޭގެ ބައެއް ގެތައް ބަލައިފާސްކޮށްފައިވާއިރު، ދެ ކާރާއި ލޯންޗަކާއި ދޯންޏެއް ފުލުހުންގެ ބެލުމުގެ ދަށަށް ގެނެސް ބަލައިފާސްކޮށްފައިވާކަމަށް ފުލުހުން ވަނީ ވިދާޅުވެފައެވެ.\nމި މައްސަލާގައި ހިމެނޭ 10 މީހުންގެ މައްޗަށް އުފުލާފައިވަނީ ޑައިފޯމިން ޓެރެފިކް ކުރުމުގެ ކުށުގެ ދައުވާއެވެ. އަދި މި 10 މީހުންގެ ތެރެއިން3މީހެއްގެ މައްޗަށް އިތުރު ދައުވާއެއްވެސް އުފުލާފައެވެ. އެ ތިން މީހުންގެ މައްޗަށް ދެން އުފުލާފައިވަނީ ވަނީ ކެނެބިސް ބޭނުންކުރުމުގެ ކުށުގެ ދައުވާއެވެ.\nއެގޮތުން މަސްތުވާތަކެއްޗާ ބެހޭ ގާނޫނުގެ ދަށުން، ޑައިމޯފިން ޓްރެފިކްކުރުމުގެ ކުށުގެ ދައުވާ 10 މީހެއްގެ މައްޗަށް އުފުލާފައިވެއެވެ. މި ދައުވާ އުފުލާފައިވަނީ؛\nސ. ހުޅުދޫ، ދޭލިޔާގެ، އިރުފާން ތަގިއްޔު\nރ. އިނގުރައިދޫ، އެލެސްކާ، މުހައްމަދު ވިސާމް\nރ. އިނގުރައިދޫ، އެލެސްކާ، އަބްދުﷲ ވިސާމް\nދ. މާއެނބޫދޫ، އަނބުގޮސްދޮށުގެ، އަހުމަދު ނަސީރު\nކ. މާލެ، ހ. ގާރޑަންބިޔުޓީ، މުހައްމަދު އަކުރަމް\nހދ. ނޮޅިވަރަންފަރު، ނޫރީއާގެ، މުހައްމަދު ޝަރީފް\nލ. ގަން-ތުނޑި، ޕެރިސްހޮލިޑޭ، މުހައްމަދު ފުރުގާން\nރ. ރަސްގެތީމު، ފީރޯޒްގެ، އަހުމަދު ޝިނާން\nތ. ތިމަރަފުށި، ތަނޑިރަތްމާގެ، މުހައްމަދު ވަޖީހު، އަދި\nކ މާލެ، މއ. ކަނޑޫގެ، އަލީ އަހުމަދު އެވެ.\nމީގެ އިތުރުން މަސްތުވާތަކެއްޗާއި ބެހޭ ގާނޫނުގެ ދަށުން ކެނެބިސް ބޭނުން ކުރުމުގެ ދައުވާ ތިން މީހެއްގެ މައްޗަށް އުފުލާފައިވެއެވެ. މި ދައުވާ އުފުލާފައިވަނީ ދ. މާއެނބޫދޫ، އަނބުގޮސްދޮށުގެ، އަހުމަދު ނަސީރު، ކ. މާލެ، ހ. ގާޑަންބިޔުޓީ، މުހައްމަދު އަކުރަމް އަދި ހދ. ނޮޅިވަރަންފަރު، ނޫރީއާގެ، މުހައްމަދު ޝަރީފްގެ މައްޗަށެވެ.


ދިވެހި ::السجدة - އައްސަޖްދަ\n﴿٢﴾ تَنزِيلُ الْكِتَابِ لَا رَيْبَ فِيهِ مِن رَّبِّ الْعَالَمِينَ މިއީ عالم ތަކުގެ ވެރިރަސްކަލާނގެ حضرة ން ބާވައިލެއްވި ފޮތެވެ. އެއާމެދު شك އެއް ނެތެވެ.\n﴿٣﴾ أَمْ يَقُولُونَ افْتَرَاهُ ۚ بَلْ هُوَ الْحَقُّ مِن رَّبِّكَ لِتُنذِرَ قَوْمًا مَّا أَتَاهُم مِّن نَّذِيرٍ مِّن قَبْلِكَ لَعَلَّهُمْ يَهْتَدُونَ ނުވަތަ އެކަލޭގެފާނު އަމިއްލަފުޅަށް އެ قرآن ހެއްދެވިކަމަށް އެއުރެން ބުނަނީ ހެއްޔެވެ؟ އަދި ކިއެއްތަ! އެއީ ކަލޭގެފާނުގެ ވެރިރަސްކަލާނގެ حضرة ން އައި حق ފޮތެވެ. އެއީ ކަލޭގެފާނުގެ ކުރިން އެބަޔަކަށް إنذار ކުރައްވާނޭ رسول އަކު ވަޑައިނުގަންނަވާ قوم އެއްގެ ބަޔަކަށް ކަލޭގެފާނު إنذار ކުރެއްވުމަށްޓަކައެވެ. (އެއީ) އެއުރެން ތެދުމަގު ލިބިގަތުމަށްޓަކައެވެ.\n﴿٤﴾ اللَّهُ الَّذِي خَلَقَ السَّمَاوَاتِ وَالْأَرْضَ وَمَا بَيْنَهُمَا فِي سِتَّةِ أَيَّامٍ ثُمَّ اسْتَوَىٰ عَلَى الْعَرْشِ ۖ مَا لَكُم مِّن دُونِهِ مِن وَلِيٍّ وَلَا شَفِيعٍ ۚ أَفَلَا تَتَذَكَّرُونَ اللَّه އީ، އުޑުތަކާއި، ބިމާއި، އެދެމެދުގައި ވާހާ ތަކެތި ހަދުވަހުގެ ތެރޭގައި ހެއްދެވި ރަސްކަލާނގެއެވެ. ދެން عرش ގެ މައްޗަށް އެކަލާނގެ استواء ވެ ވޮޑިގެންނެވިއެވެ. އެކަލާނގެ ފިޔަވައި ތިޔަބައިމީހުންނަށް އެހީތެރިވާނޭ ފަރާތެއް، އަދި شفاعة ތެރިވާނޭ ފަރާތެއްވެސް ނުވެތެވެ. ފަހެ، ތިޔަބައިމީހުން ހަނދުމަ ނުކުރަނީ ހެއްޔެވެ؟\n﴿٥﴾ يُدَبِّرُ الْأَمْرَ مِنَ السَّمَاءِ إِلَى الْأَرْضِ ثُمَّ يَعْرُجُ إِلَيْهِ فِي يَوْمٍ كَانَ مِقْدَارُهُ أَلْفَ سَنَةٍ مِّمَّا تَعُدُّونَ އުޑުން ފެށިގެން ބިމާ ހަމަޔަށް ހުރިހާ ކަމެއް އެކަލާނގެ تدبير ކުރައްވަތެވެ. ދެން ތިޔަބައިމީހުން ގުނާގޮތުން އެއްހާސް އަހަރުގެ މިންވަރުގެ ދުވަހެއްގައި، އެހުރިހާ ކަމެއް އެކަލާނގެ حضرة އަށް އަރައިގެންދެއެވެ.\n﴿٦﴾ ذَٰلِكَ عَالِمُ الْغَيْبِ وَالشَّهَادَةِ الْعَزِيزُ الرَّحِيمُ އެކަލާނގެއީ، ނުފެންނަ ކަންތަކާއި، ފެންނަ ކަންތައް ދެނެވޮޑިގެންވާ، عزيز ވަންތަ، رحيم ވަންތަ ރަސްކަލާނގެއެވެ.\n﴿٧﴾ الَّذِي أَحْسَنَ كُلَّ شَيْءٍ خَلَقَهُ ۖ وَبَدَأَ خَلْقَ الْإِنسَانِ مِن طِينٍ އެކަލާނގެއީ، ހުރިހާ އެއްޗެއް ފުރިހަމަ ސިފައިގައި ހެއްދެވި ރަސްކަލާނގެއެވެ. އަދި އެކަލާނގެ އިންސާނާ ހެއްދެވުން ފެއްޓެވީ މަށިންނެވެ.\n﴿٨﴾ ثُمَّ جَعَلَ نَسْلَهُ مِن سُلَالَةٍ مِّن مَّاءٍ مَّهِينٍ ދެން އެކަލާނގެ އެ އިންސާނާގެ ދަރިފަސްކޮޅު ދެރަވެގެންވާ ފެނެއްގެ خلاصة އަކުން ހެއްދެވިއެވެ.\n﴿٩﴾ ثُمَّ سَوَّاهُ وَنَفَخَ فِيهِ مِن رُّوحِهِ ۖ وَجَعَلَ لَكُمُ السَّمْعَ وَالْأَبْصَارَ وَالْأَفْئِدَةَ ۚ قَلِيلًا مَّا تَشْكُرُونَ ދެން އޭނާޔަށް ފުރިހަމަ ސިފަ ދެއްވައި، އެކަލާނގެ روح ފުޅުން އޭނާޔަށް ފުމެލެއްވިއެވެ. (އެބަހީ: ފުރާނަ އެޅުއްވިއެވެ.) އަދި އެކަލާނގެ ތިޔަބައިމީހުންނަށް އިވުމާއި، ފެނުމާއި، ހިތްތައް ލެއްވިއެވެ. ތިޔަބައިމީހުން شكر ކުރަނީ ވަރަށްވެސް މަދުންނެވެ.\n﴿١٠﴾ وَقَالُوا أَإِذَا ضَلَلْنَا فِي الْأَرْضِ أَإِنَّا لَفِي خَلْقٍ جَدِيدٍ ۚ بَلْ هُم بِلِقَاءِ رَبِّهِمْ كَافِرُونَ އެއުރެން ބުނޫއެވެ. ތިމަންމެން (މަރުވެ) ބިމުގެ ތެރޭގައި (ވެއްޔަށްވެ) ފޮރުވުނީމާ، އަލުން އާ އުފެދުމަކުން އުފެދޭނޭ ހެއްޔެވެ؟ އަދި ކީއްހެއްޔެވެ؟ އެއުރެންނީ، އެއުރެންގެ ވެރިރަސްކަލާނގެއާ ބައްދަލުވާނެކަމަށް ދެކޮޅު ހަދާ ބަޔެކެވެ.\n﴿١١﴾ ۞ قُلْ يَتَوَفَّاكُم مَّلَكُ الْمَوْتِ الَّذِي وُكِّلَ بِكُمْ ثُمَّ إِلَىٰ رَبِّكُمْ تُرْجَعُونَ ކަލޭގެފާނު ވިދާޅުވާށެވެ! ތިޔަބައިމީހުންގެ މަރުހިއްޕެވުން حوال ކުރައްވާފައިވާ ملك الموت ތިޔަބައިމީހުންގެ މަރު ހިއްޕަވާނެތެވެ. ދެން ތިޔަބައިމީހުން رجوع ކުރައްވާހުށީ، ތިޔަބައިމީހުންގެ ވެރިރަސްކަލާނގެ حضرة އަށެވެ.\n﴿١٢﴾ وَلَوْ تَرَىٰ إِذِ الْمُجْرِمُونَ نَاكِسُو رُءُوسِهِمْ عِندَ رَبِّهِمْ رَبَّنَا أَبْصَرْنَا وَسَمِعْنَا فَارْجِعْنَا نَعْمَلْ صَالِحًا إِنَّا مُوقِنُونَ އަދި ފާފަކުރި މީހުން، އެއުރެންގެ ވެރިރަސްކަލާނގެ حضرة ގައި، ދެރަވެ އިސްޖަހައިގެން ތިބޭތަން ތިބާޔަށް ފެންނާނެ ނަމައެވެ. (އޭރުން حيران ވާފަދަ ކަންތައްތަކެއް ތިބާޔަށް ފެނުނީހެވެ. އެއުރެން ބުނާނެތެވެ.) އަޅަމެންގެ ވެރިރަސްކަލާކޮ! އަޅަމެންނަށް ފެނިއްޖެއެވެ. އަދި އިވިއްޖެއެވެ. ފަހެ، އަޅަމެން صالح عمل ކުރުމަށް އަނބުރާ އަޅަމެން (ދުނިޔެއަށް) ފޮނުއްވާނދޭވެ! ހަމަކަށަވަރުން، އަޅަމެންނީ، يقين ކުރާ ބަޔަކީމުއެވެ.\n﴿١٣﴾ وَلَوْ شِئْنَا لَآتَيْنَا كُلَّ نَفْسٍ هُدَاهَا وَلَٰكِنْ حَقَّ الْقَوْلُ مِنِّي لَأَمْلَأَنَّ جَهَنَّمَ مِنَ الْجِنَّةِ وَالنَّاسِ أَجْمَعِينَ އަދި ތިމަންރަސްކަލާނގެ އިރާދަކުރެއްވިނަމަ، ކޮންމެ نفس އަކަށްމެ އެ نفس އެއްގެ هداية ދެއްވީމުހެވެ. އެހެނެއްކަމަކު (ފާފަކުރާ) ޖިންނީންނާއި އިންސީން އެއްކޮށް، ހަމަކަށަވަރުން، ނަރަކަ ފުރުއްވާނޭކަމުގެ ބަސްފުޅު ތިމަންރަސްކަލާނގެ حضرة ން އިސްވެގޮސްފައިވެއެވެ.\n﴿١٤﴾ فَذُوقُوا بِمَا نَسِيتُمْ لِقَاءَ يَوْمِكُمْ هَٰذَا إِنَّا نَسِينَاكُمْ ۖ وَذُوقُوا عَذَابَ الْخُلْدِ بِمَا كُنتُمْ تَعْمَلُونَ ފަހެ، ތިޔަބައިމީހުންގެ މިދުވަހާ ބައްދަލުވާނޭކަން ތިޔަބައިމީހުން ހަނދާން ނައްތައިލި ކަމަށްޓަކައި، ތިޔަބައިމީހުން عذاب ގެ ރަހަ ލިބިގަންނާށެވެ! ހަމަކަށަވަރުން، ތިމަންރަސްކަލާނގެ ތިޔަބައިމީހުންގެ މަތިން ހަނދުމަނެތި ކުރައްވައިފީމެވެ. އަދި ތިޔަބައިމީހުން ކޮށްއުޅުނު عمل ތަކަށްޓަކައި ދެމިހުންނަނިވި عذاب ގެ ރަހަ، ތިޔަބައިމީހުން ލިބިގަންނާށެވެ!\n﴿١٥﴾ إِنَّمَا يُؤْمِنُ بِآيَاتِنَا الَّذِينَ إِذَا ذُكِّرُوا بِهَا خَرُّوا سُجَّدًا وَسَبَّحُوا بِحَمْدِ رَبِّهِمْ وَهُمْ لَا يَسْتَكْبِرُونَ ۩ ތިމަންރަސްކަލާނގެ آية ތަކަށް إيمان ވާކަން ކަށަވަރީ، އެ آية ތައް އެބަޔަކަށް ހަނދާންކޮށްދެވޭހިނދު، سجدة އަށް ތިރިވެ، އެއުރެންގެ ވެރިރަސްކަލާނގެއަށް حمد އާއެކު تسبيح ކިޔާ މީހުންނެވެ. އަދި އެއުރެން كبر ވެރިއެއް ނުވާނެތެވެ.\n﴿١٦﴾ تَتَجَافَىٰ جُنُوبُهُمْ عَنِ الْمَضَاجِعِ يَدْعُونَ رَبَّهُمْ خَوْفًا وَطَمَعًا وَمِمَّا رَزَقْنَاهُمْ يُنفِقُونَ އެއުރެންގެ ވެރިރަސްކަލާނގެ حضرة އަށް ބިރުވެތިކަމާއި އުންމީދާއެކު دعاء ކުރާ حال، އެއުރެންގެ އަރިކަށިތައް (ރޭއަޅުކަންކުރުމަށްޓަކައި) ތަންމަތިތަކާ ފޭވެއެވެ. އަދި ތިމަންރަސްކަލާނގެ، އެއުރެންނަށް ދެއްވި ތަކެތީން، އެއުރެން ހޭދަކުރެތެވެ.\n﴿١٧﴾ فَلَا تَعْلَمُ نَفْسٌ مَّا أُخْفِيَ لَهُم مِّن قُرَّةِ أَعْيُنٍ جَزَاءً بِمَا كَانُوا يَعْمَلُونَ ފަހެ، އެއުރެންނަށްޓަކައި ފޮރުއްވާފައިވާ ލޮލުގެ ފިނިކަން (އެބަހީ: ލޮލަށް ފިނިކަންދެނިވި، ސުވަރުގޭގެ نعمة ތައް) އެއްވެސް نفس އަކަށް ނޭނގޭނެތެވެ. (އެއީ) އެއުރެން ކޮށްއުޅުނު عمل ތަކުގެ ޖަޒާއެއް ކަމުގައެވެ.\n﴿١٨﴾ أَفَمَن كَانَ مُؤْمِنًا كَمَن كَانَ فَاسِقًا ۚ لَّا يَسْتَوُونَ ފަހެ، مؤمن އަކު ކަމުގައިވާ މީހާއާއި (އުރެދޭ) فاسق އަކު ކަމުގައިވާ މީހާ އެއްފަދަހެއްޔެވެ؟ އެ ދެބައިމީހުން އެއްވަރެއް ނުވާނެތެވެ.\n﴿١٩﴾ أَمَّا الَّذِينَ آمَنُوا وَعَمِلُوا الصَّالِحَاتِ فَلَهُمْ جَنَّاتُ الْمَأْوَىٰ نُزُلًا بِمَا كَانُوا يَعْمَلُونَ إيمان ވެ صالح عمل ތައް ކުޅަ މީހުން ދަންނާށެވެ! ފަހެ، އެއުރެން ކޮށްއުޅުނު عمل ތަކަށްޓަކައި، ދެއްވާ شرف އެއްގެ ގޮތުން، އެއުރެންނަށް ދެމިތިބޭނޭ ސުވަރުގެތައް ހުށްޓެވެ.\n﴿٢٠﴾ وَأَمَّا الَّذِينَ فَسَقُوا فَمَأْوَاهُمُ النَّارُ ۖ كُلَّمَا أَرَادُوا أَن يَخْرُجُوا مِنْهَا أُعِيدُوا فِيهَا وَقِيلَ لَهُمْ ذُوقُوا عَذَابَ النَّارِ الَّذِي كُنتُم بِهِ تُكَذِّبُونَ އަދި (كافر ވެ) فاسق ވި މީހުން ދަންނާށެވެ! ފަހެ، އެއުރެން ތިބެނިވިތަނަކީ ނަރަކައެވެ. އެއުރެން އެތަނުން ނުކުންނަން އުޅެފި ކޮންމެ ފަހަރަކު، އެތަނަށް އެއުރެން އަނބުރާ إعادة ކުރައްވާނެތެވެ. އަދި އެއުރެންނަށް އަންގަވާނެތެވެ. ތިޔަބައިމީހުން ދޮގުކޮށް އުޅުނު ނަރަކައިގެ عذاب ގެ ރަހަ، ތިޔަބައިމީހުން ލިބިގަންނާށެވެ!\n﴿٢١﴾ وَلَنُذِيقَنَّهُم مِّنَ الْعَذَابِ الْأَدْنَىٰ دُونَ الْعَذَابِ الْأَكْبَرِ لَعَلَّهُمْ يَرْجِعُونَ އަދި ހަމަކަށަވަރުން، ތިމަންރަސްކަލާނގެ އެންމެބޮޑު عذاب (އެބަހީ: ނަރަކައިގެ عذاب) ފިޔަވައި ލުއި عذاب ން (އެބަހީ: ދުނިޔެމަތީގެ عذاب ން) އެއުރެންނަށް ރަހަ ދައްކަވާހުށީމެވެ. (އެއީ) އެއުރެން (إيمان ކަމަށް) رجوع ވުމަށްޓަކައެވެ.\n﴿٢٢﴾ وَمَنْ أَظْلَمُ مِمَّن ذُكِّرَ بِآيَاتِ رَبِّهِ ثُمَّ أَعْرَضَ عَنْهَا ۚ إِنَّا مِنَ الْمُجْرِمِينَ مُنتَقِمُونَ އެމީހެއްގެ ވެރިރަސްކަލާނގެ آية ތަކުން އެމީހަކަށް ހަނދާންކޮށްދެއްވުމުން، ދެން އެ آية ތަކަށް ފުރަގަސްދީ އެނބުރިގަތް މީހަކަށްވުރެން އަނިޔާވެރިކަން ބޮޑީ ކާކުހެއްޔެވެ؟ ހަމަކަށަވަރުން، ތިމަންރަސްކަލާނގެ، ކުށްވެރިންގެ ކިބައިން ބަދަލުހިއްޕަވާހުށީމެވެ.\n﴿٢٣﴾ وَلَقَدْ آتَيْنَا مُوسَى الْكِتَابَ فَلَا تَكُن فِي مِرْيَةٍ مِّن لِّقَائِهِ ۖ وَجَعَلْنَاهُ هُدًى لِّبَنِي إِسْرَائِيلَ ހަމަކަށަވަރުން، ތިމަންރަސްކަލާނގެ موسى ގެފާނަށް ފޮތް ދެއްވީމެވެ. ފަހެ، އެކަލޭގެފާނަށް އެ ފޮތް ލިބިވަޑައިގަތްކަމާމެދު ކަލޭގެފާނު شك ކަމެއްގައި ވެވަޑައިނުގަންނަވާށެވެ! އަދި إسـرآءيـل ގެދަރިންނަށް هداية އެއް ކަމުގައި ތިމަންރަސްކަލާނގެ އެ ފޮތް ލެއްވީމެވެ.\n﴿٢٤﴾ وَجَعَلْنَا مِنْهُمْ أَئِمَّةً يَهْدُونَ بِأَمْرِنَا لَمَّا صَبَرُوا ۖ وَكَانُوا بِآيَاتِنَا يُوقِنُونَ އަދި އެއުރެން ކެތްތެރިވީހިނދު، ތިމަންރަސްކަލާނގެ أمر ފުޅަށް ތެދުމަގު ދައްކަވާ إمام ންތަކެއް ތިމަންރަސްކަލާނގެ އެއުރެންގެ ތެރެއިން ލެއްވީމެވެ. އަދި ތިމަންރަސްކަލާނގެ آية ތަކާމެދު يقين ކުރާ ކަމުގައި އެއުރެން ވޫއެވެ.\n﴿٢٥﴾ إِنَّ رَبَّكَ هُوَ يَفْصِلُ بَيْنَهُمْ يَوْمَ الْقِيَامَةِ فِيمَا كَانُوا فِيهِ يَخْتَلِفُونَ ހަމަކަށަވަރުން، އެއުރެން خلاف ވެގެން އުޅުނު ކަންތައްތަކާމެދު، قيامة ދުވަހުން ކަލޭގެފާނުގެ ވެރިރަސްކަލާނގެ އެއުރެންގެ މެދުގައި ނިޔާކަނޑައަޅުއްވާނެތެވެ.\n﴿٢٦﴾ أَوَلَمْ يَهْدِ لَهُمْ كَمْ أَهْلَكْنَا مِن قَبْلِهِم مِّنَ الْقُرُونِ يَمْشُونَ فِي مَسَاكِنِهِمْ ۚ إِنَّ فِي ذَٰلِكَ لَآيَاتٍ ۖ أَفَلَا يَسْمَعُونَ އަދި އެއުރެންގެ ކުރިން ތިމަންރަސްކަލާނގެ ކިތައްކިތައް أمّة ހަލާކުކުރެއްވިކަން އެއުރެންނަށް بيان ވެގެން ނުވޭހެއްޔެވެ؟ އެއުރެންގެ ގޮވަތިގެދޮރުހުރި ތަންތާނގައި އެއުރެން ހިނގަހިނގާއުޅޭ حال ގައެވެ. ހަމަކަށަވަރުން، އެކަމުގައި ހެކިތަކެއްވާކަން ކަށަވަރެވެ. ފަހެ، އެއުރެން އަޑުނާހަނީ ހެއްޔެވެ؟\n﴿٢٧﴾ أَوَلَمْ يَرَوْا أَنَّا نَسُوقُ الْمَاءَ إِلَى الْأَرْضِ الْجُرُزِ فَنُخْرِجُ بِهِ زَرْعًا تَأْكُلُ مِنْهُ أَنْعَامُهُمْ وَأَنفُسُهُمْ ۖ أَفَلَا يُبْصِرُونَ އަދި ގަހެއް ރުކެއް ނެތް ހިކި ބިމަށް، ތިމަންރަސްކަލާނގެ ފެން ފޮނުއްވައި، އެއިން އެއުރެންގެ ޖަނަވާރުތަކާއި خود އެއުރެން ކައިއުޅޭ ގަސްގަހާގެހި ނެރުއްވާކަން އެއުރެންނަށް ނޭނގެނީހެއްޔެވެ؟ (އެކަލާނގެ ކުޅަދުންވަންތަކަން) އެއުރެންނަށް ނުފެންނަނީ ހެއްޔެވެ؟\n﴿٢٨﴾ وَيَقُولُونَ مَتَىٰ هَٰذَا الْفَتْحُ إِن كُنتُمْ صَادِقِينَ އެއުރެން ބުނެތެވެ. ތިޔަބައިމީހުންނީ، ތެދުބުނާމީހުން ކަމުގައި ވަނީނަމަ، ތިޔަ فيصلة ވާނީ ކޮންއިރަކުން ހެއްޔެވެ؟\n﴿٢٩﴾ قُلْ يَوْمَ الْفَتْحِ لَا يَنفَعُ الَّذِينَ كَفَرُوا إِيمَانُهُمْ وَلَا هُمْ يُنظَرُونَ ކަލޭގެފާނު ވިދާޅުވާށެވެ! ނިޔާ އިއްވަވާ ދުވަހު (އެބަހީ: قيامة ދުވަހުން) كافر ވި މީހުންނަކަށް އެއުރެން إيمان ވުމަކުން މަންފާއެއް ނުކުރާނެތެވެ. އަދި އެއުރެންނަކަށް مهلة އެއްވެސް ނުމެދެއްވާނޭމެއެވެ.\n﴿٣٠﴾ فَأَعْرِضْ عَنْهُمْ وَانتَظِرْ إِنَّهُم مُّنتَظِرُونَ ފަހެ، ކަލޭގެފާނު އެއުރެންނާ އެއްކިބާވެވަޑައިގަންނަވާށެވެ! އަދި ކަލޭގެފާނު انتظار ކުރައްވާށެވެ! ހަމަކަށަވަރުން، އެއުރެންވެސް انتظار ކުރެތެވެ.


SunOnline: Story: #Cottage - ep36\n2 އަހަރު6މަސް ކުރިން - 15 ޑިސެމްބަރ 2016 5\nކުއްލިއަކަށް ވަޅުދޮށުން ފެނުނީ ރަތްކުލައިގެ ލިބާހެއްލައިގެން ހުރި ރީތި އަންހެނެކެވެ. ފައްޓަރުބައި އަޅާފައި ހުރިއިރު ދެއަތާއި ފައި ރަނުގެ ގަހަނާތަކުން ވިދާބަބުޅައެވެ. ޖިންނި ރަސްދަރިކަނބަލަކޭ ތަފާތެއްނެތެވެ. ހައިރާންކަމާއިއެކު ރުގައްޔާ ބަލަންއޮތްވާ އެމީހާ ކައިރިވެލިއެވެ. އެއްފަރާތުގައި ތިރިފާރުމަތީގައި ބަހައްޓާފައިހުރި ބައްތި ނިވުނީ އައި ބާރު ވައިރޯޅިއަކާއިއެކުގައެވެ. ތަނަށް ކޮންމެވެސް ވަރެއްގެ އަނދިރިކަމެއް ވެރިވިއެވެ. ނަމަވެސް ހަނދު އަރާފައި ހުރުމުން ކޮންމެވެސް ވަރަކަށް ހެކަ އަޅައެވެ.\nލިބެމުންދިޔަ ވޭނުގެ ސަބަބުން ދަތްތައް ވިކައިގެން އޮތްވާ ފިޔާތޮށިކުލައިގެ ސަރުބަތެއް ބޯންދިނެވެ. ފޮނިވެފާ ފިނިކަމުގެ އިތުރުން ވަގުތުން ކަރު ހިއްކުން ފިލާ ވަރުޖެހުނެވެ. ވޭން ކެނޑި ހަށިގަނޑަށް ލިބުނީ ބުނަން ނޭގޭފަދަ އަރާމެކެވެ. އެއާއިއެކު ތުއްތުކުއްޖަކު ރޯލި އަޑު ކަންފަތުގައި ޖެހުނެވެ.\nރުގައްޔާ ސާފުކޮށް ހެދުމެއް ލެއްވުމަށްފަހު ގޭތެރެއާއި ހަމަޔަށް ގެންގޮސްދީފައި އެމީހާ ޣައިބުވުމުން ރުގައްޔާގެ ހިތުގައި ބިރުވެރިކަން ހިނގާލައިފިއެވެ. ލުގުމާން ގެއަށް އައުމާއިއެކު ރުގައްޔާ އެ ހާދިސާ ހިނގިގޮތް ތަފްސީލުކޮށް ކިޔައިދިނުމުން ލުގުމާން ބަހަކުން ކުރެ ބަހެއް ނުބުނެ އިސްޖަހާލައިގެން އިނީ ފުންވިސްނުމެއްގައި އިންފަދައަކުންނެވެ. އެވަރުންވެސް ލުގުމާން ހުރީ ރުގައްޔާ ކައިރީގައި ހަގީގަތް ސިއްރުކޮށްލައިގެންނެވެ. އޭނައާއި ޖިންނިންނާއި އޮތް ގުޅުން ވަންހަނާކުރިއެވެ.\nއެރޭގެ ފަހުން ނަބީލާގެ ފަރާތުން އަބަދުވެސް އާދަޔާ ޚިލާފުކަންތައް ފެނެއެވެ. ރުގައްޔާ ހޭލެވިގެން ބަލައިލާއިރު އޮންނަނީ ކޮންމެވެސް ދިމާލަށް ބަލަހައްޓައިގެން ހީލަ ހީލައެވެ. ވަރަށް ރޮއިފާ ހުއްޓާލާގޮތުން ހީވަނީ ބަޔަކު އައިސްގެން އޭނަ ރުއްސާހެންނެވެ. ބައެއްރޭ މަދިރިގޭ ހިއްލާލާފައި މީހަކު ބަލައިލާހެން ހީވެގެން މަގަތަށް އެނބުރޭއިރަށް މަދިރިގޭ ވައްޓާލައެވެ. ގިގުނިފަތި އަޅައިގެން ހުންނަ މީހަކު ދެކޮޅަށް ހިގާފަދަ އަޑުވެސް އިވެއެވެ. އުދޯލި މަޑުނުކޮށް ހެއްލާދޭން މީހުންވެސް ތިބޭކަހަލައެވެ. ނަބީލާ ބޮޑުވަމުން އައިވަރަކަށް އޭނަ ޚިޔާލީ މީހުންތަކާއި ވާހަކަދައްކާ ކުޅޭކަން ރުގައްޔާ ދަނެއެވެ. އެކުއްޖާއަށް އެކަމުން ގެއްލުމެއް ނުވާތީ ރުގައްޔާވެސް އެކަން ބޮޑުކަމަކަށް ނަހަދައެވެ.\nއެއްރޭ ރުގައްޔާ ހޭލެވިގެން ބަލައިލިއިރު ލުގުމާން ފެންނާކަށް ނެތެވެ. މިދަންވަރު ލުގުމާން ދާންވީ ކޮންތާކަށްހެއްޔެވެ؟ ވަޅުދޮށުގައި ނެތްކަން ޔަގީންވުމުން ދޮރު ހުޅުވައިލިއިރު ނިކަން ރީތިކޮށް ހަނދުވަރުދީފައި އޮތެވެ. އެހިސާބުގެ އެތަން މިތަން ބޮޑެތި އަލިފާންގަނޑުން ހުޅުދާން ކޮށްލައިގެން ލުގުމާން ހުރީ ވަކި ދިމާލަކަށް ބަލަހައްޓައިގެންނެވެ. ކުއްލިއަކަށް އެތަނަށް އިސްކޮޅުން ބޮޑު އެންދެރިގަނޑެއްފަދަ މީހަކު ފައުޅުވީތަން ފެނުނެވެ. ރުގައްޔާ ބިރުން ހޭނުނެތުނީ ކިރިޔާއެވެ. ލުގުމާން އެންގީ އަވަހަށް ގެއަށް ވަނުމަށެވެ. އަނގަމަތީގައި އަތްއެޅިގޮތަށް އޭނަ އަވަހަށް ދޮރުން އެތެރެއަށް ދެމިގަތެވެ. މަދިރިގޭ ހިއްލާލާފައި ބެލިއިރު ނަސީބަކުން ނަބީލާއޮތީ ގަދަނިދީގައެވެ. ފިރިމީހާގެ އިންތިޒާރުގައި އޮތްވާ އިރުގަނޑެއް ނުވަނީސް މަދިރިގޭ ހިއްލާލާފައި ލޯބިވާ ފިރިމީހާ އޭނައަށް އަތުން އިޝާރާތްކުރީ އައުމަށެވެ. ހޫނުގަދަ ރެއަކަށްވާތީ ދަންވަރު ފެންވަރާލަން ބޭނުންވީކަމުގައި ހިތާ ރުގައްޔާވެސް ލުގުމާންއާއިއެކު ޖެހިލުމެއްނެތި ވަނެވެ. ޗަމްޕާޕޫލްގަހުގައި ފޮޅިފައިވާ މާތަކުގެ މީރުވަހުން ތަން ހުވަދުލެވިފައި ވެއެވެ. ރުގައްޔާއާއި ލުގުމާން ސަމާސާކުރަމުންގޮސް ޗަމްޕާޕޫލްމާ ގަހުގެ ދޮށުގައި ޖައްސައިލެވުނުއިރު ގަޑިންވީއިރެއްވެސް ރޭކާނުލިއެވެ. މިރޭ ލުގުމާން ހީވީ މާ ލޯބިން އުޅޭހެންނެވެ. މިއިން ޒަމާނެއްގައިވެސް އެފަދަ އުފަލެއް ހިތްހަމަޖެހުމެއް ރުގައްޔާއަކަށް ނުލިބުނެވެ. ރުގައްޔާއަށް ދެލޯ ހުޅުވައިލެވޭވަރުވީ އިރުގެ އަލިކަން ގޮފިތަކުގެ ދޭތެރެއިން ބިމަށް އަލިކޮށްލުމުން ހޫނުވާން ފެށީމައެވެ.\nއެރެއިން ފެށިގެން ރުގައްޔާއާއި ލުގުމާންގެ ލޯބީގެ ދާނަކަށްވީ ޗަމްޕާޕޫލްމާ ގަސްދަށެވެ. އެތަނުގައި ދެމީހުން ނިދުމުގެ އާދަ ހިފިފަހުން ރުގައްޔާއަށް ތަފާތު ބަދަލުތަކެއް އަންނާންފެށިއެވެ. ބުރަހެލިވެ ހަށިގަނޑު ދުޅަވެ ބަނޑުފުއްޕާ މާގިނައިން ހަށިގަނޑުން ލޭ އަންނާންފެށިއެވެ. މިވާގޮތްތަކެއް ނޭގި ރުގައްޔާ ހުއްޓާ މާ ގިނަދުވަސްތަކެއް ނުވެ ރުގައްޔާ އެހެން ކުއްޖަކު ވިހައިފިއެވެ. އެދަރިފުޅު ފެނުމުން ރުގައްޔާ ބިރުން އަނބުރައިނުގަތީ ކިރިޔާއެވެ. ދަރިފުޅު އޮތީ އިންސާނެއްގެ ސޫރައިގައެއްވެސް ނޫނެވެ. އެކަމާއި ގަތްބިރުން ރުގައްޔާ ދަރިފުޅުގެ ސޫރަދެކެންވެސް ނުރުހުނެވެ. އެއްލާލާފައި ދާން އުޅެފައިވެސް އެފަދަ ކަމެއް ކުރުމުގެ ހިތްވަރެއް ނުލިބިގެން ގެނެސް އެނދުގައި ބޭއްވިއެވެ. ލޮޑުވެފައިވާ ވަރުން ތަނުގައި ބުރަކަށިޖެހުމާއިއެކު ލޮލަށް ނިދިއައީ މާވަރަކަށެވެ. ފަތިހު ހޭލެވިގެން ބަލައިލިއިރު އެކުއްޖާ އޮތްތާގައި ރުލެއްހާ މިންވަރުވެސް ނެތެވެ.\nއެއީ އޭނައަށް ފެނުނު ނުބައި ހުވަފެނެއްހެއްޔެވެ؟\nއެކަމަކު ބަނޑު ތިރިވެ އިހުހުރިގޮތަށް ހިނދިއްޖެއެވެ.\nޖެހިގެން އައިރޭ ކޮންމެފަދަ ކަންތައްގަނޑެއް ހިނގާ އަޑުގަދަވިޔަސް ރުގައްޔާ ނަބީލާއާއި ދެމީހުން ކޮޓަރިން ބޭރަށް ނުކުމެގެން ނުވާނެކަމުގައި ލުގުމާން އެންގިއެވެ. އެ އަމުރަށް ކިޔަމަންވެގެން ފުހުނު އިރާއިއެކީ ގެޔަށް ފެންވެސް ވައްދައިގެން ރުގައްޔާ ދަރިފުޅު ނިންދަވަން އެނދަށް އެރިއެވެ. އެތައް ބާލީހާއި ކަންނޭލެއް އެނދުގައިވާއިރު ތަފާތު ވަހެއް ހިފާލާފައި ހުއްޓެވެ. އާރިސް އޭރު ހުރީ ބައްތިތަކުން ގެ ދިއްލާއަޅާފައެވެ. ރުގައްޔާ ދަރިފުޅު މެޔާއި ޖައްސާ ބޮނޑިކޮށްލައިގެން އޮތްވާ އިވުނުއަޑަކުން ކަންފަތް ވަގުތީގޮތުން ބައްވިއެވެ. ފުރާޅު ރާޅެއްފަދައިން ހިއްލާފައި ޖެހުނު އަޑާއިއެކު ނުބައި އަޑަކުން މީހަކު ހޭރިގަތެވެ. ލުގުމާންގެ ކިޔެވުމުގެ އަޑުވެސް ގަދަވިއެވެ. ބިންގަޑަށް އަންނަ ލޮޅުންތަކާއިއެކު އެނދުވެސް ހެލެމުންދިޔައެވެ. ފެންލައިޓުގަނޑުން ވިދުވަރުފަދަ އައްޔެއް އެޅެމުން ދިޔައެވެ. ދުންއަޅާއިރު ދުވާ ޒާތުގެ ވަހެއްވެސް ތަނުގައި ހިފާލާފައިވިއެވެ. ނަބީލާ އެވަރުންވެސް އޮތީ ފުން ނިންޖެއްގައެވެ. އިރުއިރުކޮޅާ ހީލައެވެ. ނޫނީ ތުންފިތާލާފައި ރޮއިގަންނަން އުޅޭކަހަލައެވެ. ރުގައްޔާ ދުލަށް އައިހާހެޔޮ އެއްޗެއް ކިޔަވަންފެށިއެވެ. މިވަނީ ކިހިނެއްބާވައެވެ. މިގެއާއި ލައިގަނެގެން މިއުޅެނީ ކޮންފަދަ މުސީބާތެއްހެއްޔެވެ؟\nއެތައް އިރެއްވާންދެން ބޭރުގައި އަޑުފަށްގަނޑު ގަދަވެ ސަލާމަތްނުވާ ހިސާބަށް ގޮސްފައި ހުރިހާތަނެއް ހިމޭންވިއެވެ.\nލުގުމާން އެނދުގެ މަދިރިގޭ ހިއްލާލާފައި އެނދަށް އެރިއިރު އޭނަ ހުރީ ހިސާބެއްގެ ހާސްކަމެއްގެ ތެރޭގައެވެ.\n"އަހަންނަށް ލަނޑެއް ނުލިބުނީ ހަމަ ކިރިޔާ. ޖިންނީގެ މާ ވަރުގަދަ ލަޝްކަރަކާއި ހަގުރާމަކޮށް ބަލިކޮށްލުމުގެ އަޒުމްގައި މަސައްކަތްފެށީ. ކާމިޔާބުނުވިނަމަ ވާނެގޮތެއް ލަފާކޮށްލާކަށްވެސް ނޭގޭ. އަހަންނަށްވުރެ ގަދަވި ޝައިތާނެއް ރުގައްޔާ ކައިރިއަށް އަހަރެންގެ ސިފަ ޖެހިގެން ކޮންމެ ރެއަކު ވަންނަކަން އެނގިގެން މިހާ ބޮޑު ހަގުރާމައެއްކުރަން ޖެހުނީ. އަހަންނަށް މާފުކޮށްދެއްޗޭ ރުގައްޔާ....." ލުގުމާން މަޑުމައިތިރިކަމާއިއެކު ބުނެލިއިރު ހިތާމަވެރިކަން މޫނުމަތިން ފައުޅުވިއެވެ.\n"ވީއިރު އެންމެން އެކިޔަނީ ތެދެއްތާ. ލުގުމާން ސިހުރުހަދަނީތަ؟ " ރުގައްޔާ އަހައިލިއެވެ.\n"އެވާހަކަ އިހަށް ބާއްވާ. އަހަރެން ވަރަށް ވަރުބަލިވެ އަރާމުކުރަން ބޭނުންވެފައި މިއޮތީ......" ލުގުމާން ދެލޯ މަރައިލަމުން ބިއްދޮށަށް އެނބުރުނެވެ. އެއީ ކޮންމެ ރެއަކު ލުގުމާންގެ އާދައެވެ. އޭނަ ލައްވާ ވާހަކައެއް ބުނުވުމަށްވުރެ ހިލައަކުން ފެންނެރެން މަސައްކަތްކުރިޔަސް ރަގަޅުވާނެކަމުގައި ރުގައްޔާ ދެކުނެވެ.\nއަހަރުތައް ފާއިތުވަމުން ދިޔައީ ލަސްލަހުންނެވެ. ނަބީލާވެސް ބޮޑުވަމުން އައި އައިހެން ރީތިކަން ހުސްކުރި އަންހެންކުއްޖަކަށް ވިއެވެ. އޭނަދެކޭ ކޮންމެ މީހަކު ދެވަނަފަހަރަށް ބަލާލަން މަޖުބޫރުކުރުވާފަދަ ގޮތެއް އެކުއްޖާގެ ހުރެއެވެ. ފިރިހެނުންގެ ލޯތަކުން އެކުއްޖާ ސަލާމަތްކުރަން ރުގައްޔާ ވެވުނުހާ މަސައްކަތެއްކުރެއެވެ. ދަރިފުޅު ގެއިން ބޭރަށް ނުނިކުންމަން އޭނަހުންނަނީ ފައި ވިއްދާލާފައެވެ. ކޮޓެޖްގެ ވަށައިގެން އޮންނަ ވަލުތެރޭގައި ކުޅެން އުޅުނަސް އެސަރަހައްދުން ދުރަށް ދިޔުން އޭނައަށް އޮންނަނީ މަނާކޮށްފައެވެ. ބައެއްފަހަރު އާރިސް ނަބީލާއަށް ތަފާތު ނަޒަރަކުން ބަލާކަމުގެ އިހުސާސްކުރެވެން ފެށުމުން ރުގައްޔާގެ ހިތުގައި ބިރުވެރިކަމެއް އުފެދުނެވެ. ވާނީވެސް އެހެންނެވެ. އެގޭގައި އުޅޭތާ އެތައް ޒަމާންވެފައިވާ އިރުވެސް އާރިސްގެ ހަގީގަތްވަނީ ރުގައްޔާއަށް ފޮރުވިފައެވެ. އާރިސްގެ ފަރާތުން ލިބޭ ފަސޭހަތަކާއި އެއްވަރަށް އޭނަގެ އުޅުމާއި މިޒާޖުގައި ތަފާތުކަމެއް ހުރެއެވެ. އޭނަ މަސައްކަތްކުރާއިރު ރުގައްޔާ ބަދިގެއާއި ކައިރިވުންވެސް މަނަލެވެ. އެކަމާއިހުރެ ކިތަންމެ ފަހަރަކު ހިތުގައި ޝައްކާއި ވަހުމް އުފެދުނެވެ. ނަބީލާއަށް ރުގައްޔާ ވިސްނައިދީފައި އޮންނަނީ އާރިސްއާއި އެއްގޮތަކަށްވެސް އަނގައިން ބުނެ ނެހެދުމަށެވެ. ބޮޑުވީއިރުވެސް ރުގައްޔާ ހުންނަނީ ނަބީލާގެ ފަސްފަހަތުން ޖައްސާލާފައެވެ.\nނަބީލާގެ އުމުރުން ބާރައަހަރުގައި އެއްދުވަހު އިރާކޮޅު ފެންވަރަން ވަންގޮތަށް ރޮމުން ނުކުމެގެން އައީ ގައިގާ ތުވާލި އޮޅާލައިގެންނެވެ.\n"މަންމާ އާރިސް ރުކުގައި އެބައޮތް. ފެންވަރަން ހުރެފައި ބަލައިލިއިރު އާރިސްއޮތީ ބަލަން...." ނަބީލާ ޝަކުވާކުރިއިރު އެބޮޑު ދެލޮލުން ކަރުނަ އަންނަމުން ދިޔައެވެ. ރުގައްޔާ ގާތަށް އައީ އަމަށަކު ރުޅިއެއްނޫނެވެ. އެދެލޮލަށް ތީރެއްޖަހާ ކަނުކޮށްލަން ބޭނުންވިއެވެ. އައިސްފާ ހުރި ގަދަ ރުޅީގައި ވަގުތުންގޮސް ކަރުފަޅައިގެންދާ ހާ ބާރަށް ހަޅޭއްލަވައިގަތުމުން އާރިސް ބިރުންގޮސް ރުކުން ނުވެއްޓުނީ ހަމަ ކިރިޔާއެވެ. އާރިސް ރޮއިފާ އާދޭސްކުރީ ލުގުމާން ކައިރީ އޭނަގެ ވާހަކަ ނުބުނުމަށެވެ. އޭނައަށް ހީނުކުރާފަދަ ބޮޑު އަދަބެއް ދީފާނެކަމުގައި ބުނީ ރުގައްޔާގެ ފައިމައްޗަށް ވެއްޓިގެންފައެވެ. އާރިސް ބުނިގޮތުން އޭނަ ރުކުރާއަޅަން ރުކަށް އެރިއިރު ނަބީލާ ފެންވަރަން ހުރިކަމެއް ނުދެނެހުއްޓެވެ. އެދިމާލަށް ބަލައިލެވުނީވެސް އޮޅުމަކުންނެވެ. އެކަމާއި ހިތާމަކޮށް އާރިސް މާފަށް އެދުނެވެ. އެފަހުން އާރިސްއާއި ނަބީލާގެ ދޭތެރޭގައި ރުޅިވެރިކަމުގެ ފަރުދާއެއް ދަމައިލެވިއްޖެއެވެ. އާރިސް ފެނިއްޖެއްޔާ ނަބީލާ ހުންނަނީ މޫނުހަދައިގެންނެވެ.\n"ދެން މިއަދަށް ވާހަކަ ނިމުނީ. މާމަ ވަރުބަލިވެއްޖެ. ދަރިފުޅަށް އުދަގޫނުވަންޏާ އިތުރު އައިސްކްރީމެއް ލިބިދާނެތަ؟ " މާމަ ރުގައްޔާ އައިސްކްރީމް ތަށީގެ ފުލުގައި ހުރި އެތިކޮޅު ލޮވެލަމުން އެ ކުޑަ ދެލޮލުން ބަލައިލިއެވެ. އެއުމުރުގައިވެސް މާމަގެ ދެލޮލުގައި ވިދުވަރެއްހުރެއެވެ. ރޫޖެހިފައިވާ މޫނުން އަދިވެސް ފަނޑުގޮތަކަށް ފެންނަން ހުންނަނީ ޒުވާންކަމުގެ ރީތިކަމެވެ. މާމަގެ އަޑު ކުރެހި ކުޑަކޮށް ކެއްސަންވެސް ފަށައިފިއެވެ. މާމައަށް މާ ގިނައިރު ވާހަކަތައް ދެއްކިއްޖެއެވެ. އެވާހަކަ އަޑުއަހާހިތުން ކެތްތެރިކަން ކޮޅުންލާފައި ހުއްޓަސް ރަފައެލް މާމައަށް ބާރު ނާޅާ އެވަގުތުވެސް އައިސްކްރީމް ތަށްޓެއް ގަނެލަދިނެވެ. މާމަގެ އަތުގައި ހިފައިގެން ގެއާއި ދިމާލަށް މިސްރާބުޖެހިއިރު ރަފައެލްއަށް އިހުސާސްވީ މީހަކު ފަހަތުން އައިކަމެވެ. އާލިފް ބާވައެވެ. ބައްޕަ އަމުރުކުރީމަވެސް ހަމަ ހިޔަންޏެއްހެން ފަހަތުން އަންނަންވީ ކީއްވެބާވައެވެ. ގެއަށް މާމަ ވައްދާފައި ރަފައެލް ނުކުތްތަނާހެން ކުއްލިއަކަށް އަންހެންކުއްޖެއްގެ ހުނުމުގެ އަޑު އިވިފާ ކުރިމަތިން ފައުޅުވީ އޭނަގެ ކޮއްކޮ އެލްސާއެވެ. އެލްސާ ރަފައެލްގެ ގައިގާ ބައްދާލާފައި މޫނަށް ދޮނެއް ދިނެވެ. އެލްސާގެ ހުދު އިސްތަށިގަނޑު ދިގުކަމުން ބިންމަތީގައި ކޭއްތި ކޭއްތި އޮތްއިރު އެއަންހެންކުއްޖާގެ ރީތިކަމުން ޕަރީއަކާ ތަފާތެއް ނުހުރެއެވެ. މަންމަގެ ރީތިކަމެވެ. ނަމަވެސް ދެލޯ ހުންނަނީ ލޫސިއާން ފަދައިންނެވެ. ކަޅީގައި ހުންނަ ގޮތަކުން އިންސާނީ ކުއްޖެއް ނޫންކަން އެނގުނަސް އެނޫންގޮތަކަށް އެލްސާ އެހެން މީހުންނާއި ތަފާތެއްނެތެވެ.\n"ބައްޕަ ޕަނިޝްމެންޓަކަށް ކާފަގެ މީހުން ކައިރިއަށް ފޮނުވާލީމަ ވަރަށް ދެރަވި. ދޮންބެއަށް އެނގޭތަ؟ އަހަންނަށް އާދެވުނުއިރު އަހަރެންގެ ބެސްޓްފްރެންޑްގެ ކައިވެނި ގަދަކަމުން ކުރުވައިފި. އެފަކީރުގެ ހިތް ހަލާކުވެފައި އެހެރީ. އެވެސް އޮޅުވާލީމަ. މައިކަލް އޭ ކިޔާ ސިހުރުވެރިމީހާ ހުންނަނީ މުޅިގެ ވަށައިގެން ފާޑުފާޑު އެއްޗެހި ވަޅުލާ ކިޔަވާ އަހަރެމެންނަށް ގާތްނުވެވޭނެ ގޮތް ހަދާފައި. އެހެންވެ ހެނާއަކާއި ބައްދަލެއްނުވޭ......." އެލްސާ އެތާއޮތް ރުއްގަނޑެއްގެ މަތީގައި އިށީނުމުން ރަފައެލް ވެސް ކައިރީގައި ޖައްސައިލިއެވެ. ހިތްގައިމު ހިސާބެކެވެ. ދިގު ވިނަތަކުން ބިންގަނޑު ފޮރުވިފާ އޮތްއިރު ކުދިކުދި މާތައް އެކި ދިމާލުގައި ފޮޅިފާ ހުރުމުން ބަހާރުގެ މަންޒަރެއްފަދައެވެ.\n"ކޮއްކޮވެސް ހަމަ އެވަރަށް ހެނާއަށް އޮޅުވާފައެއްނު ތިހިރީ. އެހެން މީހުންނަށް ފެންނަންވީމަ އެހެން ސިފައެއް ޖެހިގެން ގޮތިކް މޭކަޕްގައި ތިއުޅެނީ. އެއީ ފެއަރކަމެއްތަ؟ އެހެންމީހުންނަށް ކޮއްކޮއޭ ކިޔަވާތި ދެނީ މަކަރުހަދަން....." ރަފައެލް އެލްސާގެ ކޮލުގައި ހިފާ ދަމައިލިއެވެ.\n"ހެނާއަށް އެނގިއްޖެއްޔާ ބިރުގަންނާނެ. އެފެމިލީ މީހުން ހެނާ ދެރަކުރާތީ ހެލްޕްވާންވެގެން ހެނާއާއި ފްރެންޑްވީ. ނަޝީދުއަށް ލަނޑުދޭންވެގެން އެރޫމުން ޓީވީ ނެރުނީމަ އަދި އައިގޮތަށް ހާދަ ވައްތަރެއްޖެއްސިއޭ. ޓީވީ ކޮޓަރިއަށް ވެއްދުމަށްފަހު އޭނަގެ ޓީވީގެ ދުވަސްދިޔައީ. ޓީވީ ހިފައިގެންދަނިކޮށް ފައިގާ ދަތްއެޅީމަ ސިހިފައި ޓީވީ އަތުން ދޫވެ އޭގެ ސްކްރީން ތެޅުނީ. އެއީ ރަގަޅު ސައިކޭޓްރިސްޓެއްނޫން. ދޮންބެއަށް އެނގޭތަ؟ އޭނަ ހުރިހާ ޕޭޝަންޓުންނަށް އެބިއުޒްކުރޭ. ޕޯން މޫވީސް އަށްވެސް އެޑިކްޓްވެފައި ހުންނަ ނުލަފާ މީހާގަނޑެއް. މިހާރު ބައްޕަ މިހިރީ އަލުން އަނބުރާ ރަށަށް ގެނެސްފާ. ދެން ނަޝީދުއަށް ހަމަޖެހިގެން އެންމެ ކަމެއްވެސް ކުރެވުނަކަ ނުދޭނަން...." އެލްސާގެ ދެލޯ ދިއްލައިލިއެވެ. އަނދިރީގެ ތެރެއިން އެދެލޯ ފެނުނު ގޮތަކުން ރަފައެލްވެސް ސިހުނެވެ. ކޮއްކޮމެންނަށްވިޔަސް އެކުދިންގެ ބާރު އެގޮތަށް ދައްކާ ވަގުތުގައި ރަފައެލްއަށް އެހެން ކަހަލަ އިހުސާސްތަކެއް ކުރެވެއެވެ.\n"އަމީރާ ފޮނިކަމުން ވަރަށް ފޫހިވެސް ވޭ. ހީކުރީ ލޫސިއާން އޭމޮންއޭ ކިޔައިގެން އުޅުނުކަން އެނގިފައި އަމީރާ ރުޅިއަންނާނެކަމަށް. އެކަމަކު އެނގޭތަ؟ އައި ވިލް ޓެލް ޔޫ ވަން ބިގް ސިކްރެޓް. ލޫސިއާންބެ ކުރިކަމެއް އެނގޭތަ؟ އަމީރާ އޮޅުވައިލަންވެގެން އަމީރާ ގެންގޮސް ބައްދަލުކުރުވީ ރާއްޖޭގެ މަޝްހޫރު އިލްމުވެރިޔަކާ. އޭނަ ބުނެދިނީ ފުރިހަމަ އިންސާނަކަށް ނުވިޔަސް ލޫސިއާންގެ މަންމަ އިންސާނަކަށް ވެއްޖެއްޔާ ކައިވެނި ހުއްދަވާނެކަމުގައި. އަދި ލޫސިއާން އޭމޮންގެ ގޮތުގައި ހުރެ ކިތަންމެ ނުބައިކަމެއް ކުރިޔަސް ތައުބާވުމުން އަމީރާ މާފުދޭން ޖެހޭނެކަމަށްވެސް ބުނި. ޝީޒް ސޯ ހެޑްސްޓްރޯންގް އެކަމަކު އިލްމުވެރިޔާ މޮޅުކަމުން އަމީރާ ކޮންވިންސް ވެއްޖެ. އިތުރު މީހެއްގެ ކައިރިން ލަފާ ހޯދުންވެސް ބޭނުންކަމަކަށް ނުވި. ކުރީގެ ހުރިހާ ކަންތައްތަކަށްވެސް މާފުދިން. ފޮގިވިން ގާލްއެއް. އެހެން އަންހެންކުއްޖެއްނަމަ އެހާ ފަސޭހައިން މާފު ނުދޭނެ. ވަރަށް ތުއިދައްކާ ގޮތްދައްކާނެ. ލޫސިއާންބެ ލައްވާ ފައި މައްޗަށް ތިރިކުރަން ހުންނާނީ. ބަޓް ޝީޒް ޑިފެރެންޓް. އަމީރާދެކެ ވަރަށް ރުޅިވެސް އާދޭކުރިން ރީތިކަމުން ފޮނިވެފާ. އެކަމަކު މާފުދޭން އެނގޭކުއްޖަކަށްވީމަ ލޯބިވެސް ވެވިއްޖެ. ހެނާ ގެ ހިތް މާ ރީތި. އެ އިލްމުވެރިޔާގެ ސިފަ ޖެހިގެން އައީ ކާކުކަން އެނގޭތަ؟ އާލިފް.......ޔޯ ބޮޑީގާޑް......" އެލްސާ ހިނިގަނޑެއް ޖަހައިލިއެވެ. ރަފައެލް އެކަމާއި އުފަލެއްނުވިއެވެ. ހިތަށް އަސަރުތަކެއްކުރިއެވެ. އަމީރާއަށް އެގޮތަށް އޮޅުވާލައިގެން ހުއްދަނޫންކަމެއް އެކުރުވަނީ ކީއްވެހެއްޔެވެ؟ލިބޭ ދަރިން އިންސާނުންނަކަށް ނުވާނެއެވެ. އެކުދިންވާނީ ހަމަ އެލްސާމެންނަށެވެ. ނަމަވެސް ރަފައެލް ޚިޔާރުކުރީ ހިމޭންކަމެވެ. ޖިންނިންނާއި އިންސާނުންގެ ދޭތެރޭގައި އޭނަމިވަނީ ފާޑަކަށް ފިތިފައެވެ. އަމީރާ މާފު ނުދިންނަމައެވެ. ލޫސިއާންއާއި ވަކިވިނަމައެވެ. ނަމަވެސް ތަގުދީރަކާއި އޭނައަށްވެސް ނުކުޅެވޭނެއެވެ.\nއަމީރާއާއި ލޫސިއާންގެ ކައިވެނީގެ ކުޑަ ހަފްލާއެއް ބޭއްވުނެވެ. ރަސްމީކޮށް އެންމެނަށް އެނގިގެން އެކައިވެނިވެސް ކުރެވިއްޖެއެވެ. އެހަފްލާގައި ބައިވެރިވާނެ ވަރެއް ހެނާގެ ގަޔަކު ނެތެވެ. ހޮޑުލައިލައި ވަރުދެރަވެ އޮންނަ ތަނުން ނުތެދުވާއިރުވެސް ރޮޒާލިއާވެސް އެދަރިފުޅުގެ މަތިން ހަދާނެއް ނުހުރެއެވެ. އޭނަ އުޅުނީ އަމީރާގެ ކައިވެނީގެ ކަންތައްތަކުގައި އަވަދިނެތިއެވެ. ލޫސިއާންގެ ރީތިކަމާއި ފުރިހަމަކަމުން ރޮޒާލިއާ އުފާވިއެވެ. އަތުކުރީގައި އަޅާފައިވާ އަގުބޮޑު ގަޑިއާއި ބޭނުންކުރާ އަގު ބޮޑު ސެންޓުގެ ސަބަބުން އެއީ މުއްސަންޖެއްކަން ޔަގީންވިއެވެ. އަމީރާ މަސައްކަތްކުރާ އޮފީހަކީ ލޫސިއާންއާއި ރަފައެލްގެ ބައްޕަގެ ތަނެއްކަން އެނގުނީވެސް ކައިވެނި ކުރެވުނު ދުވަހުއެވެ. އޭގެ ކުރިންވެސް ރޮޒާލިއާ އަމީރާއަށް އެންގީ ވީހާވެސް އަގުބޮޑުކޮށް ކައިވެނީގެ ރަން ކިޔުމަށެވެ. މިޒަމާނުގައި ކިތަންމެ ލޯބިން އިނދެފައިވެސް ވަރިކޮށްލާނެ ކަމަށާއި ކައިވެނީގެ ރަން އެމީހާގެ ޒިންމާގައި ހަރުލާފައިވާނެތީ ވީހާވެސް އަގުބޮޑުކޮށް ކިޔަން އެންގީއެވެ. އެއްލައްކަ ރުފިޔާ ލޫސިއާން އެންމެންގެ ހާޒިރުގައި އަމީރާއަށް ދިންތަން ފެނުމުން ރޮޒާލިއާގެ ހުރިހާ ދަތްތައް ފެނިލިއެވެ. ރަފައެލް އަށް އެކަން ފާހަގަވިއެވެ. އާއިލާގެ ފަރާތުން ކައިވެނީގެ ހަފްލާގައި ބައިވެރިވާން އައީ އޭނައާއި މަންމަ އެކަނިއެވެ. ކޮޓެޖްގައި ކިތަންމެ ސިއްރެއް އެކުލެވުނަސް އެއީ ސިހުރު ހަދާމީހުން އުޅުނުތަނަކަށްވިޔަސް އޭނަގެ މައްސަލައެއް ނެތެވެ. ބޭނުމީ ފައިސާއާއި ތަނަވަސްކަމެވެ. ނަޝީދު ރުޅިއައިސްގެން ދަތްތައް ވިކައިގެން ހުރިއިރު އެ ދަހިވެތި ނަޒަރު ކިތަންމެ ފަހަރަކު ނަބީލާއާއި އަމީރާގެ މައްޗަށް ހުއްޓުނެވެ. އަމީރާ އެންމެ އުފާވީ އެނުލަފާ ދޮންބައްޕަގެ ނުފޫޒުން ސަލާމަތް ވެ އެހެން ހިޔާވަހިކަމެއް ލިބުނުކަމަށްޓަކައެވެ.\nއެރޭ ލޫސިއާން އަމީރާއަށް ދިން ރަންތަކާއި ގަހަނާތައް ފެނުމުން ރޮޒާލިއާ މޮޔަނުވީ ކިރިޔާއެވެ. އެހެން މީހަކަށް ފެނިދާނެތީ ބިރުން އަމީރާ ކައިރީގައި ބުނީ އަވަހަށް ފޮރުވުމަށެވެ.\nފަހުން ނަބީލާއާއި ދެމީހުން އެކަހެރިވެ ދެއްކި ވާހަކައެއްގައި ނަބީލާ މާޒީގެ ދުވަހެއް ހަދާންކޮށްލަދިނެވެ. ރޮޒާލިއާ އޭނަގެ ކައިރީގައި ވީ ވައުދު އެންމެ ފަހުން ފުދުނީކަމުގައި ބުނުމުން ރޮޒާލިއާއަށް އަނަގަމަތީގައި އަތްއެޅުނެވެ. ތެދެކެވެ. އޭނަ ނަބީލާއާއި ކުރިން ވަރަށް އެކުވެރިވާނެއެވެ. އެއްދުވަހު އޭނަ އަމީރާ ގޮވައިގެން ހިގާލަންދަނިކޮށް ނަބީލާއަށް ފެނުނެވެ. ދަރިފުޅުގެ ރީތިކަމަށް އެތައްފަހަރު ތައުރީފުކުރިއެވެ. އޭނަގެ ފިރިހެންދަރިފުޅާއި ކައިވެނިކުރުވަން ވައުދުކުރުވިއެވެ. ނަބީލާ އަމީރާގެ ކަރުގައި ރަންފަށެއް އެޅުވިއެވެ. ދެކުދިން ދެ ތާ ތިއްބަސް ކައިވެނިކުރުވުނީ ކަމުގައި ބުނެލިއެވެ.\nނަބީލާގެ ފިރިމީހާ ނާޒިމްއަކީ ސިހުރުހަދާމީހެއް ކަމުގައި އަޑު ފެތުރި ނަބީލާ މޮޔަވުމަށްފަހު ރޮޒާލިއާ އެހިސާބުން ގުޅުން ކަނޑައިލިއެވެ. އެގެ ފެނުނަސް އޭނަ ބިރުގަންނަން ފެށިއެވެ. ރަށް ދޫކޮށް ދާންޖެހުނުކަމީ އޭނަގެ ނަސީބެވެ. ނަމަވެސް އެންމެފަހުން އެނބުރި އަންނަން ޖެހުނީ ކޮޓެޖަށެވެ. މިފަހަރު ސިހުރަށްވިޔަސް އެހެން ކަމަކަށްވިޔަސް ރޮޒާލިއާ ލޮލާއި ބޮލުން ގަބޫލެވެ.\nއަމީރާ އެރޭ ކޮޓެޖަށް ދިރިއުޅުން ބަދަލުކުރިއެވެ. ލޫސިއާންގެ ހަލާލު އަންބެއްގެ ގޮތުގައި ހުރެ އެގެއަށް އެޅި ފުރަތަމަ ފިޔަވަޅުންވެސް އަމީރާއަށް ތަފާތު އުފަލެއް ހާސިލުކުރެވުނެވެ. ކައިވެނީގެ އުފާތައް މިރޭ އޭނަ ހޯދާނީ ހިތްހަމަޖެހުމާއި އެކުގައެވެ. މިރޭ އެކަމަށް ކުޑަވެސް ހުރަހެއްނެތެވެ. އެހެން ހިތަށް އަރާފައިވެސް ލޫސިއާންގެ އަތުގެ ތެރޭގައި އޮތް އޭނަގެ މަޑު އަތްތިލައިގާ އޭރު ކުޑަ ތުރުތުރުލުމެއް ހުއްޓެވެ. ހިތް އަވަސްވިއެވެ. ގެއަށް ވަންއިރު އާއިލާގެ އެންމެން އޭނައަށް މަރުހަބާކިޔަން ތިއްބެވެ. މުޅި އެގެވެސް އޮތީ ބައްތިތަކުން ދިއްލާ ޒީނަތްތެރިކޮށްލާފައެވެ. މުޅިގެވެސް މާމެލާމެލިން ޒީނަތްތެރިކޮށް މީރުވަސް ދުއްވާލާފައެވެ. އެތައް ބަޔަކު އުޅޭކަން އިހުސާސްކުރެވުނަސް ފެނުނީ މަދު ބަޔެކެވެ. ތައާރަފުކޮށްދިންއިރު މިހުރީޒުގެ މަންމަމެންނާއި ލޫސިއާންގެ ބޭބެމެންވެސް އެތާ އުޅުނުކަން އެނގުނެވެ. ލޫސިއާން ސަމާސާއަކަށް ހަދާފައި ބުނީ އިންސާނުންގެ ލޯތަކަށް އެމީހުން ފެނުމުގެ ބާރެއް ނެތްކަމުގައެވެ. ފުރަތަމަ ފަހަރަށް ލޫސިއާންގެ ކޮއްކޮ އެލްސާއާއި ބައްދަލުވުމުން އެ އަޑުގައި ދަންނަގޮތެއް ހުރިކަން ފާހަގަކުރެވުނެވެ. އަމީރާ ވިސްނުންތެރި ނަޒަރަކުން ބަލަންފެށުމުން އެލްސާ ހީގަތެވެ. އެ "ހިނިގަނޑު" ހަމަ ވަރަށް ދަންނަ ވައްތަރެވެ. އެލްސާ ކައިރިން އެހުމުންވެސް އޭނަ ބުނާކަށް ނޫޅުނެވެ. ނޫކުލައިގެ ސަރުބަތަކާއި މޭވާ ކައިގެން އެންމެންވެސް ކޮޓަރިތަކަށް ނިދަންވަނެވެ.\nލޫސިއާންގެ ކޮޓަރިވެސް ހުރީ ވަރަކަށް ޒީނަތްތެރިކޮށް ބޮޑު އެނދުވެސް މަލުން ބަރާކޮށްލާފައެވެ. މާމެލާމެލީގެ މީރުވަހުން ހިތްތައް ދިރުވާނެއެވެ. ދުވާލު ބޯކޮށް ވާރޭވެހުމުގެ ސަބަބުން އެރޭ އޮތީ ފިނިފައިބާފައެވެ. ކޮޓަރީގެ އޭސީ އެންމެ ފިނިކޮށްފައިވާތީ އެތަނަށް ފިނި މޫސުމް އައިސްފައިވާހެން ހީވިއެވެ. ވަގުތުން ރޫރޫ އަޅައިގަތެވެ. ކުޑަދޮރުން ބޭރަށް ބަލައިލިއިރު ހަނދު ފުރިހަމަކަމާއިއެކު ފަލަކުގައި ވިދަ ވިދާހުއްޓެވެ. ގައިގާ ފިރުމާދެމުން ދިޔައީ ގަނޑުފެނުގެ ފިނިކަން އެކުލެވޭ ރޯޅިތަކެވެ. އޭސީ ނިވާލަން ރިމޯޓާއި ކުޅެލާފައިވެސް އޭނަ އެކަމެއް ބޭނުމެއްނުވިއެވެ. އޭނަ ބޭނުމީ ލޫސިއާންގެ ހޫނުކަމުން ހީ ފިލުވައިލާށެވެ. އެއަތުގެ ހިމާޔަތުގައި މުޅިރޭ ހޭދަކޮށްލުމެވެ. މިހާ އިޝްގީ މާހައުލެއްވާނެ ހެއްޔެވެ؟ އަމީރާގެ މޫނަށް ލަދުވެތިކަމުގެ ރަތްކުލަ ވެރިވީ އަލަތު ކައިވެންޏަށް ތައްޔާރުވެފައިވާ އަންހެންކުއްޖެއް ފަދައިންނެވެ. ލޫސިއާން އައިސް ކައިރީގައި ހުއްޓުމުން ލަދުންގޮސް ލޫސިއާންގެ މޫނަށް ބަލައިލާކަށްވެސް ނުކެރުނެވެ. ލޫސިއާން އަމީރާގެ ދަތްދޮޅީގައި ހިފާލާފައި އިސްއުފުލުވާލިއެވެ. އެއާއިއެކު ކުރިން އިސްނެގުނީ ކާކަށް ކަމެއްވެސް ނޭގުނެވެ. އެކަކު އަނެކަކުގެ އަތުގެ ތެރެއަށް ވަދެވުނީ ހުރިހާކަމެއް ހަނދާން ނައްތާލާފައެވެ.\nހެނާ އެހާ ބަލިވެއުޅޭކަން އެނގޭއިރުވެސް ރޮޒާލިއާ އެކަމާއި އެހާ އަޅައެއްނުލައެވެ. ދޭތެރެއަކުން އާޒް ގޮވައިގެން ވަދެލާފައިވެސް މޫމިނާއާއި އަނގަތަޅަން އިނދެލާފައި ދަނީއެވެ. މޫމިނާ މައިކަލް ގާތު ބުނެގެން ހުތް އަނބު ޖަންބުފަދަ ތަކެތި ހެނާއަށް ގެނުވައެވެ. ވަރުދެރަކަމުން ފެންވަރަން ތެދުވާނެ ހިތްވަރެއްވެސް ހެނާގެ ގަޔަކު ނުހުރެއެވެ. މައިކަލް ސެންޓު ޖެހިޔަސް ހެނާ އުދަގޫވެގެން އުޅެއެވެ. އެކަނިވެރިކަމާއި ހިތްދަތިކަމުގެ ސާލެއް އޮޅާލައިގެން ހެނާ ކޮޓަރިން ނުނިކުމެ އޮންނައިރު ޒޯހަންގެ ޚިޔާލުތައް ކިތަންމެހާވެސް އުދަގޫކުރެއެވެ. މިދަރިފުޅުގެ ބައްޕަ ޒޯހަންއަށް ވެދާނެއޭ ހިތްބުނަނީ އޭނަ އޮވިއުލޭޝަން ކެލެންޑަރުން ބެލިއިރު އެރެއާއި ދިމާވީ ޒޯހަންކަމަށް ވާތީއެވެ. އެކަމާއިހުރެ ވިސްނަ ވިސްނާ ހަދާނެގޮތެއް ނޭގުނެވެ. މައިކަލްގެ ކައިރީ ބުނަން ބޭނުންވިޔަސް ވާހަކަދައްކާލާނެ ހިތްވަރެއްނެތްއިރު އެހާ ބޮޑު ޚަބަރެއް ދެވޭނެހެއްޔެވެ؟ ހެއްދެވި ފަރާތާއި ވަކީލުކޮށްގެން ރަގަޅުގޮތެއް ވުމަށް އޭނަ ދުޢާކުރެއެވެ. ކިރިޔާ ލޯ ހުޅުވައިލެވޭ ވަރުވިޔަސް އޭނަ ނަމާދުކުރަން ތެދުވެއެވެ. އެހެން އޮންނައިރު ޒިކުރުކުރެއެވެ.\nމައިކަލްއާއި ޒޯހަން ސިޓިންރޫމްގައި ކޮފީ ބޯން ތިއްބާ ކޮޓަރިތެރެއިން އެއްޗެއް ވެއްޓުނުއަޑާއިއެކު ބަލިއަޑަކުން އައްދިއްޔޯތް ކިޔާލިއަޑަށް ދެމީހުންނަށްވެސް އެދިމާލަށް ދުއްވައިގަނެވުނެވެ. ހެނާ ފެންވަރަންވެގެން އުޅުނުކަން އެނގޭތީ މައިކަލް ކަންބޮޑުވިއެވެ. ފެންވަރަންހުއްޓާ ހެނާ ވަރުބަލިވެގެން އަނބުރައިގަތީކަމަށް ވެދާނެއެވެ. އެހެންވެ ކޮޓަރީގެ ދޮރު ހުޅުވާފައި މައިކަލް ޒޯހަން ކައިރީ ބުނީ ހެނާގެ ހާލު ބަލައިލަން ވަނުމަށެވެ. ޒޯހަން ހުރީ ޖެހިލުންވެފައެވެ. ނަމަވެސް ހަގީގަތަކީ އަދިވެސް ހެނާއަކީ އޭނަގެ އަންހެނުންނެވެ. ހެނާ ވިހަންދެން ޒޯހަން ފިރިމީހާގެ ގޮތުގައި ހުރެދޭން އެދުނީވެސް މިފަދަ ދުވަހެއް އައިސްދާނެކަމަށް މައިކަލްއަށް ވިސްނިފައެވެ. ހެނާ އުޅެނީވެސް އެހާ ބަލިކޮށެވެ. ޒޯހަން އެތެރެއަށް ވަދެފާ ބަލައިލިއިރު ހެނާ ހުރީ ތުވާލި ނައްޓާލައިގެން ހެދުމެއް ލާންވެގެންނެވެ. ޒޯހަން ވަންތަން ފެނިފާ ހާސްކަމާއިއެކު ހަޅޭއްލަވައިގެންފާ އޭނަ ފާޚާނާތެރެއަށް ދެމިގަތެވެ.\n"ހެނާ. ހުޅުވަބަލަ....." ޒޯހަން ދޮރުގައި ބޯ ޖައްސައިލަމުން ހުއްޓުނުއިރު ތުންފަތްމަތީގައި ހިނިތުންވުމެއްވިއެވެ. ޑްރެސިންޓޭބަލްގެ ކައިރީގައި ވެއްޓިފައި އޮތް ކުޑަ ސްޓޫލް ފެނުމުން ކޮޓަރިތެރެއިން އިވުނު އަޑަކީ އެއީކަން އެނގުނެވެ. ނަސީބަކުން ހެނާއަށް އެއްވެސް އަނިޔާއެއްނުވިއެވެ. ހެނާގެ ފަރާތުން އެއްވެސް ޖަވާބެއްނުލިބުނެވެ.\n"ހެނާ އެއްވެސް އަނިޔާއެއްވިތަ؟ "ޒޯހަން ސުވާލުކޮށްލިއެވެ.\n"ނުވޭ. ޕްލީޒް މިތަނުން ދޭ...." ހެނާގެ އަޑުގައި ވަރުބަލިކަން ހުއްޓެވެ. އެހާ ކުޑަ ބަހެއް ބުނުންވެސް މަސައްކަތަކަށްވި ކަހަލައެވެ.\n"އޯކޭ....." ޒޯހަން ހިނިތުންވެލިއެވެ.\nހެނާ އަނިޔާއެއް ނުވާކަމަށް އެވަގުތު ހީކުރެވުނަސް ފައި ދުޅަވެގެން ޑޮކްޓަރަށް ދައްކަންޖެހުނެވެ. ހެނާ ބުނިގޮތުން އޭނަ މާބާރަށް ހިނގާފައި ދަނިކޮށް ފައި ފުރޮޅާލާފައި ވެއްޓުނުވަގުތު އެތާހުރި ގޮނޑިވެސް ވެއްޓި ފަޔަށް ތަދުވީއެވެ. ޑޮކްޓަރ ބުނީ ލިގަމެންޓަށް އަނިޔާވީކަމުގައެވެ. ފައިގާ ގަނޑުފެން އަޅާފައި ކްރެޕްބެންޑޭޖް އަޅައިގެން އަރާމުކުރަން އެންގިއެވެ. އެދުވަހު ހަވީރު އަމީރާވެސް އޮފީސް ނިންމާލާފައި އަންނަމުން ހެނާގެ ހާލުދެކެލަން ވަނެވެ. ހެނާ ސިޓިންރޫމްގެ ސޯފާއެއްގައި އޮށޯވެލައިގެން އޮތްތަން ފެނުމުން އަމީރާ ކުރިމަތީގައި ހުރި ސޯފާގައި އިށީދެލިއެވެ. ހެނާއޮތީ ފޯނާއި ކުޅެލަ ކުޅެލައެވެ.\n"ކޮބާ ޒޯހަން..ނުވެސް ފެނޭ......" އަމީރާ ފާޑަކަށް ހީލައިފިއެވެ.\n"ކީއްވެ ޒޯހަންގެ ވާހަކަ އެހީ......" ހެނާ ލަދުގަންނަގޮތްވިއެވެ. ނުރުހުންވެސް ވިއެވެ. އަމީރާއަށް އޭނަގެ ހިތުގެ ސިއްރު ކިޔާދީފައިވާތީ އަދިވެސް މަލާމާތްކުރަން ޒޯހަންއޭ ކިޔައިގެން ދިމާކުރަނީތާއެވެ.\n"ހެނާ ހީކުރަނީ އަހަންނަށް އެއްވެސް އެއްޗެއް ނޭގޭކަމަށްތަ؟ އޭމޮންގެ ފަރާތުން އަހަންނަށް ހުރިހާކަމެއް އޮޅުން ފިލައިފި. އަހަންނަށް އެނގޭ ހެނާމެން އިންޑިއާއަށް ކައިވެނި ކުރަން ދިޔައީ ކީއްވެކަން. އެހެން މީހުންގެ ލޮލުގައި އަނދުން އަޅުވާފައި ކިތައް ދުވަހަށް ހަގީގަތް ފޮރުވޭނެކަމަށް ހީކުރީ. އަދި ހެނާ އެބައުޅެއެއްނު އަހަންނަށް ދޮގު ހަދަން. އެނގޭތަ؟ ދޮގު ހެދިޔަސް ކޮންމެވެސް ދުވަހަކުން ހަގީގަތް ފަޅާއަރާނެ. ބުނެބަލަ ހެނާ. ހެނާ.............." އަމީރާ ބުނަން އުޅުނު ޖުމްލަ ފުރިހަމަ ނުކުރެވުނެވެ.


SunOnline: Aharee dhuvahaa eku Ooredoo customers ah hiley ithuru data\nއަހަރީ ދުވަހާއެކު އުރީދޫ ކަސްޓަމަރުންނަށް ހިލޭ އިތުރު ޑޭޓާ\nއަހުމަދު ޖައިޝަން 01 Aug 2020, 14:00\nއުރީދޫގެ 15 ވަނަ އަހަރީ ދުވަހާ ގުޅިގެން ކުންފުނީގެ ކަސްޓަމަރުންގެ އަގުވަޒަންކޮށް ހަދިޔާއެއްގެ ގޮތުން ހިލޭ ޑޭޓާ އާއި ކޯލް ރޭޓްތަކުން ޑިސްކައުންޓް ދިނުމަށް ނިންމައިފި އެވެ.\nއުރީދޫއިން މިއަދު ނެރުނު ބަޔާނެއްގައި ބުނެފައިވަނީ އަހަރީ ދުވަހުގެ ހަދިޔާގެ ގޮތުގައި ހާއްސަ އޮފާތަކެއް ހަމަޖައްސާފައިވާ ކަމަށެވެ. އެގޮތުން ޕްރިޕެއިޑް ކަސްޓަމަރުންނަށް 50 ޕަސެންޓާ ހަމައަށް ބޯނަސް ޑޭޓާ ލިބޭއިރު ކޮންމެ މަހަކު ޕޯސްޓްޕެއިޑް ޑޭޓާ އެކްޓިވޭޓް ކުރާ ފަރާތްތަކަށް 20 ޕަސެންޓް އިތުރު ޑޭޓާ ލިބޭނެ ކަމަށް އުރީދޫއިން ވަނީ ބުނެފައެވެ.\nއުރީދޫއިން އިތުރަށް ބުނެފައިވަނީ އޯގަސްޓް މަހުގެ ތެރޭގައި އެކްޓިވޭޓްކުރާ މައިފައި ޑިވައިސްތަކަށް ކުރާ ކޮންމެ ރީޗާޖަކަށް 15 ޕަސެންޓުގެ އިތުރު ޑޭޓާ އަދި ސާކް ގައުމުތަކަށް ކުރާ އައިޑީޑީ ފޯނު ކޯލުތަކުން 15 ޕަސެންޓްގެ ޑިސްކައުންޓެއް ލިބިގެންދާނެ ކަމަށެވެ.\nޑޭޓާގެ ހިދުމަތްތައް އެކްޓިވޭޓުކުރުމަށް އުރީދޫ އެޕްލިކޭޝަން ބޭނުންކުރުމަށް އެކުންފުނީން ވަނީ އެދިފައެވެ. އަދި ކޯލް ޑިސްކައުންޓަށް ގުޅާ ގައުމުގެ ކޯޑުގެ ކުރިއަށް "011" ބޭނުންކުރުމުން 15 ޕަސެންޓް ޑިސްކައުންޓް ލިބިގެންދާނެއެވެ.\nއަހަރީ ދުވަހާ ގުޅިގެން އުރީދޫގެ ސީއީއޯ އަދި މެނޭޖިން ޑިރެކްޓަރު ނަޖީބް ހާން ވިދާޅުވީ އުރީދޫގެ ކާމިޔާބު 15 އަހަރުގެ ރާސްތާގައި ކަސްޓަމަރުންގެ ފަރާތުން މެދުކެނޑުމެއް ނެތި އެއްބާރުލުން ލިބޭ ކަމަށެވެ. އަދި އެކަމަށް ނަޖީބް ހާން ވަނީ ޝޫކުރު އަދާކުރައްވާފައެވެ.\n" އަދި ކުރިއަށް އޮތްތަނުގައިވެސް އަޅުގަނޑުމެންގެ ހިދުމަތުގެ ފެންވަރު އިތުރަށް ރަނގަޅުކޮށް، ދުނިޔޭގެ އައު އީޖާދީ އުފެއްދުންތައް ދިވެހިންނާއި ގުޅުވާލަދީ މުޖުތަމައުތައް ކުރިއެރުވުމުގައި ދެމިތިބޭނެކަމުގެ ޔަގީންކަންއަރުވަން،" އޭނާ ވިދާޅުވިއެވެ.\nމޫލީއަށް އެއް އަހަރު، 10،000 އަށްވުރެ ގިނަ ޑެލިވަރީ!\nރާއްޖޭގެ ފުރަތަމަ ވާޗުއަލް ދުވުން "އަތޮޅު ރަން" ފަށަނީ\nއުރީދޫ އަށް 80 މިލިއަން ރުފިޔާގެ ސާފު ފައިދާއެއް


vnews - Record adhadhakah kudhin baiverivi Inter School volley mubaaraai ninmaalaifi\nރެކޯޑު އަދަދަކަށް ކުދިން ބައިވެރިވި އިންޓަ ސްކޫލް ވޮލީބޯލް މުބާރާތް ނިންމާލައިފި\nއިންޓަ ސްކޫލް ވޮލީ މުބާރާތުގެ ތެރެއިން - ފޮޓޯ: ވީއޭއެމް\nވޮލީބޯލް އެސޯސިއޭޝަނުން އިންތިޒާމުކޮށްގެން ކުރިޔަށްގެންދިޔަ މައިލޯ އިންޓަ ސްކޫލް ވޮލީ މުބާރާތް ކާމިޔާބު ކަމާއެކު ނިންމާލައިފިއެވެ.\nއެހެން އަހަރުތަކާ ހިލާފަށް މި އަހަރުގެ އިންޓަ ސްކޫލް ވޮލީ މުބާރާތުގައި 420 ކުދިން ބައިވެރިވެފައެވެ. އެގޮތުން މިފަހަރުގެ މުބާރާތަކީ މިހާތަނަށް ސްކޫލް މުބާރާތެއްގައި ވޮލީގައި އެންމެ ގިނަ ކުޅުންތެރިން ވާދަކުރި މުބާރާތްކަމަށް ވީއޭއެމް އިން ބުނެއެވެ.\nމި މުބާރާތުގެ 14 އަހަރުން ދަށުގެ ފިރިހެން ބައިގެ ޗެމްޕިއަންކަން ބ.ގޮއިދޫ ސްކޫލުން ހޯދިއިރު، ދެވަނަ ހޯދީ ތާޖުއްދީން ސްކޫލެވެ. އަދި ތިންވަނަ ހޯދީ މުހިއްދީން ސްކޫލެވެ. އަންހެން ބައިގެ ޗެމްޕިއަންކަންވެސް ބ.ގޮއިދޫ ސްކޫލް ހޯދިއިރު، ދެވަނަ ހޯދީ މުހިއްދީން ސްކޫލެވެ. އަދި ތިންވަނަ ހޯދީ ތާޖުއްދީން ސްކޫލެވެ.\nމުބާރާތުގެ 16 އަހަރުން ދަށުގެ ފިރިހެން ޗެމްޕިއަންކަންވެސް ފ.އަތޮޅު ސްކޫލުން ހޯދިއިރު، ދެވަނަ ހޯދީ ކެޔޮދޫ ސްކޫލުންނެވެ. އަދި ތިންވަނަ ހޯދީ ތާޖުއްދީން ސްކޫލުންނެވެ. އަންހެން ބައިގެ ބ.ގޮއިދޫ ސްކޫލުން ހޯދިއިރު، ދެވަނަ ހޯދީ ތާޖުއްދީންއެވެ. އަދި ތިންވަނަ ހޯދީ މުހިއްދީން ސްކޫލެވެ.\nމުބާރާތުގެ 19 އަހަރުން ދަށުގެ ފިރިހެން ޗެމްޕިއަންކަން އަހުމަދިއްޔާ އިންޓަނޭޝަނަލް ސްކޫލް ހޯދިއިރު، ދެވަނަ ހޯދީ ސީއެޗްއެސްއީއެވެ. އަދި ތިންވަނަ ހޯދީ ވިލާ އިންޓަނޭޝަނަލް ހައި ސްކޫލެވެ. އަންހެން ބައިގެ ޗެމްޕިއަންކަން އަހުމަދިއްޔާ އިންޓަނޭޝަނަލް ސްކޫލް ހޯދިއިރު، ދެވަނަ ހޯދީ މެޕްސް އިންޓަނޭޝަނަލް ހައި ސްކޫލެވެ. އަދި ތިންވަނަ ހޯދީ ސީއެޗްއެސްއީއެވެ.\nމުބާރާތުގައި ފަސް އަތޮޅަކުން 8 ޓީމު ވާދަކުރިއެވެ. އެއީ ބ.ގޮއިދޫ ސްކޫލްގެ ތިން ޓީމު، ކ.މާފުށި ސްކޫލުން އެއް ޓީމު، ތ.މަޑިފުށި ސްކޫލުން އެއް ޓީމު، ވ.ކެޔޮދޫ ސްކޫލުން އެއް ޓީމު އަދި ފާފު އަތޮޅު ސްކޫލެވެ. މުބާރާތުގައި ޖުމްލަ 15 ސްކޫލަކުން 35 ޓީމު ބައިވެރިވިއެވެ.


Liverpool adhi City kuriyah, Arsenal anekka ves balivejje | Jazeera\tލިވަޕޫލް އަދި ސިޓީ ކުރިޔަށް، އާސެނަލް އަނެއްކާ ވެސް ބަލިވެއްޖެ - Jazeera\nލިވަޕޫލް އަދި ސިޓީ ކުރިޔަށް، އާސެނަލް އަނެއްކާ ވެސް ބަލިވެއްޖެ\nސާއިފް ޝިޔާދު December 20, 2020 81 views0\nއިނގިރޭސި ޕްރިމިއަރ ލީގުގައި އެންމެފަހުގެ ޗެމްޕިއަން ލިވަޕޫލް އަދި މެންޗެސްޓާ ސިޓީ ކުޅުނު މެޗުތައް އެެ ދެ ޓީމުން ކާމިޔާބުކުރިއިރު އާސެނަލް ކުޅުނު މެޗުން އެޓީމު އަނެއްކާ ވެސް ބަލިވެއްޖެއެވެ.\nލިވަޕޫލްއިން ވަނީ ކްރިސްޓަލް ޕެލަސްގެ މައްޗަށް 7-0 ގެ ތަފާތު ބޮޑު ނަތީޖާއަކުން ކުރި ހޯދާފައެވެ. މި މެޗުގައި ލިވަޕޫލްގެ ސަލާހު އާއި ފިރުމީނޯ ކޮންމެ ކުޅުންތެރިޔަކު ދެ ލަނޑު ޖަހައިދިންިއިރު އެޓީމަށް ދެން ލަނޑުތައް ޖަހައިދިނީ ސަދިއޯ މާނޭ އާއި މިނަމީނޯގެ އިތުރުން ކެޕްޓަން ޖޯޑަން ހެންޑަސަންއެވެ.\nމި ސީޒަނުގައި ރަނގަޅު ކުޅުމެއް ދައްކަމުން އަންނަ ސައުތުހެމްޕްޓަން އަތުން ސިޓީ މޮޅުވީ 1-0 ގެ ހަނި ނަތީޖާއަކުންނެވެ. ކެވިން ޑެބްރައިން ތަނަވަސްކޮށްދިން ފުރުސަތަކުން އެޓީމަށް މި ލަނޑު ޖަހައިދިނީ ރަހީމް ސްޓާލިންއެވެ.\nއާސެނަލް ވަނީ ރަށުން ބޭރުގައި 2-1 އިން އެވަޓަން އަތުން ބަލިވެފައެވެ. މި މެޗުގެ ފުރަތަމަ ލަނޑު 22 ވަނަ މިނެޓުގައި އެވަޓަންއިން ޖެހިއިރު މި ލަނޑަކީ ރޮބް ހޯލްޑިންގ އަތުން ބައިކޮޅަށް ވަން ލަނޑެކެވެ. މެޗުގެ 35 ވަނަ މިނެޓުގައި ނިކޮލަސް ޕެޕޭގެ ޕެނަލްޓީއަކުން އާސެނަލް އެއްވަރުކުރިއިރު 45 ވަނަ މިނެޓުގައި އެވަޓަންގެ ދެވަނަ ލަނޑު އެޓީމަށް ޖަހައިދިނީ ޔެރީ މިނާއެވެ.\nޕްރިމިއަރ ލީގުގެ ތާވަލުގެ އެއްވަނާގައި 31 ޕޮއިންޓާއެކު ލިވަޕޫލް އޮތްއިރު 26 ޕޮއިންޓާއެކު ދެވަނަ ލިބެނީ އެވަޓަންއަށެވެ. މެންޗެސްޓަރ ސިޓީއަށް 23 ޕޮއިންޓާއެކު ހަވަނަ ލިބޭއިރު އާސެނަލް އޮތީ 14 ޕޮއިންޓާއެކު 15 ވަނައިގައެވެ.


Lockdown anxiety ah Nadha ge irushaadh\nސައިކޮލޮޖިސްޓް، ނަދާ ޝަރީފް: މިފަދަ ލޮކްޑައުން ހާލަތުގައި ކަންކަން ބައްޓަން ކުރާނެ ގޮތުގެ އިރުޝާދު ދެއްވި\nކުރީގެ ސޮފުހާތަކުން އެނގޭ ގޮތުގައި ދިވެހިންނަކީ ތަދާއި ބަލިމަޑު ކަމާއި އުނދަގޫ ދުވަސްތަކާ ވެސް ކުރިމަތި ލާފައިވާ ބަޔެެކެވެ. ދުނިޔޭގައި އެކި ކަންކޮޅުތަކުގައި ކޮވިޑް-19 ފެތުރި، އެ ބަލިމަޑުކަން ރާއްޖޭގައި ވެސް ހަލުވިކަމާއެކު ފެތުރިގަތެވެ. ކޮވިޑް-19 ގެ ބަލިމަޑުކަމަކީ އަހަރުމެން ހީނުކުރާ ގޮތަކަށް އޭގެ އަސަރު ދިރިއުޅުމަށް ކުރި ވެސް ކަމަކެވެ. ވައިރަހުގެ ބާރުގައި ދިރިއުޅުމުގައި އަހަރުމެން ގެންގުޅުނު އެތަކެއް އާދައެއްގެ މި ފުށް އެ ފުށަށް ޖަހާލައިފި އެވެ.\nއުންމީދީ ވިހިވިހީގެ ތަސައްވަރުތަކާއެކު ޕްލޭންގައި ހިމެނި އެތައް ކަމެއް ކެންސަލްވީ އެވެ. އާއްމުކޮށް އުޅޭ ޝެޑިއުލްއަށް ވެސް ބަދަލުގެންނަން ޖެހުނީ އެވެ. ޖަމާއަތުގައި ނަމާދު ކުރުން ހުއްޓުމަކަށް އައީ އެވެ. ދަރިން ސްކޫލަށް ފޮނުވުން ހުއްޓާލަން ޖެހުނީއެވެ. މަސައްކަތަށް ނުކުތުން ހުއްޓުމަކަށް އައީ އެވެ. ކުޑަމިނުން ދުވަހުގެ ވަރުބަލިކަން ފިލުވާލާން މަސައްކަތް ނިންމާލާ އާދެވެފައިވާ ކޮފީތަށި ބޯލަން ދިއުން ވެސް ހުއްޓުނީ އެވެ.\nކޮވިޑްގެ ކޮމިއުނިޓީ ސްޕްރެޑާއެކު ދަންނަ ތިމާގެ މީހުން އަދި އަވަށްޓެރިންގެ ގެތައް ކަމާބެހޭ ފަރާތުން ލޮކްޑައުންކޮށްލީ އެވެ. އިއްޔެ ޒަރޫރީ ކަމެއްގައި ވަން ފިހާރަ މިއަދު ހުންނަނީ މޮނިޓަރިން ހާލަތުގަ އެވެ.\nމި ދަނޑިވަޅެއްގައި ސްޓްރެސް އާއި އެންޒައިޓީ އިތުރުވެގެން ހަނދާނެ ގޮތް ހުސްވެފައި ބައެއް މީހުން ތިބުން އެކަށިީގެން ވެއެވެ. އެހެންވި މިއީ "ތިބާ ސައިކޮލޮޖީ" ގެ ކޯ ފައުންޑާ މެންބަރު އަދި ސައިކޮލޮޖިސްޓް ނަދާ ޝަރީފްގެ އިރުޝާދުގައި ހިފަންވީ ވަގުތެވެ.\nވީހާވެސް ބޮޑަށް ގުޅުންތައް ދެމެހެއްޓުން\nފޯނާއި މެސެޖުން އަދި އެހެނިހެން އޮންލައިން ގޮތް ގޮތުން އެކަކު އަނެކާއި ވީހާވެސް ބޮޑަށް ގުޅުން ބޭއްވުން މިދުވަސްވަރު މުހިއްމެވެ. އެކަކު އަނެކަކުގެ ހާލުބަލައި ވީހާވެސް އެއްބައިވަންތަވާންވީ އެވެ. އޭރުން އެކަނި ދިރިއުޅޭ މީހަކަށް ވިއަސް އޭނާގެ އެކަނިވެރިކަން އިހްސާސް ނުކުރެވޭނެ އެވެ. އަޅައިލާ ބަޔަކު ތިބިކަން އިހުސާސް ކުރެވޭނެ އެވެ.\nރަނގަޅު ރޫޓިންއެއް ގެންގުޅުން\nނިދުމާއި ކެއުމާއި ކަސްރަތު އަދި ސެލްފްކެއާ ހިމެނޭ ރަނގަޅު ރޫޓީންއެއް ގެންގުޅޭށެވެ. އެއްވެސް ކަހަަލަ ރޫޓީންއެއް ނެތް ނަމަ ނެގަޓިވް ތިންކިން އަދި އެންޒައިޓީ އިތުރު ވެއެވެ. އެހެން ނަމަވެސް އަބަދު އެއްކަމެއްކޮށް އެއްގޯސްވާހެން ހީވަންޏާ ރޫޓީން ބަދަލު ކޮށްލާށެވެ.\nއަބަދު ނޫހަށް ގެއްލިފައި ނީނުން\nމީޑިއާގައި ހިމެނޭ ނޫސްތަކާއި ޓީވީ/ރޭޑިއޯ އިން ފޮނުވާ ކޮންމެ ހަބަރެެއް ކިޔާ ބަލައި އަޑު އެހުމުގެ ބަދަލުގައި ސައްހަ މައުލޫމާތު ގެންނަ އެއް ނޫހެއް ފޮލޯ ކުރާށެވެ. ހާލަތާއި ގުޅޭ އަޕްޑޭޓް މުހިއްމުވާއިރު އެންޒައިޓީ ހުންނަ މީހެއްނަމަ ދުވާލެއްގެ މައްޗަށް އެއްފަހަރު އަޕްޑޭޓެއް ހޯދުން އެންމެ ރަނގަޅެވެ.\nކޮންމެ ދުވަހަކު ވެސް ޝުކުރުވެރި ވުން\nކޮންމެދުވަހަކު ވެސް ޝުކުރު ވެރިވާންވީ އެވެ. އަމިއްލަ މީހާއަށް ނުކުރެވި ހުންނަ ކަންކަމަށް ފޯކަސް ކުރުމުގެ ބަދަލުގައި ލިބިފައިވާ ނިއުމަތްތަކަށް މާތް ﷲ އަށް ޝުކުރުވެރިވާންވީ އެވެ. މިގޮތުން ކުރެވިދާނެ ފަސޭހަ އެއް ކަމަކީ ގްރެޓިޓިއުޑް ޖާނަލްއެއް ގެންގުޅުމެވެ. އަދި ކޮންމެ ދުވަހަކު ވެސް ޝުކުރުވެރިވާ ކަންކަން މީގައި ލިޔެލާނީ އެވެ.\nޑީޕް ބްރީތިން ޕްރެކްޓިސް ކުރުން\nކޮންމެ ދުވަހަކުވެސް ތިނެއް ނޫނީ ފަސް މިނެޓު ނޭވާލުމުގެ ކަސްރަތު ނުވަތަ ޑީޕް ބްރީތިން ހަދަންވާނެ އެވެ. މި ކަސްރަތު ކުރާއިރު، މިސާލަކަށް ފުންކޮށް ނޭވާއެއް އެތެރެއަށް ލާ އިރު ބަނޑުފުއްޕާލަން ވާނެ އެވެ. އަދި ނޭވާ ލާ ހިނދު ހަތަރަކާ ހަމައަށް ގުނާށެވެ. އެއަށް ފަހު ހަތް ސިކުންތަށް ނޭވާ ހިފަހައްޓާލުމަށް ފަހު ދެން ނޭވާ ބޭރަށް ލާ އިރު އަނެއްކާ ވެސް ހިތުން އަށަކާއި ހަމައަށް ގުނަމުން ބަނޑު ވެސް ތިރިއަށް ދޫކޮށްލާށެވެ.\nމިގޮތަށް ނޭވާ ލާއިރު ބަނޑު، ނޭވާލުމާއިއެކު މައްޗަށް ތިރިއަށް ރަނގަޅަށް ދޭތޯ ޔަގީން ކުރަން އޮށޮވެލައިގެން ބަނޑުގައި އަތް ބާއްވާލެވިދާނެ އެވެ، ފުންކޮށް ނޭވާލުމުގެ މި ކަސްރަތަށް ކޮންމެ ދުވަހަކުވެސް މިނެޓްކޮޅެއް ދޭށެވެ.\nއިހުސާސްތައް ހިއްސާ ކުރުން\nމާ ބޮޑަށް ކަންކަމާއި ހާސްވެ ބިރުގަންނަ ނަމަ މި އިހުސާސްތައް ހިފެހެއްޓުމުގެ ބަދަލުގައި ލިޔާށެވެ. އެހެން ނޫންނަމަ ކޮންމެވެސް އިތުބާރު ކުރެވޭ ގާތް މީހަކާއި ހިއްސާ ކުރާށެވެ. މިގޮތަށް އިހުސާސްތައް ބޭރު ނުކޮށް ހިފެހެއްޓުމަކީ މީހާގެ އެންޒައިޓީ އިތުރުވާ ކަމެކެވެ. އަދި އިހްސާސްތައް ހިއްސާ ކުރުމުން ބިރުގަތުމާއި ހާސްވުމުން ދުރުވެވޭނެ އެވެ.\nވިސްނާ ގޮތް ބަދަލު ކުރުން\nއަހަރުމެންގެ ހިޔާލުތަށް ވަރަށް ފަސޭހައިން "ދެންވާނީ ކިހިނެއްތޯ؟" އާ ދިމާލަށް ދެއެވެ. ދެން "އެހެން ވެސް ވެދާނެ، މިހެންވެސް ވެދާނެ" މިހެން ގޮސް ނެގެޓިވް ހިޔާލުތަކެއްގެ ތެރެއަށް މީހާ ވެއްޓެ އެވެ. ނަމަވެސް، މިީގެ ބަދަލުގައި ވިސްނުން ތިމާއަށް ކޮންޓްރޯލްވާ އަދި ކަނޑައެޅިގެން އެނގޭ ކަންކަމުގެ ތެރޭގައި ބެހެއްޓުން ރަނގަޅުވާނެ އެވެ. މުސްތަގުބަލުގައި ވެދާނެ ކަންކަމުގެ ބަދަލުގައި ހިޔާލުތައް ބަހައްޓަންވީ އެމީހަކަށް ކަނޑައެޅިގެން އެނގޭ ކަންކަމުގަ އެވެ.\nއެހެން މީހުންގެ ފަރާތުން އެހީއަށް އެދުން\nއެކުވެރިންނާއި އާއިލާގެ މީހުންގެ ފަރާތުން އެހީއަށް އެދޭށެވެ. ޕްރޮފެޝެނަލެއްގެ އެހީ ބެނުންވާ ނަމަ އޮންލައިންކޮށް ސައިކޯސޯޝަލް އަދި ކައުންސެލިން ތެރެޕީ ފޯރުކޮށްދޭ ބައިވަރު ފަރާތްތަށް ތިބެ އެވެ. އެފަރާތްތަކާއި ގުޅޭ އެފަދަ އެހީ ހޯދާށެވެ.\nރޯދަ މަސް ކޮވިޑް-19 ދިރިއުޅުން + ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


Arjun aa kaiveni kuran ulhey kamuge ishaaraatheh Malaika dheefi\nމަލައިކާ އަރޯރާ އާއި އަރްޖުން ކަޕޫރު ރައްޓެހިވެގެން އުޅޭތާ އެތައް އަހަރެއް ވެއްޖެ އެވެ. ނަމަވެސް އެމީހުންގެ ގުޅުން ރަސްމީކޮށް އިއުލާންކުރީ 2019 ގައި އިންސްޓަގްރާމްގައި މަލައިކާ ޝެއާ ކުރި ޕޯސްޓެއްގަ އެވެ. އޭގެ ފަހުން ދެ މީހުންގެ ލޯބީގެ މަންޒަރުތައް އަބަދުވެސް ޝެއާ ކުރަމުން ގެންގޮސްފައި ވެއެވެ.\nމަލައިކާ އާއި އަރްޖުންގެ ގުޅުމަށް ބަޔަކު މީހުން ފާޑުކިޔަސް އެ ގުޅުން ކައިވެންޏަށް ބަދަލުކުރަން އެމީހުންގެ ފޭނުން ވަރަށް ބޮޑަށް އެދެ އެވެ. އަދި ބެލެވޭ ގޮތުގައި ޚުދު މަލައިކާ ވެސް މިހާރު ބޭނުމީ ވީހާވެސް އަވަހަށް އަރްޖުންއާ ކައިވެނި ކުރާށެވެ.\nމަލައިކާ ބުނެފައިވާ ގޮތުގައި އަރްޖުން އާއި އޭނާގެ ލޯބީގެ ގުޅުން އޭނާ ނަގަނީ ވަރަށް ސީރިއަސްކޮށެވެ. އަދި އޭނާ ބޭނުމީ އަރްޖުން އާއެކު މުސްކުޅިވާށެވެ. މާނައަކީ މުޅި ހަޔާތް އޭނާއާ އެކު ހޭދަކުރާށެވެ.\n"އަހަރެމެން ދެ މީހުންނަށް ވެސް ޔަގީންވޭ އަހަރެމެން ބޭނުންވަނީ މުޅި އުމުރު އެކުގައި ހޭދަކުރަންކަން. އެކަކު އަނެކަކު ދަސް ނުވާނަމަ ފަހަރެއްގައި ބުނެވިދާނެ އަދި ނޭނގެޔޭ ކުރިމަގާ މެދު ބުނާނެ އެއްޗެއް. އެކަމަކު އަހަރެމެންގެ ގުޅުމުގައި އެފަދަ އެއްވެސް ސަބަބެއް ނެތް. އަހަންނަށް މި ގުޅުން ވަރަށް މުގައްދަސްވެފައި މުހިއްމު. އަހަރެންނަށް ހީވަނީ ކުރިޔަށް ކުރަން ޖެހޭ ކަންތައްތައް ކުރެވޭ ހިސާބަށް އަހަރެމެންނަށް އާދެވިފައިވާހެން،" ވަރަށް އަވަހަށް ކައިވެނިކުރަން ގަސްތުކުރާ ކަމަށް ދޭހަވާ މޭރުމަކުން ބޮމްބޭ ޓައިމްސްއާ ވާހަކަދައްކަމުން މަލައިކާ ބުންޏެވެ.\nއޭނާ ބުނި ގޮތުގައި އޭނާ އާއި އަރްޖުން ވަރަށް ގިނަ ކަންކަމާ މަޝްވަރާ ކުރެ އެވެ. އަދި ދެ މީހުންގެ ޚިޔާލާއި ފިކުރު ވަރަށް އެއްގޮތެވެ.\nމަލައިކާ ބުނި ގޮތުގައި އަރްޖުން އޭނާއަށް ޝަކުވާ ކުރާނެ އެއްވެސް ޖާގައެއް ނުދެ އެވެ. އަރްޖުން އަކީ އޭނާގެ މީހެއްކަން ފުރިހަމައަށް މަލައިކާ އަށް ޔަގީންވަނީ އެހެންވެ އެވެ.\nމަލައިކާ އަށް ވުރެ އަރްޖުން 12 އަހަރު ހަގެވެ. އަދި އަރްބާޒް ޚާނާއި ކައިވެނި ކޮށްގެން މަލައިކާ 17 އަހަރު އުޅެފައި ވެއެވެ. އަދި މި ދެ މީހުންގެ 18 އަހަރު ފުރިފައިވާ ދަރިއަކު ވެސް އެބަހުއްޓެވެ.\nމިކަންކަމާ ހެދި ސޯޝަލް މީޑިއާގައި އަރްޖުން އާއި މަލައިކާއަށް ވަރަށް ގިނައިން މަލާމާތާއި ފުރައްސާރައާ ކުރިމަތިވެ އެވެ. އަދި އެމީހުން ރުޅިވެއްޖޭ ކިޔައިގެން ދޭތެރެދޭތެރެއިން ފޭކް ޚަބަރުތައް ވެސް ޖަހަ އެވެ. ނަމަވެސް މިކަންކަމަކީ އަރްޖުންއާ އެކު އޮތް ގުޅުމަށް ކުޑަ ނަމަވެސް ބުރުލެއް އަރާނެ ކަމެއް ނޫންކަމަށް މަލައިކާ ބުންޏެވެ.\nމަލައިކާގެ ވާޙަކަތަކުން ދޭހަވާ ގޮތުގައި މި ދެ މީހުންގެ ކައިވެނީގެ ރަނގަބީލުގެ އަޑު އިވެން ދެން މާގިނަ ދުވަހެއް ނެތެވެ.


ޓްރަމްޕް ރައީސްކަމުން ދެވަނަ ފަހަރަށް އަޒުލުކުރުމަށް ހައުސްއިން...\nޓްރަމްޕް ރައީސް ކަމުން އަޒުލުކުރުން\nޓްރަމްޕް ރައީސްކަމުން ދެވަނަ ފަހަރަށް އަޒުލުކުރުމަށް ހައުސްއިން ފާސްކޮށްފި\nމިއީ އެމެރިކާގެ ތާރީޚުގައި ރައީސަކު ވެރިކަމުން އަޒުލުކުރުމަށް ހައުސް އިން ދެ ފަހަރަށް ފާސްކުރި ފުރަތަމަ ފަހަރު\nޓްރަމްޕް ނިސްބަތްވެވަޑައިގަންނަވާ ރިޕަބްލިކަން ޕާޓީގެ 10 މެމްބަރުން ވަނީ ޓްރަމްޕް ވެރިކަމުން އަޒުލުކުރުމަށް ވޯޓު ދެއްވާފައި\nޓްރަމްޕް ވެރިކަމުން އަޒުލުކުރުމަށް ފާސްވެފައިވަނީ 232 ވޯޓު 197 ވޯޓުން\nމިއީ ޓްރަމްޕް ވެރިކަމުން އަޒުލުކުރުމަށް ފާސްކުރި ދެވަނަ ފަހަރު\n14 ޖެނުއަރީ 2021 | ބުރާސްފަތި 04:59\nއެމެރިކާގެ ރައީސް ޑޮނަލްޑް ޓްރަމްޕް ރައީސް ކަމުން އަޒުލުކުރުމަށް ހައުސް އިން ދެވަނަ ފަހަރަށް ފާސްކޮށްފިއެވެ.\nމިއީ އެމެރިކާގެ ތާރީޚުގައި ރައީސަކު ވެރިކަމުން އަޒުލުކުރުމަށް ހައުސް އިން ދެ ފަހަރަށް ފާސްކުރި ފުރަތަމަ ފަހަރެވެ. މިފަހަރު ޓްރަމްޕް ވެރިކަމުން އަޒުލުކުރުމަށް ހައުސްއިން ފާސްކޮށްފައިވަނީ ޖެނުއަރީ މަހުގެ6ވަނަ ދުވަހު ކެޕިޓޮލްގައި ހިނގާދިޔަ ކަންތައްތަކާއި ގުޅިގެންނެވެ. ރައީސްގެ ހައިސިއްޔަތުން ލިބިވަޑައިގަންނަވާފައިވާ ބާރުތައް ޤާނޫނުތަކުގެ ބޭރުން ހިތްޕަވާ ހަމަނުޖެހުން އުފެއްދުމަށް މަސައްކަތްކުރެއްވުމާއި ގުޅިގެން ޓްރަމްޕް ވެރިކަމުން އަޒުލުކުރުމަށް މިވަނީ ފާސްކޮށްފައެވެ.\nހައުސް އިން ޓްރަމްޕް ވެރިކަމުން އަޒުލުކުރުމަށް ފާސްކޮށްފައި މިވަނީ އެކަން ހިނގާދިޔަތާ ގާތްގަނޑަކަށް ހަފްތާއެއްވީތަނާއެވެ. ޓްރަމްޕް ވެރިކަމުން އަޒުލުކުރުމަށް ފާސްވެފައިވަނީ 232 ވޯޓު 197 ވޯޓުންނެވެ. ޓްރަމްޕް ވެރިކަމުން އަޒުލުކުރުމަށް ފެންނަކަމަށް ވޯޓު ދެއްވި 232 މެމްބަރުންގެ ތެރޭގައި ޓްރަމްޕް ނިސްބަތްވެވަޑައިގަންނަވާ ރިޕަބްލިކަން ޕާޓީގެ 10 މެމްބަރުންވެސް ހިމެނިވަޑައިގަންނަވައެވެ. ވަކިކޮޅަކަށް ވޯޓު ނުދެއްވާ4މެމްބަރުން ތިއްބެވިއެވެ.\nމިއީ އެމެރިކާގެ ތާރީޚުގައި ރައީސަކު ވެރިކަމުން އަޒުލުކުރުމަށް ފާސްކުރި ހަތަރު ވަނަ ފަހަރެވެ. އަދި މިއީ ރައީސަކު ވެރިކަމުން ދުރުކުރުމަށް އެންމެ ގިނަ އަދަދެއްގެ ވޯޓު ލިބިގެންދިޔަ ފަހަރުވެސްމެއެވެ. މީގެ އިތުރުން މިފަހަރަކީ ރައީސަކު ވެރިކަމުން އަޒުލުކުރުމަށް މައި ދެ ޕާޓީކަމަށްވާ ރިޕަބްލިކަން އާއި ޑިމޮކްރަޓުންގެ މެދުގައި ކިރިޔާވެސް ޚިޔާލު އެއްގޮތްވި ފަހަރުވެސްމެއެވެ.\nޓްރަމްޕް ރައީސްކަމުން އަޒުލުކުރުމަށް ވޯޓު ދެއްވި މެމްބަރުންގެ ތެރޭގައި ކުރީގެ ނައިބު ރައީސް ޑިކް ޗޭނީގެ ދަރިކަނބަލުން އަދި ހައުސްގައި އިންނަވާ ރިޕަބްލިކަން މެމްބަރު ލިޒް ޗޭނީ ހިމެނި ވަޑައިގަންނަވައެވެ.\nޓްރަމްޕް ވެރިކަމުން އަޒުލުކުރުމަށް ހައުސްއިން ފާސްކުރިނަމަވެސް އަދި ޓްރަމްޕް ވެރިކަމުން އަޒުލު ކުރެވިގެންނުދާނެއެވެ. އެއީ އެކަމާމެދު ފަހު ބަސް ބުނުމުގެ ބާރު ސެނެޓަށް ލިބިގެންވާތީއެވެ. ހައުސް އިން ޓްރަމްޕް ވެރިކަމުން އަޒުލުކުރުމަށް ފާސްކުރުމާއެކު ހައުސްގެ ސްޕީކަރ ނެންސީ ޕެލޯސީ އަށް އެއަރޓިކަލް ސެނެޓަށް ފޮނުއްވަން ޖެހިވަޑައި ގަންނަވާނެއެވެ. ސެނެޓަށް އަރޓިކަލް ފޮނުއްވާނެ އިރެއް ނިންމަވާނީ ޕެލޯސީއެވެ.\nޑިމޮކްރަޓިކް ގިނަ މެމްބަރުން ބޭނުންފުޅުވަނީ ވީއެންމެ އަވަހަކަށް އެއަރޓިކަލް ސެނެޓަށް ފޮނުވާ އަޒުލުކުރުމުގެ ކަންކަން ފެށުމަށެވެ. ނަމަވެސް ސެނެޓްގައި ހުންނަވާ ރިޕަބްލިކަން މެޖޯރިޓީ ލީޑަރ މިޗް މެކާނަލް ވަނީ ޓްރަމްޕް އަޒުލުކުރުމުގެ މަސައްކަތް ވަގުތުން ވަގުތަށް ސެނެޓްގައި ފެއްޓެވުމަށް ޑިމޮކްރަޓުން ގޮވާލެއްވި ގޮވާލެއްވުން ގަބޫލުނުކުރައްވާފައެވެ. ސެނެޓްގައި އެކަން ކުރިޔަށްދާނީ ޖެނުއަރީ މަހުގެ 20 ވަނަ ދުވަހު އައު ރައީސް ޖޯ ބައިޑަން ވެރިކަމުގެ ހުވާކުރެއްވުމުންނެވެ.\nއެކަމާއި ގުޅޭގޮތުން މެކާނަލް ސެނެޓްގައި ތިއްބަވާ ރިޕަބްލިކަން މެމްބަރުން އަރިހު ވިދާޅުވެފައިވަނީ ޓްރަމްޕް ވެރިކަމުން އަޒުލުކުރުމުގެ ކަންތަކުގައި ވޯޓު ދެއްވާނެ ގޮތެއް އަދި ނުނިންމަވާ ކަމަށާއި ސެނެޓާއި ހަމައަށް މައްސަލަ އައުމުން އެކަން ބައްލަވާނެކަމަށެވެ.\nޖެނުއަރީ މަހުގެ6ވަނަ ދުވަހު ކެޕިޓޮލްގެ ތެރެއަށް ގަދަކަމުން ބަޔަކު ވަދެ ހިންގި ހަމަނުޖެހުމާއި ގުޅިގެން ޓްރަމްޕް ވެރިކަމުން އަޒުލުކުރުމުގެ މަސައްކަތް ޑިމޮކްރަޓުން ވަގުތުން ފެށިއެވެ. އެގޮތުން ވެރިކަމުން އަޒުލުކުރުމުގެ ވޯޓު ނެގުން ނުވަތަ އެމެންޑްމަންޓް 25 ގެ ބޭނުންކޮށްގެން ނައިބު ރައީސް މައިކް ޕެންސް އަށް ވެރިކަމުގެ ބާރުތައް ނެންގެވުމަށް ޑިމޮކްރަޓުން މަސައްކަތްފެށިއެވެ. އެހެންނަމަވެސް އެންމެ ފަހު ވަގުތާ ހަމައަށްވެސް ޕެންސް ވިދާޅުވަމުން ގެންދެވީ އެމެންޑްމަންޓް 25 ގެ ބޭނުންކުރައްވަން ބޭނުންފުޅުނުވާ ކަމަށެވެ. އަދި މަގާމުން އިސްތިއުފާ ދެއްވުމަށް ޓްރަމްޕް ބޭނުންފުޅުނުވާ ކަމަށެވެ.\nއެހެންކަމުން ޑިމޮކްރަޓުން ޓްރަމްޕް ރައީސް ކަމުން އަޒުލުކުރުމުގެ މަސައްކަތް ބުދަ ދުވަހު ފެށިއެވެ. އަދި އެކަން ކާމިޔާބުކޮށްފައިވާއިރު ރިޕަބްލިކަން މެމްބަރުން ވަނީ ޓްރަމްޕް ވެރިކަމުން އަޒުލުނުކޮށް އެކަން އެހެން ގޮތަކަށް އަނބުރާލެއްވުމަށް ގިނަ މަސައްކަތްތަކެއް ކުރައްވާފައެވެ. އެގޮތުން ޓްރަމްޕް ކުރެއްވި ކަންތައް ހައުސްއިން ކުށްވެރިކުރުމާއި އެކަން ތަހުގީގުކުރުމަށް ކޮމިޝަނެއް އެކުލަވާލުންފަދަ ކަންތައްތައް ކުރުމަށް ރިޕަބްލިކަން މެމްބަރުން ގެންދެވީ ހުށަހަޅުއްވަމުންނެވެ. ނަމަވެސް ހައުސްގެ ސްޕީކަރ ހުންނެވީ ޓްރަމްޕް ރައީސް ކަމުން އަޒުލުކުރުން ނޫން އެހެން ގޮތަކަށް އެކަން ނިންމަވާގޮތަކަށް ނޫނެވެ.\nރައީސަކު ވެރިކަމުން އަޒުލުކުރުމުގެ މަރުހަލާ ކުރިޔަށްދާގޮތާއި ޚިލާފަށް ގާތްގަނޑަކަށް އެއް ދުވަސްތެރޭގައި ހައުސްއިން ޓްރަމްޕް ވެރިކަމުން އަޒުލުކޮށްފައިވާއިރު ދެން އޮތީ ސެނެޓްގައި ކަން ކުރިޔަށްދާނެ ގޮތެވެ. މީގެކުރިން ޓްރަމްޕް ވެރިކަމުން އަޒުލުކުރުމަށް 2020 ވަނަ އަހަރު ނެގުނު ވޯޓު ކާމިޔާބުކުރެއްވީ ޓްރަމްޕެވެ. ނަމަވެސް މިފަހަރު އެކަން އެހެން ގޮތަކަށް ބަދަލުވުމަކީވެސް އެކަށީގެންވާ ކަމެކެވެ.\nސެނެޓުން ޓްރަމްޕް ވެރިކަމުން އަޒުލުކުރުމަށް ފާސްކޮށްފިނަމަ ޓްރަމްޕް ވެެގެންދާނީ ސެނެޓުން ވެރިކަމުން އަޒުލުކުރުމަށް ފާސްކުރާނެ ފުރަތަމަ ރައީސަށެވެ. މީގެކުރިން ރައީސުން ވެރިކަމުން އަޒުލުކުރުމަށް ފާސްވެފައިވަނީ ހައުސް އިންނެވެ. ސެނެޓާ ހިސާބުން އެކަން ކާމިޔާބު ވެފައެއްނުވެއެވެ.


Raees ge mandhoobu, Maumoon aa bahdhalu kuravvaifi\nރައީސްގެ މަންދޫބު މައުމޫނާ ބައްދަލުކުރައްވައިފި\nޑިފެންސް މިނިސްޓަރު އާދަމް ޝަރީފް އުމަރު-- ފޮޓޯ: އަހުމަދު ޝުރާއު | އަވަސް\nޓެރަރިޒަމްގެ ދައުވާ އުފުލައި ބަންދުކޮށްފައިވާ ކުރީގެ ރައީސް މައުމޫން އަބްދުލް ގައްޔޫމާ ރައީސް އަބްދުﷲ ޔާމީންގެ މަންދޫބެއްގެ ހައިސިއްޔަތުން ޑިފެންސް މިނިސްޓަރު އާދަމް ޝަރީފް އުމަރު ބައްދަލު ކުރައްވައިފި އެވެ.\nރައީސް މައުމޫންގެ ވަކީލް މައުމޫން ހަމީދު ވަނީ އެކަން ކަށަވަރު ކޮށްދެއްވާފަ އެވެ. ޖަލުގެ ހާލަތާ ބެހޭ ކަންބޮޑުވުންތަކާއި ޝަރީއަތް ހިނގަމުންދާ ގޮތުގެ ކަންބޮޑުވުންތައްފަދަ ކަންބޮޑުވުންތައް ރައީސް މައުމޫން ވަނީ ޑިފެންސް މިނިސްޓަރާ ހިއްސާ ކުރައްވާފަ އެވެ.\nމީގެކުރިން ހައުސިން މިނިސްޓަރު މުހައްމަދު މުއިއްޒު ވެސް ވަނީ ރައީސްގެ މަންދޫބެއްގެ ގޮތުގައި ރައީސް މައުމޫންއާ ބައްދަލުކުރައްވާފަ އެވެ.\nޑިފެންސް މިނިސްޓަރު ޖަލަށް ވަޑައިގެން ރައީސް މައުމޫންއާ ބައްދަލުކުރެއްވިއިރު އެމަނިކުފާނުގެ ސިއްހީހާލުކޮޅު ވަނީ ގޯސްވެފަ އެވެ. ފަސް ފަހަރެއްގެ މަތިން އެމަނިކުފާނު ވެއްޓިވަޑައިގެންފައިވެސްވެ އެވެ. އެމަނިކުފާނު ދަނީ ތަކުރާރުކޮށް ބަންދަށް ލުޔެއް ދެއްވުމަށް އެދިވަޑައިގަންނަވަމުންނެވެ. ނަމަވެސް ބަންދެއް ލުޔުއް ނުދީ ގިނަ ޝަރީއަތުގެ އަޑުއެހުންތަކެއް ތާވަލުކުރަމުންނެެވ.\nރައީސް މައުމޫންގެ މައްޗަށް ޓެރަރިޒަމްގެ ދައުވާ އުފުލައި ޝަރީއަތް ނިމެންދެން ބަންދުކޮށްފައިވަނީ އެކެއް ފެބުރުއަރީގައި ސުޕްރީމް ކޯޓުން ނެރުނު އަމުރު ނެރުއްވުމުގައި ބައިވެރިވެ، ފަނޑިޔާރުންނާއި މަޖިލިސް މެންބަރުންނަށް ރިޝްވަތު ދީގެން ސަރުކާރު ވައްޓާލަން އުޅުމުގެ ތުހުމަތުގަ އެވެ.\nރައީސް މައުމޫން އަބްދުލްގައްޔޫމް ޑިފެންސް މިނިސްޓްރީ ރައީސް އަބްދުﷲ ޔާމީން\n"ރައްޔިތުން ކަންބޮޑުވަނީ ޔާމީން މިނިވަން ނުވެގެނެއް ނޫން"


Ras Online - އެހީގެ އަގު – އެޕިސޯޑް 18\nއެހީގެ އަގު – އެޕިސޯޑް 18\nގައްދޫ ރަޝީދު 25 ނޮވެމްބަރު 2021 - 10:43\nރޫޕާ އަނެއްކާވެސް ތިރްލޯކްގެ އަތުގައި ބޮސްދިނެވެ.\nސަރުދާރު އައިސް ރޫޕާގެ ވާހަކަ ބުނުމުން ތިރްލޯކު ދުވެފައި ބައްދަލުކުރާ ކޮޓަރިއަށް ހިނގައްޖެއެވެ. ޖާލިގަނޑުގެ އަނެއް ފަރާތުގައި ރޫޕާ ހިނިތުންވެފައި ހުއްޓެވެ. ތިރްލޯކު އަވަސް އަވަހަށް ގޮޅިއަކުން އަތްނެރެ ރޫޕާގެ އަތުގައި ހިފައްޓާލިއެވެ. ކައިރީގައި ހުރި ކިޝޯރު ބުންޏެވެ.\n"ކަލޭމެން ވާހަކަ ދައްކާށެވެ. އަހަރެން ބޭރުގައި މަޑުކޮށްލާނަމެވެ." "ކިޝޯރު ބާބޫއެވެ.........." ތިރްލޯކް އެއްޗެކޭ ބުނަން އުޅުނެވެ.\n"ނޫނެކެވެ. ފިރިމީހާއާއި އަނބިމީހާއާއި ދެމެދުގައި ހުރަހަކަށް ވާކަށް އަހަރެން ނޭދެމެވެ."\nދެން ކިޝޯރު ހެމުން ހެމުން ހިނގައްޖެއެވެ.... ރޫޕާ ހިނިތުންވެފައި ބުންޏެވެ. "ކިޝޯރު ބާބޫއަކީ ވަރަށް މާތް އިންސާނެކެވެ......."\n"ދަރިފުޅުގެ ޙާލު ކިހިނެއް ހެއްޔެވެ."\n"ވަރަށް ރަނގަޅެވެ. ........" ރޫޕާ ބުންޏެވެ. "މިހާރު ވަރަށް މަޖަލެވެ. ވަރަށް ރީއްޗެވެ. ބޮޑުވަމުން ދިޔަދިޔަހެން ވައްތަރުވަމުން އަންނަނީ ކަލާއާއެވެ. މިއަދު ގޮވައިގެން އަންނަންވެސް ޚިޔާލު ކުރީމެވެ." "ނޫނެކެވެ. މިތަނަށް ނުގެންނާށެވެ."\n"ރޫޕާއެވެ. އެއީ އަންހެން ކުއްޖެކެވެ. ޚުދު ކަލޭވެސް މިތަނަށް އަންނަން ބިރުގަނެއެވެ. ވީއިރު އޭނާ އެންމެ ހިނދުކޮޅަކުވެސް ޖަލުގެ ތެރެއަށް ނޭވާ ލިޔަދީގެން ނުވާނެއެވެ. އެއްގޮތަކަށްވެސް އޭނާ ގޮވައިގެން ނާންނާށެވެ." "އެންމެ ރަނގަޅެވެ. ނުގެންނާނަމެވެ."\n"ޕްރަބާއާ މަންމަގެ ޙާލު ކިހިނެއް ހެއްޔެވެ."\n"ގަދަވެ އުޅެއެވެ..... ރޫޕާ ރާގު ބަދަލު ކޮށްލާފައި ބުންޏެވެ. "މިއަދު މިއައީ ވަރަށްމީރު އެއްޗެއް ހިފައިގެންނެވެ." "ރޫޕާއެވެ........ ތިރްލޯކް ބުންޏެވެ. "ކޮންމެވެސް ކަމެއް ފޮރުވަން އުޅޭހެން ހާދަ ހީވެއެވެ."\n"ހުވާ ކުރާށެވެ." "ނާތްއެވެ.........!!"\n"ރޫޕާއެވެ. ފަހަރެއްގައިވެސް އެއްވެސްކަމެއް އަހަންނަށް ފޮރުވަން ނޫޅޭށެވެ."\n"ތިޔަ ކަންބޮޑުވެލައްވަނީ އެއްވެސް ކަމަކާނުލައެވެ. އެއްވެސްކަމެއް ގޯހެއް ނުވެއެވެ. އަޅުގަނޑު މި މަސައްކަތްކުރީ މިހާރު ޕްރަބާ އުޅެނީ ގޭގައި ނޫންކަން ހާމަވިޔަ ނުދިމަށްޓަކައެވެ." "ޕްރަބާ ދިޔައީ ކޮންތާކަށް ހެއްޔެވެ؟"\n"ދާން ޖެހުނީ ކިހިނެއްވެގެން ހެއްޔެވެ؟" "ޕްރަބާގެ އުޅުމާމެދު މަންމަ ޝައްކު ކުރީއެވެ. ބައެއްފަހަރު ކިޝޯރުބާބޫއާ ބައްދަލުވެ ނޫޅޭށޭ ބުނެއެވެ. އަނެއްބައި ފަހަރު ގޭން ނުނިކުންނާށޭ ބުނެއެވެ. އަދި ފިރިހެން ކުދީން އޭނާއާ ދިމާއަށް ބަލާތީވެސް ސުވާލު ކުރެއެވެ. މިހެން އުޅެނިކޮށް އެއްދުވަހަކު ޕްރަބާ ގާތަށް ރުޅިއައީއެވެ. އަދި އެގޮތަށް ހުވަފަތްވެގެން ނީންނާނޭ ވާހަކަވެސް މަންމައާ ދިމާއަށް ބުނެފިއެވެ. އޭނާ ދެވަނަ ކާވަންޏެއް ކުރުމާމެދު މުޖްތަމަޢު ހުއްދަކުރާކަމާ ޤާނޫނުވެސް އެކަމަށް ތަންދީފައި ވާކަން މަންމައަށް ހާމަކޮށްދިނެވެ........... އެއާއެކު މަންމަވެސް ދުލަށް އައިހާ އެއްޗެއް ގޮވީއެވެ. އަދިހަމަ އެރޭ ޕްރަބާ ގޭން ނުކުމެގެން ހިނގައްޖެއެވެ. ދިޔައިރު އަޅުގަނޑު ގާތަކުވެސް ނުބުނެއެވެ."\nތިރްލޯކް ހިމޭން ވެއްޖެއެވެ. ދެން އޭނާ ސުވާލުކުރިއެވެ.\n"ކަލެޔާ ދިމާއަށް މަންމަ އެއްޗެކޭ ނުބުނޭ ހެއްޔެވެ؟" "ދެތިން ބަހެއް ބުނެލިއެވެ."\n"ކިޝޯރު އަންނަނީ އަޅުގަނޑުގެ ސަބަބުންކަމާ އެދެމީހުން ތަތްކުރުވަނީ އަޅުގަނޑު ކަމުގައި ބުންޏެވެ. މިހާރު ސުވާލުކުރަނީ އަޅުގަނޑު ކައިރިއަށް ކިޝޯރު އަންނަނީ ކީއްވެގެންތޯއެވެ."\n"އެހެންވީއިރު ރޫޕާ ތިޔައިންނަނީ ވަރަށް ކަންބޮޑުވެފައި ތާއެވެ." "ކަންބޮޑު ނުވާންވީ ކީއްވެގެންތޯއެވެ. ކިޝޯރު ގެއަށް ނުވަންނަން ބުނާށޭ އަޅުގަނޑު ގާތުގައި މަންމަ ބުނަނީއެވެ......... ނިކަން ބުނުއްވަ ބައްލަވާށެވެ. އަޅުގަނޑަށް އެވަހާކަ ކިޝޯރުބާބޫ ގާތުގައި ނަންގަނެވޭނީ ކިހިނެއްތޯއެވެ. އޭނާއަކީ އަޅުގަނޑުމެންނަށް ކިހާއެހީއެއް ވެދެއްވާ މީހެއްތޯއެވެ. އޭނާ އަމިއްލައަށް ގެއަށް ޓައިޕްރައިޓަރެއް ގެންގޮސްގެން އަޅުގަނޑަށް ޓައިޕްކުރަން ދަސްކޮށްދިނެވެ. އޭނާގެ އޮފީހުން ވަޒީފާ ހޯދާދިނެވެ. އެހެން ނޫންނަމަ އަމިއްލަ ޚަރަދުތައް ހިންގަން ފައިސާ ލިބޭނެގޮތެއް ނޯންނާނެއެވެ. ހަމައެކަނި ފަހައިގެން ލިބޭ އެތިކޮޅަކުން ދެކޮޅެއް ނުޖެއްސޭނެވެ."\n"ކިޝޯރު ބާބޫއަކީ ވަރަށް ރަނގަޅު މީހެކެވެ."\n"އެއްކަލަ ސާލަކްރާމް ހުންނަނީ ވަރަށް ދެރަވެފައެވެ. ވާހަކަ ދައްކަނީވެސް ކޮއްކޯއޭ ކިޔައިގެންނެވެ. އަދި މިހުންނަނީ ހަނދާން ނެތިފައެވެ. ކިޝޯރު ބާބޫއަށް ފާމްގެ މެނޭޖަރކަން ލިބިއްޖެއެވެ. ކުރީގެ މެނޭޖަރ ކަލްކަތާގެ ގޮތްޕަށް ބަދަލު ކުރެއްވީއެވެ." "ވަރަށް މަސައްކަތް ހިނގާ ހެއްޔެވެ."\n"ސޭޓް ސާހަބް އޮފީހަށް ދުރުވޭ ހެއްޔެވެ؟" "ކޮންމެ ދުވަހަކު ދުރުވެއެވެ."\n"މިހާރު މުޅިން ހަމައަކަށް އެޅިއްޖެ ދޯއެވެ."\n"ލައްބައެވެ. މިހާރު ސޭޓްގެ ތިމާގެ މީހެއްގެ ދަރިއަކު ގެއަށް ގެންގޮސްފިއެވެ. އަމިއްލަ ދަރިފުޅު ދެކެވާ ލޯބި އެކުއްޖާ ދެކެވެސް ވެއެވެ. މިހާރު ދެން ހީވަނީ އޭނާގެ ދަރިފުޅު މަރުނުވަނީ ހެންނެވެ." "ވަގުތުވެސް ހާދަ ގިނަ ކުލައަކަށް ބަދަލުވަމުން ދެއެވެ. ރޫޕާއެވެ. ސޭޓް ސާހަބްގެ ދަރިފުޅު މަރުވި ދުވަހު ހީވީ އެ ދެމަފިރިންވެސް މަރުވެދާނެ ހެންނެވެ.\n"ވަގުތަކީ ބޮޑެތި ޒަޚަމްތައް ފަސޭހަކޮށްދޭ އެއްޗެކެވެ. ފުރަތަ ކޮޅު ކަލާއާ ބައްދަލުކުރަން އައުމުގެ އެއްދުވަސް ކުރީން ކަރުނަ އޮހޮރެން ފަށައެވެ. އެކަމަކު މިހާރު ކަލާއާ ބައްދަލުކުރަން އައުމުގެ އެއްދުވަސް ކުރިން އުފާވެރިކަން ފެށިދެއެވެ. ކަލާއާ ބައްދަލުކުރަން ދާއިރު ގެންދާނެ ރަނގަޅު ކާއެއްޗެއް ތައްޔާރުކުރުމުގެ ފިކުރު ކުރެވެއެވެ."\nމިއަދު ގެނައީ ކޮން އެއްޗެއް ހެއްޔެވެ." "މިއަދު ގެނައީ ޕޫރީއެވެ........."\n"އަސްތާއެވެ. ވަރަށް މަޖާވާނެއެވެ."\nރޫޕާ ޖާލިގަނޑުގެ ތިރިން ތަށިބަރި ދިއްކޮށްލިއެވެ. ދެން ބުންޏެވެ. "ނާތްއެވެ. އަޅުގަނޑު ކަމަކަށް އެދެންވެއްޖެއެވެ."\n"ނާތްއަށް ފެނިލައްވަންޏާ އެހެން ގެއަކަށް ބަދަލުވާން ކަމަށެވެ." "އެއީ ކީއްވެގެން ހެއްޔެވެ."\n"މިހާރު ދަރިފުޅުވެސް ބޮޑުވަމުން އަންނަނީއެވެ. ވަރަށް އަވަހަށް ސްކޫލަށް ވައްދަން ޖެހޭނެއެވެ. މިހެން މިކަން އޮއްވާ މަންމަގެ ހަޑިހުތުރު ބަހުރުވައިން އޭނާގެ ސިކުނޑިއަށް އަސަރުކޮށްފާނެތީ އެކަމަށް ޚިޔާލު ކުރެވެނީއެވެ."\n"އެކަމަކު އެހެން ތަނެއް ލިބިދާނެ ހެއްޔެވެ؟" "އެހެން ގެއެއް ހޯދާ ދީފާނެ ވާހަކަ ކިޝޯރު ބާބޫ ބުނުއްވިއެވެ."\n"ކަލެއަށް ފެންނަންޏާ އެންމެ ރަނގަޅެވެ."\n"މިކަމުގައި ބޭނުންވަނީ ހަމައެކަނި ކަލާގެ ހުއްދައެވެ." ދެން ކުއްލިއަކަށް ސަރުދާރު އައިސް ބައްދަލުވުމުގެ ވަގުތު ހަމަވެއްޖެ ކަމުގައި ބުނެފިއެވެ.\nތިރްލޯކްއާއި ޖަގަންނާތު، ޕޫރީކާން ތިއްބެވެ. ކެއުމުގެ ތެރޭގައި ޖަގަންނާތު ސިއްރުން ތިރްލޯކަށް ބަލާލިއެވެ. އަދި ބުންޏެވެ.\n"ރަޙްމަތްތެރިޔާއެވެ. ވާހަކައެއް ބުނަން ހެއްޔެވެ."\n"ކަލޭގެ އަންހެނުން ކަލެޔާ ބައްދަލުކުރަން އަންނައިރު ކިޝޯރު އަންނަނީ ކީއްކުރަން ހެއްޔެވެ؟" "އަނެއްކާ އެއްކަލަ ވާހަކަ ފެށީއެވެ..........."\n"މިއީ ޝައްކުގެ ވާހަކައެއް ނޫނެވެ. އަދަބު އަޚްލާޤާބެހޭ ސުވާލެކެވެ."\n"ރޫޕާ އެކަނި އަލަށް އަންނަން ޖެހިލުންވާތީ ........ އޭނާ އަންނަނީއެވެ. އަނެއްކޮޅުން ބަލާއިރު ޖަލުގެ ބޮޑެތި މީހުންނާވެސް ކިޝޯރުގެ ގުޅުން އޮވެއެވެ. އެގޮތަށް އަންނަތާ ދެއަހަރުވީއެވެ." "އެކަމަކު އެގޮތް އަހަންނަކަށް ރަނގަޅެއް ނުވިއެވެ."\n"އަހަރެން އެއްގޮތަކަށްވެސް ކަލޭގެ އަންހެންނުންނާ މެދު ނުބައި ހީއެއް ނުކުރަމެވެ. އެހެން ނަމަވެސް އެހެން ގައިދީން ވަރަށްބޮޑަށް އެކަމާ ފާޑުކިޔައެވެ. ގޮތްގޮތަށް ވާހަކަ ދައްކައެވެ. އެމީހުން ހީކުރަނީކަމުގެ ނަބުއި ގޮތަށެވެ." "ތިޔަ މީސްމީހުންގެ ނަންތައް ވަކިވަކިން ބުނެބަލާށެވެ. އެކެއް ދޭއް ކިޔާފައި ކަރު އަނބުރަން ފަށާނަމެވެ."\n"އެމީހުންގެ ކަރު އަނބުރައިލުމުން ދުނިޔޭގެ ދުލުގައި ހިފެހެއްޓި ދާނެ ހެއްޔެވެ. ނުބައިކަން ރަނގަޅޭ ނުބައިނަން ގޯހޭ ބުނާ އަޑު ނާހަން ހެއްޔެވެ. މިނުބައި ނަމަކީ ވަރަށް ގެއްލުން ދީފާނެ އެއްޗެކެވެ."\nތިރްލޯކް ވިސްނާލިއެވެ. ޖަގަންނާތު ބުންޏެވެ. "އަހަންނާމެދު ނުބައި ހީނުކުރާށެވެ. ކަލޭގެ އަންހެނުން ގާތުގައި އެކަނި އަންނަން ފަށާށޭ ބުނާށެވެ. އެހެން އަންހެނުންވެސް އެކަނި އަންނަނީ ނޫން ހެއްޔެވެ. މިތާނގައި އޮތީ ކޮން ނުރައްކަލެއް ހެއްޔެވެ."\n"އަހަރެން ކޮންމެވެސް ވަގުތަކުން ތިޔަވާހަކަ ބުނާނަމެވެ."\n"ކޮންމެވެސް ވަގުތަކުން ކީއްކުރަން ހެއްޔެވެ؟" "އެއީ އަހަރެންގެ ރޫޕާ އަހަންނާމެދު ހިތް ގޯސްވިޔަ ނުދިނުމަށްޓަކައެވެ. ކިޝޯރު ބާބޫއަކީ އަހަރެމެންނަށް ވަރަށްބޮޑަށް އެހީވާ މީހެކެވެ. ކުއްލިއަކަށް އެކަހަލަ ވާހަކައެއް އިވުމުން އެނާވެސް ހީކުރާނީ ކީކޭ ހެއްޔެވެ؟"\n"ތިރްލޯކްއެވެ. އަނެއްކާވެސް އަހަންނަށް ބުނެވޭނީ އެއްކަލަ ވާހަކައެވެ. އަންހެނުންނާ ފިރިހެނުންގެ މެދުގައި އޮންނަ ގުޅުމަކީ ފަހަރުގައި ވަރަށް ނާޒުކު ފައްތަރަކަށް ހިނގައިދާނޭ ގުޅުމެކެވެ. އަނބިމީހާގެ ނަޒަރުގައި ފިރިމީހާ ނޫން އެހެން މީހެއްގެ އިޙްސާންތެރިކަމަކީ އެހާބޮޑު ޤަދަރެއް ދެވޭ އެއްޗަކަށް ވެގެން ނުވާނެއެވެ. ބާކީ އަދި އަށް އަހަރު އެބައޮތެވެ. އަށް އަހަރަކީ ވަރަށް ދިގު މުއްދަތެކެވެ."\nތިރްލޯކްގެ ހިތް ކުއްލިއެއް ޖެހިކަހަލައެވެ. އޭނާ މަޑުމަޑުން ޕޫރީތަށި ބަހައްޓައިފިއެވެ. ޖަގަންނާތު ފަރުވާތެރިކަމާއެކު އޭނާގެ މޫނަށް ބަލާލާފައި ބުންޏެވެ. "ނުކެއީ ކީއްވެގެން ހެއްޔެވެ؟"\nދެން ތިރްލޯކް ތެދުވެއްޖެއެވެ. އޭނާ ހާސްވާން ފަށައިފިއެވެ.\nމުންނީ ބަހުން ފައިބާފައި ގޭގެ ދޮރަށް ބަލާލިއެވެ. ދޮރުހުރީ ބޭރުން ތަޅުލާފައެވެ. ދެން އޭނާ އަނެއް ފަރާތުން ގެއަށް ވަދެއްޖެއެވެ. މާމަ އެއްޗެހި ދޮންނަން އިނެވެ. މުންނީ ސުވާލު ކުރިއެވެ.\n"މާމާއެވެ. މަންމަ ކޮބައި ހެއްޔެވެ."\n"ޖަލަށޭ ހެއްޔެވެ." މުންނީ ޙައިރާންވެފައި ސުވާލު ކުރިއެވެ. "ޖަލަށް ދަނީ ވަގުންނެއް ނޫން ހެއްޔެވެ."\n"މަންމަ ދިޔައީ ކަލޭގެ ބައްޕައާ ބައްދަލު ކުރަން ވެގެންނެވެ." "އަހަރެންގެ ބައްޕައަކީ ޖަލުގެ ނޯކަރެއް ހެއްޔެވެ؟"\n"ނޫނެކެވެ. ޖަލުގެ މުއްދަތު ކަޑައްތު ކުރަނީއެވެ."\n"އެއީ ކީއްވެގެން ހެއްޔެވެ؟ އެއީ ވަގެއް ހެއްޔެވެ؟"\n* "އެހީގެ އަގު" ވާހަކައިގެ މިބައިގައި ގެނެސްދެވިފައިވާނީ ވާހަކައިގެ ޞަފުހާ ނަމްބަރު 71 އިން 74 އަށެވެ.


Dhariyeh noon kan saabithu kurumah 35 aharu fahun hushahelhi mahssala High Court inn ves kaamiyaabeh nuvi - One Online\nދަރިއެއް ނޫންކަން ސާބިތުކުރުމަށް 35 އަހަރު ފަހުން ހުށަހެޅި މައްސަލަ ހައިކޯޓުންވެސް ކާމިޔާބެއް ނުވި\nދަރިއެއް ނޫން ކަމަށް ބުނެ ޑީއެންއޭ ބޭނުން ކޮށްގެން އެކަން ސާބިތުކުރަން ހައި ކޯޓަށް 35 އަހަރު ފަހުން ހުށަހެޅި މައްސަލައެއް ބެލެން ނެތް ކަމަށް އެ ކޯޓުން ހުކުމްކޮށްފިއެވެ.\nމއ.ދަނބުގަސްދޮށުގެ އިބްރާހީމް ޝަރީފުއަކީ، އިސްމާއީލް ޖަލީލް މުހައްމަދުގެ ދަރިއެއްކަމަށް ގަބޫލު ނުކުރާ ކަމަށް ބުނެ އޭނާ ވަނީ ފެމިލީ ކޯޓަށް މައްސަލަ ހުށަހަޅައިފައެވެ. ނަމަވެސް ފެމިލީ ކޯޓުން ވަނީ އެ މައްސަލަ ނުބަލައި ބޭރުކޮށްލައިފައެވެ\nފެމިލީ ކޯޓުން އެ މައްސަލަ ނުބަލައި ބޭރުކޮށްލީ، ޝަރީފްގެ އުފަންދުވަހުގެ ސެޓްފިކެޓްގައި ޖަލީލަކީ ބައްޕަ ކަމަށް ބަޔާންކޮށްފައިވުމުގެ އިތުރުން ޖަލީލުގެ ފަރާތުން ނަސަބު ސާބިތު ކުރުމަށް އެދި މައްސަލަ ހުށަހަޅާފައިވަނީ ޝަރީފުގެ އުމުރުން 35 އަހަރު ފަހުން ކަމަށް ވާތީ އަދި މައްސަލައިގެ އަޑުއެހުމެއް ބޭއްވުމަށް ޓަކައި ޖަލީލު ކޯޓަށް ހާޒިރުވުމުގެ އަމުރު ފޮނުވިއިރު ދީފައިވާ އެޑްރެހުގައި ނޫޅޭތީ އާއި ކޯޓަށް ދީފައިވާ ނަންބަރަށް ނުގުޅޭތީއެވެ.\nއެ މައްސަލަ އަލުން ޖަލީލުގެ ފަރާތުން ފެމިލީ ކޯޓަށް ހުށަހެޅީ މިދިޔަ އަހަރުގެ ޖެނުވަރީ މަހުގެ ފަސް ވަނަ ދުވަހުއެވެ. މިފަހަރު މައްސަލަ ހުށަހެޅިއިރު ދައުވާ ފޯމުގައި ދައުވާ ރައްދުވާ ފަރާތެއް ބަޔާންކޮށްފައެއް ނުވެއެވެ. ދައުވާ ރައްދުވާ ފަރާތެއް ބަޔާންކޮށްފައި ނުވަނީ ދައުވާ ރައްދުވާ ފަރާތް ކަމަށްވާ ހ.ސާޖް، ޢާއިޝަތު ޒަކަރިއްޔާ މަރުވެފައިވާތީއެވެ.\nޖަލީލުގެ ފަރާތުން ދެ ވަނަ ފަހަރަށް ހުށަހެޅި މައްސަލައިގެ ދައުވާ ފޯމުގައި އެދިފައި ވަނީ އާއިޝަތު 13 ފެބްރުއަރީ 1976 ގައި ވިހާފައިވާ، އިބްރާހީމް ޝަރީފުއަކީ، ޖަލީލު، އާއިޝަތު ވަރިކުރިތާ ހިޖުރީ ގޮތުން 11 މަހާއި 25 ދުވަސް ފަހުން ވިހާފައިވާ ކުއްޖަކަށް ވެފައި، ވަރިކުރި އިރު އާއިޝަތު އިނީ ބަލިވެ ނޫންކަމަށް ވަރިކުރިތާ އެއްމަސް ފަހުން އާއިޝަތު އޭނާގެ ގާތުގައި ބުނެފައިވުމާއި، އާއިޝަތު ބަލިވެ އިންކަމެއްވެސް ވިހޭ ކަމެއްވެސް އޭނާއަށް އެނގިފައި ނުވުމާއި، އަދި އާއިޝަތުވެސް 05 ޑިސެމްބަރު 2011 ގައި މިމައްސަލަ ކޯޓަށް ހުށަހެޅުމާއި ހަމައަށްވެސް އެކަން އޭނާ އަށް އަންގާފައި ނުވުމާއި، އަދި ދަރިއަކު ހުރިކަން ނޭނގުމުގެ އިތުރުން ދަރީގެ ހަރަދެއް ހޯދަންވެސް އުޅެފައި ނުވުމާއި، މީގެކުރިން މިމައްސަލަ ކޯޓުގައި ހިނގަމުން ދިޔައިރު ދަރި ނަފީކޮށް ހުވާކޮށް ލިއާން ކުރުމަށް ހުރިކަމަށް އޭނާ ހުށަހެޅި ހުށަހެޅުމާމެދު ޝަރީއަތުން ގޮތެއް ނުނިމި އޮއްވައި އާއިޝަތު މަރުވެފައިވުމާއެކު، މިހާރު ލިއާން ކުރުމުގެ ފުރުސަތު ނެތުމާއެކު، ޝަރީފުގެ ޑީ.އެން.އޭ ނަންގަވައިދެއްވައި ޝަރީފަކީ ޖަލީލުގެ ދަރިއެއްކަން ސާބިތު ނުވާ ކަމަށް ޝަރީއަތުން ކަނޑައަޅައިދިނުމަށެވެ.\nދެ ވަނަ ފަހަރަށް ހުށަހެޅި އެ މައްސަލަ ވެސް ނުބެލޭނެ ކަމަށް ފެމިލީ ކޯޓުން ވަނީ ނިންމައިފައެވެ. އެގޮތަށް ނިންމީ، ދައުވާގައި އެދިފައިވާ ކަންކަމަކީ ފެމިލީ ކޯޓުން ބަލާ މައްސަލައަކަށް ނުވާތީއެވެ. ފެމިލީ ކޯޓުގެ އެ ނިންމުން ޖަލީލު ވަނީ ހައި ކޯޓުގައި އިސްތިއުނާފު ކޮށްފައެވެ.\nއެ މައްސަލަ ބެލުމަށްފަހު ހައި ކޯޓުން ކުރި ހުކުމުގައި ބުނީ، ކުއްޖާ ވިހާފައިވަނީ ދަރިލެއްވުމުގެ މުއްދަތުގެ ތެރޭގައިކަން ޖަލީލުގެ އިއުތިރާފުން އެނގޭ ކަމަށެވެ. އަދި ދަރިލައްވާ މުއްދަތުގައި ކުއްޖަކު ވިހާފައި ވުމަކީ އެ މީހަކަށް އެ ދަރި ނިސްބަތްވާނެ ކަމުގެ ޝަރުއީ ހުއްޖަތެއް ކަމަށާއި އެކަން ނަފީ ކުރެވޭނީ ލިއާން ކޮށްގެން ކަމަށް ހުކުމުގައިވެއެވެ. ރާއްޖޭގައި ދަރިލެއްވުމުގެ އުސޫލުތައް ކަނޑައަޅާފައިވަނީ އިސްލާމީ އުސޫލުތަކާ އެއްގޮތަށް ކަމަށް ވެސް ހުކުމުގައި ބުންޏެވެ.\nހުކުމުގައި އިތުރަށް ބުނީ، ދަރި ނަފީ ކުރުމަކީ ސީރިއަސް ކަމަކަށް ވާއިރު، ޖަލީލުގެ ފަރާތުން އަމަލުކުރި ގޮތަށް ބަލާއިރު ސީރިއަސް ކަމެއް ފެންނާކަށް ނެތް ކަމަށެވެ. އެގޮތުން ޖަލީލު ދަރި ނަފީކުރަން ފުރަތަމަ މައްސަލަ ހުށަހެޅީ ދަރިފުޅުގެ އުމުރުން 35 އަހަރު ވެފައި ވަނިކޮށް ކަމަށް ވުމާއި އެ މައްސަލަ ބޭރުކޮށްލުމުން ދެވަނަ ފަހަރަށް އޭނާ މައްސަލަ ހުށަހެޅީ އޭގެ ހަތް އަހަރު ފަހުން ކަން ހުކުމުގައި ވަނީ ފާހަގަކޮށްފައެވެ.\nއެހެންކަމުން ހައި ކޯޓުން އެ މައްސަލަ ބެލި ތިން ފަނޑިޔާރުންގެ އިއްތިފާގުން ކުރެއްވި ހުކުމުގައިވަނީ ފެމިލީ ކޯޓަށް ޖަލީލު ހުށަހެޅި މައްސަލަ ނުބެލޭނެ ކަމަށް އެ ކޯޓުން ކަނޑައެޅީ ރަނގަޅަކަށް ކަމަށެވެ.\nމި މައްސަަލަ ބެއްލެވި ފަނޑިޔާރުންނަކީ، ފަނޑިޔާރު މުހައްމަދު ނިޔާޒު، ފަނޑިޔާރު، އަބްދުއްރައޫފް އިބްރާހީމް އަދި ފަނޑިޔާރު އަލީ ސަމީރެވެ. ރިޔާސަތު ބެލެހެއްޓެވީ ފަނޑިޔާރު މުހައްމަދު ނިޔާޒެވެ.\nގުޅޭ ޓެގު ހައިކޯޓު އާއިލާއާއި ބެހޭ ކޯޓު އާއިލާ ބައްޕަ


Nutella ge aa recipe kamaku nudhiya!\nނަޓެއްލާގެ އާ ރެސިޕީ ކަމަކު ނުދިޔަ!\nނަޓެއްލާ އަކީ ދިވެހިންގެ މެދުގައި ވެސް މަގުބޫލު އެއްޗެކެވެ. ހެނދުނުގެ ނާސްތާއަށް ޕާނާއެކު ނަޓެއްލާ ބޭނުން ކުރުމަކީ ގިނަ ދިވެހިންނަށް އެންމެ ރަނގަޅު ނާސްތާއަށް ވަނީ ވެފަ އެވެ. ބުރަ ދިރިއުޅުމުގައި ހެނދުނު ގަޑިއަށް ފަސޭހަ އަދި މީރު ނާސްތާއަކަށް ވެސް ވީއެވެ.\nނަޓެއްލާ އުފައްދާ ކުންފުނިން މި ފަހުން މިވަނީ އޭގެ ރެސިޕީ ބަދަލުކޮށްލައި ފޭނުންނާ ހިއްސާކޮށްލާފަ އެވެ. އެހެން ނަމަވެސް މި ބަދަލު ނަޓެއްލާގެ ފޭނުންނަށް ކަމުދިޔަ ބަދަލަކަށް ނުވި އެވެ. އޭގެ ބަދަލުގައި ގިނަ މީހުން ދިޔައީ ނުރުހުން ފާޅު ކުރަމުންނެވެ.\nހެމްބާގް ކޮންސިޔުމާ ޕްރޮޓެކްޝަން ސެންޓަރުން އެމީހުންގެ ފޭސްބުކް ޕޭޖުގައި ނަޓެއްލާގެ އާ ރެސިޕީ ހިއްސާކުރަމުން ބުނެފައިވަނީ ހަކުރާއި ހިކިކިރު އަޅާ މިންވަރު އިތުރު ކޮށްފައިވާނެ ކަމަށެވެ.\nއެގޮތުން ނަޓެއްލާގައި ހަކުރު ހުންނަ މިންވަރު 55.9 ޕަސަންޓުން 56.3 ޕަސަންޓަށް އިތުރު ކޮށްފައިވާނެ ކަމަށެވެ. އަދި ކިރު ހިމެނޭ މިންވަރު 7.5 ޕަސަންޓުން 8.7 ޕަސަންޓަށް އިތުރު ކޮށްފައިވާ ކަމަށެވެ.\nއެ ކުންފުނިން އިތުރަށް ބުނެފައިވަނީ ނަޓެއްލާގެ ކުލަ މިހާރު ކުރިއަށްވުރެ މަޑުވާނެ ކަމަށެވެ. އަދި ކިރު ހިމެނޭ މިންވަރު އިތުރު ކުރީ އޭގައި ކޮކޯ ހިމެނޭ މިންވަރު މަދުކުރަން ކަމަށެވެ. އެހެން ނަަމަވެސް ރަހައަށް މާބޮޑު ބަދަލެއް ނާންނަ ކަމަށެވެ.\nނަޓެއްލާގައި ހަކުރު ހުންނަ މިންވަރު އިތުރުކުރި އިރު ކާބޯތަކެތި އުފައްދާ އެހެން ކުންފުނިތަކުން ދަނީ އެތަކެތީގައި ހަކުރު ހުންނަ މިންވަރު ދަށް ކުރަން މަސައްކަތް ކުރަމުންނެވެ.\nނަޓެއްލާގެ އާ ރެސިޕީ އިއުލާނު ކުރުމާއެކު ގިނަ ބަޔަކު އަންނަނީ އެއަށް ފާޑު ކިޔަމުންނެވެ. އަދި ކުރީގެ ރެސިޕީ އަލުން ބޭނުންކަމަށްބުނެ ސޯޝަލް މީޑިއާގައި ހިޔާލު ފާޅުކުރަމުންނެވެ.\nދިވެހި ކަސަބު އަތުކުރިއަށް ގެނެސްދިން ހިދާނާ